**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Ιουλίου 2025, ημέρα Δευτέρα και ώρα 17.30΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα ανώτατα εκπαιδευτικά ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες έτους 2025 και λοιπές ρυθμίσεις» (3η συνεδρίαση).

Στη συνεδρίαση παρέστησαν η Υπουργός Παιδείας, Θρησκευμάτων και Αθλητισμού, κυρία Σοφία Ζαχαράκη, ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης Βρούτσης, ο Υφυπουργός Παιδείας, Θρησκευμάτων και Αθλητισμού, κ. Νικόλαος Παπαϊωάννου, ο Υφυπουργός Παιδείας, Θρησκευμάτων και Αθλητισμού, κ. Κωνσταντίνος Βλάσης, ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ (Μάνος), Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μονογυιού Αικατερίνη, Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι, ξεκινά η τρίτη συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα ανώτατα εκπαιδευτικά ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες έτους 2025 και λοιπές ρυθμίσεις».

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, θα ήθελα να ρωτήσω κάτι επί της διαδικασίας. Επειδή αυτό το νομοσχέδιο είναι πάρα πολύ μεγάλο, ουσιαστικά είναι τρία νομοσχέδια σε ένα, να υπάρξει μία ανοχή όχι μόνο ως προς τους Εισηγητές, αλλά και στους βουλευτές ομιλητές. Δεν ξέρω οι άλλες Κοινοβουλευτικές Ομάδες πώς το έχουν καταμερίσει, αλλά για παράδειγμα, για τα ζητήματα αθλητισμού θα μιλήσω. Άρα, δεν γίνεται σε πέντε λεπτά όλα αυτά να ειπωθούν.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι, θα υπάρξει ανοχή.Δέκα λεπτά συν ένα λογικό χρόνο.

Πριν εισέλθουμε στη συζήτηση επί των άρθρων, προχωρούμε στην ψήφιση επί της αρχής.

Τον λόγο έχει ο Εισηγητής της Πλειοψηφίας, κ. Ευάγγελος (Άγγελος) Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Προφανώς, ψηφίζω «υπέρ» του νομοσχεδίου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Με επιφύλαξη για την Ολομέλεια.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Παρθένα (Πόπη) Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Με επιφύλαξη για την Ολομέλεια κι εμείς.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχειη Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Αφροδίτη Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Καταψηφίζουμε, γιατί είναι τρία νομοσχέδια σε ένα. Θα μπορούσαμε να τοποθετηθούμε διαφορετικά σε άλλα μέρη, αλλά λόγω του απαράδεκτου τρίτου μέρους και κάποιων διατάξεων του πέμπτου, καταψηφίζουμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάιδω Ασημακοπούλου.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Με επιφύλαξη, κ. Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Μερόπη Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κι εμείς, κ. Πρόεδρε.Είναι πραγματικά τρία νομοσχέδια, τέσσερα σε ένα. Πράγματι, υπάρχουν ξεχωριστά νομοσχέδια που θα μπορούσε κανείς να τα δει με θετικό τρόπο. Ο πυρήνας, όμως του νομοσχεδίου είναι τα άρθρα, που αφορούν την τριτοβάθμια εκπαίδευση. Άρα, τοποθετούμαστε με το «κατά».

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»», κ. Τσιρώνης, είναι στην Ολομέλεια.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Καραναστάσης, είναι εκτός αιθούσης.

Συνεπώς, το σχέδιο νόμου του Υπουργείου Παιδείας, Θρησκευμάτων και Αθλητισμού γίνεται δεκτό επί της αρχής, κατά πλειοψηφία.

Τον λόγο έχει ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριοι συνάδελφοι Υπουργοί, κυρίες και κύριοι συνάδελφοι, επιτρέψτε μου να κάνω κάτι το οποίο αυθόρμητα μου βγαίνει και το οφείλω προς την Αντιπροσωπεία. Θέλω να καταθέσω μια μεγάλη συγγνώμη, καθότι την Παρασκευή, που θα έπρεπε να είμαι εδώ, εκπροσωπώντας και το Υπουργείο, απουσίαζα.

Δεν απουσίαζα, όμως, για κανένα άλλο λόγο, αλλά, ξέρετε, έπρεπε να είμαι κοντά στα παιδιά μας, στις εθνικές ομάδες του πόλο, που έδωσαν μια μεγάλη μάχη στη Σιγκαπούρη. Πραγματικά, νομίζω ότι αυτό, που μας ενώνει όλους, είναι η μεγάλη χαρά της επιτυχίας και της εθνικής ομάδας γυναικών με το χρυσό μετάλλιο και των ανδρών με το χάλκινο μετάλλιο, που ισοδυναμεί με χρυσάφι, καθότι νίκησαν την εθνική ομάδα, που πήρε το ολυμπιακό μετάλλιο, στους πρόσφατους Ολυμπιακούς Αγώνες.

Το δεύτερο που θέλω να σας πω, είναι επειδή οι Εισηγητές των Κομμάτων δεν είναι οι Εισηγητές που ήταν στον αθλητισμό, στα τρία προηγούμενα νομοσχέδια, να σας καταστήσω γνωστό κάτι, που ίσως ξέρετε μέσα από την εσωκομματική σας διαδικασία, ότι έχουμε καταφέρει κάτι ευδιάκριτο, πολύ τιμητικό και επαινετικό από όλα τα Κόμματα, στα τρία προηγούμενα νομοσχέδια. Και αυτό είναι το τέταρτο νομοσχέδιο του αθλητισμού. Θα σας πω αργότερα ποιο θα είναι το πέμπτο.

Έχουμε καταφέρει να υπερψηφίζονται όλα. Και το έχουμε καταφέρει αυτό, με συντριπτική πλειοψηφία, από το ΠΑΣΟΚ, τον ΣΥΡΙΖΑ, την Πλεύση Ελευθερίας, την ανοχή πολλές φορές και του Κομμουνιστικού Κόμματος, με διατάξεις, όπου ψηφίζει λευκό όπως και τα άλλα Κόμματα, τα οποία έδωσαν θετική ψήφο στα προηγούμενα τρία νομοσχέδια. Καταφέραμε, λοιπόν, να φέρουμε τρία νομοσχέδια και ευελπιστώ και αυτό να έχει την ίδια αντιμετώπιση όσο αφορά τα 31 άρθρα. Μακάρι, να ψηφιστεί στο σύνολό του θετικά, διότι υπάρχουν άλλα 31 άρθρα μέσα, ευδιάκριτα του αθλητισμού, που θέλουν τη δική σας στήριξη, γιατί είναι άρθρα, τα οποία υποστηρίζουν τις βασικές αρχές, τις οποίες έχω καθορίσει και σε προηγούμενες συναντήσεις και συνεδριάσεις.

Ο αθλητισμός ενώνει, δεν διχάζει. Στον αθλητισμό δεν χωράει ούτε βία ούτε τοξικότητα. Ο αθλητισμός χτίζει γέφυρες και χτίζει και υγιείς κοινωνίες, γιατί έχει το πιο ανθεκτικό, διαχρονικό υλικό, που είναι οι αξίες του αθλητισμού. Και κάτι ακόμα, κυρία Τσαπανίδου, ο αθλητισμός -και ξέρω ότι συμφωνείτε- δεν έχει ούτε ιδεολογικό ούτε κομματικό πρόσημο. Θέλω, λοιπόν, να σας πω, με όση ειλικρίνεια μπορώ να διαθέσω από το βήμα αυτό, ως Υπουργός Αθλητισμού, ότι οι διατάξεις αυτές είναι διατάξεις, που είναι στη σωστή κατεύθυνση. Αλλά, αν είναι κάτι με το οποίο διαφωνείτε, είμαι εδώ να το ακούσω και είμαι έτοιμος να το βελτιώσω, στο πλαίσιο της συζήτησης και της καλής συνεργασίας.

Επιγραμματικά, λοιπόν, θα σας πω μερικά από τα άρθρα, που ολοκληρώνουν αυτό το μεταρρυθμιστικό κύκλο του τέταρτου νομοσχεδίου.

Το πέμπτο νομοσχέδιο θα είναι αυτό, που θα έρθει το φθινόπωρο και θα είναι η κωδικοποίηση της αθλητικής νομοθεσίας.

Από το 1999, με τον νόμο 2725 του Ανδρέα Φούρα, που οφείλω δημόσια να τον συγχαρώ, αν ακούει αυτή τη στιγμή, γιατί έφερε ένα εμβληματικό νόμο για τον αθλητισμό. Πάνω εκεί πέρασαν πάρα πολλές νομοθετικές πρωτοβουλίες. Σήμερα, φτάνουμε στην ολοκλήρωση πολλών δομικών αλλαγών στο σύστημα, γιατί διαθέτουμε νέα στοιχεία και θα πάμε πλέον στην κωδικοποίηση, που είναι τόσο αναγκαία, μετά από 26 χρόνια νομοθετικών πρωτοβουλιών όλων των κυβερνήσεων.

Θα σας πω τις πιο σημαντικές από τις διατάξεις στα 31 άρθρα, επί τροχάδην, γιατί έχουν τη δική τους αξία και το δικό τους ειδικό βάρος. Μπορεί να φαίνονται μικρές, όσον αφορά την ισχύ και την παρεμβατικότητα στον αθλητισμό. Πιστέψτε με, όμως, ότι έχουν μεγάλη αξία και σημασία για το μέλλον του αθλητισμού, γιατί αλλάζουν και ανακαθορίζουν πολλά πράγματα.

Παραδείγματος χάρη, ξεκινάω με το ζήτημα, για το οποίο εδώ ειπώθηκε από την κυρία Τσαπανίδου. Έμαθα για σας στη Σιγκαπούρη, για την τοποθέτησή σας. Πολύ εύστοχα αυτό είπε και η Ολυμπιονίκης, η κυρία Τασούλα Κελεσίδου, λίγο πριν, εκπροσωπώντας όλα τα ολυμπιακά αθλήματα, ότι η ισότιμη συμμετοχή των φύλων είναι αναγκαία. Θα σας εκμυστηρευτώ, λοιπόν, πάνω σε αυτό κάτι, ότι δεν αποτελεί μια εμμονή να συμμετέχουν σώνει και καλά ισότιμα τα φύλα, με την έννοια να μπουν οι γυναίκες με το ζόρι στο σύστημα. Όχι. Η αλήθεια είναι ότι οι γυναίκες αποτελούν πλούτο. Αποτελούν πλούτο και το έχουμε παραβλέψει στην Ελλάδα και αν μπουν στο σύστημα του αθλητισμού, θα φέρουν πολύ θετικά αποτελέσματα και στα παιδιά, τα οποία θα έχουν πολύ περισσότερα κίνητρα να εγγραφούν στα σωματεία, αλλά και στις επιδόσεις.

Ακούστε τώρα τα στοιχεία. Μέχρι πρότινος, δεν υπήρχαν στοιχεία. Τώρα με το e-kouros έχουμε και τα στοιχεία, που είναι τα εξής. Το 2023, μάθαμε, για πρώτη φορά, τη δύναμη του ελληνικού αθλητισμού, ενώ για πριν δεν ξέρουμε τίποτα. Βάσει των στοιχείων του e-kouros οι αθλητές μας και οι αθλήτριες μας ήταν 415.327. Πριν από 2-3 μήνες, στο εμβληματικό ποδηλατοδρόμιο, παρουσιάσαμε το KOUROS II. Οι αθλητές είναι 435.337. Έχουμε μια αύξηση 4,8%, μεγέθυνση του ελληνικού αθλητισμού. Από αυτό οι 129.071 και οι 109.731 ήταν αντίστοιχα οι γυναίκες, το 2024 και το 2023. Έχουμε μία αύξηση 17,6%.

Παρ όλα αυτά, η συμμετοχή των γυναικών στον ελληνικό αθλητισμό, το 2023 ήταν 26,4%, ενώ το 2027 θα είναι 29,6 %. Αυτό σημαίνει ότι οι υπολειπόμαστε πάρα πολύ ακόμα, στο να υπάρχει ισότιμη συμμετοχή των δύο φύλων και αυτό ακριβώς επιδιώκουμε. Με έναν τρόπο, ο οποίος νομίζω πέτυχε στην προηγούμενη νομοθετική πρωτοβουλία, την τρίτη, όταν τον καθιερώσαμε στις ομοσπονδίες, αν και υπήρχαν εντονότατες ενστάσεις από τις αθλητικές ομοσπονδίες ότι δεν θα πετύχει, γιατί δεν υπάρχουν γυναίκες να υπηρετήσουν αθλητισμό.

Παρ όλα αυτά, όταν έγιναν οι εκλογές, όχι απλά πέτυχε, αλλά ήταν περισσότερες οι γυναίκες, που έβαζαν υποψηφιότητα. Να, λοιπόν, γιατί πρέπει να προχωρήσουμε σε αυτό.

Δεύτερη διάταξη, αφορά κάτι, το οποίο το έζησα στο τελευταίο Συμβούλιο Υπουργών Αθλητισμού της Ευρώπης. Δυστυχώς, υπάρχει μία απορροή πολλών παιδιών από τον αθλητισμό της Ευρώπης, οι δείκτες είναι αρνητικοί και αυτό που επιδιώκουμε και θέλουμε να επιδιώξουμε στην Ελλάδα μεσο -μακροπρόθεσμα, είναι να υπάρχουν διοικητικά στελέχη, σε επίπεδο παραγόντων στον αθλητισμό, που να έχουν σχέση και με τον αθλητισμό.

Κάνουμε, λοιπόν, κάτι καινοτόμο, που δεν υπάρχει στην υπόλοιπη Ευρώπη. Τι κάνουμε; Υποχρεώνουμε όλα τα αθλητικά σωματεία - που πόσα είναι αυτά, 6.307, με τα στοιχεία του e – Kouros - μετά την ψήφιση του νόμου, να βάλουν δύο μέλη στο διοικητικό συμβούλιο από ενεργούς αθλητές. Γιατί το κάνουμε αυτό; Δεν θα έχουν δικαίωμα ψήφου, για να μπορέσουν να αλλάξουν τις ισορροπίες, μέσα στα σωματεία, το κάνουμε, όμως, γιατί θέλουμε αυτοί οι αθλητές να αποκτήσουν την πρώτη διοικητική τους εμπειρία, ενώ είναι και αθλητές. Μεσο -μακροπρόθεσμα, δηλαδή, αυτά τα παιδιά, που είναι αθλητές, να γίνουν και άτομα διοικητικά του αθλητισμού, έτσι ώστε μακροχρόνια ο αθλητισμός μας και οι παράγοντες του να είναι άτομα, τα οποία έχουν και αθλητική παιδεία και διοικητική παιδεία.

Άλλο ζήτημα, το οποίο αφορά το νομοσχέδιο, είναι ότι βάζουμε στα διοικητικά συμβούλια, πλέον τα 6.307, υπευθύνους ακεραιότητας. Καταλαβαίνετε πόσο σημαντικό είναι να έχουν ταυτότητα, ονοματεπώνυμο, τα μέλη του διοικητικού συμβουλίου των σωματείων, τα οποία πλέον έχουν ξεκαθαρίσει. Σας λέω ότι δεν υπάρχει, ακούστε το αυτό, ούτε μια σφραγίδα αθλητικών σωματείων. Ούτε μία σφραγίδα αθλητικού σωματείου, όπως υπήρχαν παλιά, έχουν ξεκαθαρίσει όλα, με ονοματεπώνυμο, με τραπεζικούς λογαριασμούς, με ταυτότητες, ξέρουμε ποιοι είναι, ξέρουμε τα πάντα, είναι ηλεκτρονικά καταγεγραμμένα με καταστατικά, με γενικές συνελεύσεις.

Δεύτερο, χρειάζεται και ο υπεύθυνος, για το e- Kouros, πλέον σε κάθε σωματείο, γιατί πλέον, με τη νέα αυτή πραγματικότητα της ψηφιοποίησης του αθλητισμού, χρειάζεται ένα άτομο να μπορέσει να γνωρίζει και να έχει την επαφή με το κεντρικό σύστημα, για να γίνονται οι καταγραφές.

Συγχωνεύσεις: 6.307 Σωματεία. Θα σας πω παράδειγμα για τη δική μου εκλογική περιφέρεια, για να μην παρεξηγηθεί, άμα πω μια άλλη περιφέρεια.

Νάξος: 13 αθλητικά σωματεία. Σαντορίνη: 12 αθλητικά σωματεία. Σύρος: 17 αθλητικά σωματεία. Χρειάζονται τόσα; Σε επίπεδο αθλημάτων χρειάζονται, σε επίπεδο παραγόντων δεν χρειάζονται . Γι΄ αυτό περνάμε για πρώτη φορά διάταξη, όχι υποχρεωτική, δίνεται η δυνατότητα να συγχωνεύονται σωματεία. Άμα συγχωνευτούν σωματεία, τι σημαίνει αυτό; Σημαίνει ότι θα έχουμε λιγότερους ανθρώπους στα διοικητικά συμβούλια, οικονομίες κλίμακος, σε γραφεία, σε τηλέφωνα, κινητικότητα των αθλητών και οι χορηγίες, που έρχονται από τον ιδιωτικό τομέα, θα είναι στοχευμένες και πιο περιορισμένες, σε συγκεκριμένα λιγότερα σωματεία και όχι σε αυτό το εύρος, που δεν ξέρει κάποιος πού να πρωτοδώσει.

Άρα, λοιπόν, η συγχώνευση είναι μία πρώτη πραγματικότητα στο νομοσχέδιο μας. Έχουμε επιτροπές δεοντολογίας, μέχρι τώρα η γραφειοκρατία είναι τεράστια. Υπάρχουν επιτροπές δεοντολογίας στις ομοσπονδίες, τις οποίες ενθαρρύνουμε, εμπιστευόμαστε το αυτοδιοίκητο τους και τώρα πλέον μεταφέρουμε την αρμοδιότητα από το Υπουργείο Αθλητισμού στις ίδιες τις ομοσπονδίες, για να αποφασίζουν εκείνες, με τις επιτροπές δεοντολογίας, δεκάδες χιλιάδες θέματα.

Θέματα χρηστής διοίκησης. Λυπάμαι που το λέω, αλλά υπάρχει το ζήτημα της χρηστής διοίκησης, καθώς οι ομοσπονδίες χρησιμοποιούν χρήματα και πόρους του ελληνικού δημοσίου, διαμέσου του Υπουργείου Αθλητισμού, άρα, δηλαδή, του φορολογούμενου πολίτη, που δεν είναι και η καλύτερη εικόνα. Πρόσφατα, στο γραφείο μου αντιμετωπίζω ένα πρόβλημα, με έλλειμμα πάνω από ενάμισι εκατομμύριο ευρώ, κακοδιαχείριση προηγούμενων διοικήσεων σε ομοσπονδίες. Τα λεφτά αυτά πρέπει να καλυφθούν, αν δεν καλύψουμε αυτά τα λεφτά στις ομοσπονδίες, θα κλείσουν.

Βάζουμε, λοιπόν, εκτός από άλλες διοικητικές ενέργειες, που έχουν γίνει και 100.000 ευρώ το όριο, για να ελέγχονται από ορκωτούς ελεγκτές όλες οι ομοσπονδίες, που έχουν πάνω από αυτό το όριο ακαθάριστων εσόδων.

Ζητήματα που αφορούν το ντόπινγκ, αυτή τη μάστιγα. Φέρνουμε μια διάταξη, που είναι αναγκαία. Υπάρχουν κι άλλες διατάξεις, αυτή όμως έλειπε. Αν υπάρξουν πάνω από τέσσερα συμπτώματα ντόπινγκ, μέσα σε ένα χρόνο, στην ίδια ομοσπονδία, θα υπάρχει παρακράτηση 100.000 ευρώ. Μία μορφή προστίμου - κύρωσης, σε περίπτωση που υπάρξει αυτό το φαινόμενο.

Παράγοντες. Το θέμα, που απασχόλησε την κοινή γνώμη, πριν δύο μήνες, με το μπάσκετ. Δεν το προσωποποιούμε, το βάζουμε γενικά. Πάνω στις διατάξεις του αθλητικού νόμου για τη βία, της πετυχημένης αυτής μεταρρύθμισης, έρχεται να προστεθεί άλλη μία διάταξη, βάσει της οποίας πλέον και οι παράγοντες, που θα εκφράζονται με άσχημο τρόπο, ή προκαλούν βία με τις ενέργειες τους ή προκαλούν την κοινή γνώμη, θα έχουν αυστηρότατες κυρώσεις. Είναι καταγεγραμμένες οι περιπτώσεις μέσα στο νόμο, μην τις αναλύσω εγώ. Αντιμετωπίζουμε και το τελευταίο αυτό κομματάκι του παζλ της αθλητικής βίας.

Συγχωνεύσεις, e-Κouros, e-Sport. Υπάρχει ένα ζήτημα, που αφορά τα ηλεκτρονικά παιχνίδια, τα οποία είναι πλέον μια πραγματικότητα, που δεν μπορούμε να κλείσουμε τα μάτια. Μπορεί να καταλάβω και να μεταφράζω τα αισθήματα του καθενός πως μπορεί να βλέπει το ηλεκτρονικό αυτό σύστημα παιχνιδιών, που είναι και τα αθλήματα ταυτόχρονα. Η πραγματικότητα η παγκόσμια, όμως, λέει άλλα πράγματα.

Λέει ότι αυτή τη στιγμή πάμε σε μία Ολυμπιάδα, που θα έχει ηλεκτρονικά αθλήματα. Αυτό δεν μπορούμε να το παραβλέψουμε. Δεν μπορεί να μείνει η Ελλάδα πίσω. Γι’ αυτό, λοιπόν, φέρνουμε διατάξεις βάσει των οποίων εκσυγχρονιζόμαστε και φτιάχνουμε ένα σύστημα, που θα είναι προσαρμοσμένο στις ανάγκες της παγκόσμιας ομοσπονδίας για τα ηλεκτρονικά αυτά αθλητικά παιχνίδια. Αυτό είναι το e-Sport, που είναι μία καινούργια πραγματικότητα.

Αυτές είναι λίγο - πολύ οι πιο ειδικές διατάξεις που φέρνουμε. Αυτές σας καλώ να στηρίξετε. Βλέπετε ότι είναι ουδέτερες διατάξεις, δεν έχουν κάτι, το οποίο να προκαλεί ή να είναι αντίθετο σε μια ιδεολογική ή κομματική άποψη. Είναι στη θετική κατεύθυνση. Η στήριξή σας, όμως, την οποία επιδιώκω και επιζητώ και σε αυτό το νομοσχέδιο, ισχυροποιεί αυτές τις θέσεις.

Τις κάνει πιο ισχυρές και κάνει πιο ισχυρό και το αθλητικό μας κίνημα, ένα αθλητικό κίνημα, έναν αθλητισμό στην Ελλάδα, που οφείλουμε να τον υπερασπιζόμαστε, να τον μεγαλώνουμε, να τον κάνουμε καλύτερο, ευρύτερο, όχι με λαϊκισμό ή με κραυγές και άναρθρα συνθήματα, αλλά με πράξεις, με στοχευμένες ενέργειες.

Όλα αυτά πιστεύω ότι ενσωματώνονται σε αυτό το νομοσχέδιο και κάνω και πάλι την έκκληση να υπερψηφιστούν οι διατάξεις για το κοινό καλό αυτού που λέγεται «ελληνικός αθλητισμός». Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Ευχαριστώ, κύριε Πρόεδρε. Έχουμε μπροστά μας ένα πολύ μεγάλο νομοσχέδιο του Υπουργείου Παιδείας, με πλείστες όσες διατάξεις.

Η εκτίμηση μου είναι ότι δύο από αυτές τις διατάξεις έχουν ιστορική σημασία.

Η πρώτη είναι αυτή, που αφορά την Ιερά Μονή Σινά. Έχουμε το ευτύχημα να εκπροσωπούμε ένα έθνος, που έχει υπερ - τρισχιλιετή ιστορία και η οποία αποτυπώνεται σε περιπτώσεις τέτοιες, όπως είναι ακριβώς η Μονή Σινά.

Το γεγονός ότι ιδρύθηκε, πριν από 16 αιώνες, δεν σημαίνει ότι δεν πρέπει σήμερα να προσπαθήσουμε να φτιάξουμε έναν θεσμικό βραχίονα στο δίκαιο της Ελλάδος. Αυτό επιχειρεί το συγκεκριμένο νομοσχέδιο, με το νομικό πρόσωπο δημοσίου δικαίου, που θα αναλαμβάνει αποκλειστικά, κατόπιν εξουσιοδότησης της Ιεράς Σιναϊτικής Αδελφότητας να την εκπροσωπεί, να οργανώνει έργα για τον πολιτισμό, να διαχειρίζεται περιουσία, που η ίδια του παραχωρεί και του διαθέτει, πάντα στο πλαίσιο αυτών των αποφάσεων.

Είναι τα άρθρα 1 έως 16 του συγκεκριμένου νομοσχεδίου. Ποιοι διοικούν το νέο φορέα; Υπάρχει ένα πενταμελές Διοικητικό Συμβούλιο με τον Καθηγούμενο, τον Αρχιεπίσκοπο, τον Δικαίο και τον Αποκρισάριο της Μονής. Τρία μόνιμα μέλη συν δύο μη μόνιμα μέλη με τριετή θητεία, που είναι εξέχουσες προσωπικότητες.

Προτείνει η Σιναϊτική Αδελφότητα και το ορίζει ο Υπουργός.

Εδώ να τονίσω το εξής πολύ σημαντικό, το άρθρο 7, για τις αρμοδιότητες του Διοικητικού Συμβουλίου. Εκεί αναφέρεται επί λέξει στην παράγραφο 1, εδάφιο δ΄ ότι «Το Διοικητικό Συμβούλιο αποφασίζει για κάθε θέμα της Μονής που αφορά στην ανατεθείσα στο νομικό πρόσωπο δημοσίου δικαίου διαχείριση κινητής και ακίνητης περιουσίας της Μονής και λογοδοτεί στη Μονή για την άσκηση της διαχείρισης αυτής».

Στην παράγραφο 2, αναφέρεται ότι η συγκεκριμένη απόφαση ισχύει μόνο μετά από έγκριση της ίδιας της Ιεράς Σιναϊτικής Αδελφότητας. Δηλαδή, οποιαδήποτε απόφαση αφορά άμεσα περιουσία ή εκπροσώπηση της Μονής, αυτή ισχύει μόνο μετά από έγκριση της ίδιας της Σιναϊτικής Αδελφότητας. Το λέω, διότι ακούγονται διάφορα, όλα θα γίνονται μόνο με τη σύμφωνη γνώμη της Σιναϊτικής Αδελφότητας.

Έχουμε τα άρθρα 23 ως 31, που απλοποιούν την άδεια για χώρους λατρείας όλων των θρησκειών. Εδώ έχουμε διατάξεις σχεδόν ενός αιώνα, της Μεταξικής περιόδου, όπως λέμε χαρακτηριστικά. Απλοποιείται η διαδικασία για την άδεια για τους χώρους λατρείας όλων των θρησκειών και θα πρέπει να υποβάλλεται στην υπηρεσία αίτηση για άδεια, στην οποία θα βεβαιώνεται ότι υπάρχει χρήση γης, με βάση τον πολεοδομικό και ρυμοτομικό σχεδιασμό της συγκεκριμένης περιοχής.

Ποιο είναι το καλό αυτής της διατάξεως; Δίνει τη δυνατότητα στην Αστυνομία να σφραγίζει κάθε χώρο λατρείας, ο οποίος λειτουργεί χωρίς άδεια ή έχει αλλάξει η χρήση του, καθώς και να επιβάλλει διοικητικό πρόστιμο σε οποιονδήποτε έχει κάνει μια τέτοια πράξη.

Έχουμε τα άρθρα 32 και 33, που αφορούν στην είσοδο σπουδαστών σε Ανώτατες Εκκλησιαστικές Ακαδημίες, πολύ σημαντικά, διότι βοηθούν να επιβιώσουν τα συγκεκριμένα τμημάτων των Ανώτατων Εκκλησιαστικών Ακαδημιών

Έρχομαι στο δεύτερο σημείο των διατάξεων, που, κατά τη γνώμη μου, έχουν ιστορική σημασία, τα άρθρα 49 έως 61, που αφορούν στη νομική αναγνώριση των Μπεκτασήδων Αλεβιτών της Θράκης. Ακούσαμε, προηγουμένως, τους εκπροσώπους τους, είναι εξαιρετικά σημαντικό ότι για πρώτη φορά η Αλεβιτική Κοινότητα της Ελλάδος αποκτά δικό της θρησκευτικό νομικό πρόσωπο και αυτό σημαίνει ότι έρχεται στην επιφάνεια. Ως τώρα, αυτοί οι άνθρωποι ζούσαν, ως μειονότητα, μέσα στη μειονότητα, ήταν, δηλαδή, μειονότητα μέσα στη μουσουλμανική μειονότητα της ελληνικής Θράκης. Πλέον, αυτοί οι άνθρωποι έρχονται στην επιφάνεια, κατοχυρώνονται τα δικαιώματα τους, περιλαμβανομένων και των δικαιωμάτων τους στη θρησκευτική εκπαίδευση.

Αναφέρεται συγκεκριμένα ότι όπου τουλάχιστον δέκα Αλεβίτες μαθητές, και λιγότεροι, αν είναι μειονοτικό σχολείο, ζητήσουν απαλλαγή από το μάθημα των θρησκευτικών, μπορούν να παρακολουθούν ειδικό μάθημα για το δόγμα τους και επίσης προστατεύεται και η περιουσία τους, με τη δημιουργία νέας Διαχειριστικής Επιτροπής Βακουφίων.

Θεωρώ ότι οι διατάξεις για τη Μονή Σινά και για τους Αλεβίτες είναι ιστορικής σημασίας, τα άλλα μπορεί να αλλάξουν, θα αλλάξουν, θα έρθουν άλλες διατάξεις, αυτά μένουν στην ιστορία.

Πάω τώρα λίγο στα θέματα ανώτατης εκπαίδευσης, όσα προλάβω να πω μέσα στο χρόνο που έχω. Ποιος είναι ο λόγος της ενίσχυσης του ποινικού πλαισίου για πράξεις, οι οποίες λαμβάνουν χώρα εντός ΑΕΙ.

Διευρύνεται το ρυθμιστικό πεδίο του άρθρου 68 του Ποινικού Κώδικα και περιλαμβάνει πλέον ρητά τη λειτουργία των Ανώτατων Εκπαιδευτικών Ιδρυμάτων. Τι συνέπειες έχει αυτό το πράγμα; Ποιο είναι το χαρακτηριστικό;

Όπως είπα και την προηγούμενη φορά, έχουμε σε αυτή την αίθουσα τρία άτομα, τρεις καθηγητές, οι οποίοι έχουν υποστεί, με τον άλφα ή το βήτα τρόπο, στην πράξη, τη βία μέσα στα πανεπιστήμια. Ποιο ήταν το χαρακτηριστικό, που είχαμε, ως τώρα; Εάν το πανεπιστήμιο δεν αποφάσιζε να πάρει κάποιο μέτρο, γιατί υπάρχει ένα διάχυτο κλίμα απειλής, ανασφάλειας, δεν θέλει ο άλλος να εμπλακεί με αυτά, σου λέει «εγώ πανεπιστημιακός είμαι, θα μπλέξω με τους αλήτες»; Είχαμε την τραγική περίπτωση άτομα τα οποία κατέστρεφαν δημόσια περιουσία μέσα στο πανεπιστήμιο και εμπόδιζαν τη λειτουργία του δημόσιου πανεπιστημίου, να κυκλοφορούν ανενόχλητοι.

Στην προκειμένη περίπτωση, δίνεται η δυνατότητα στον εισαγγελέα - το τονίζω αυτό το πράγμα - άρθρο 72 να αναστέλλει προσωρινά τη φοιτητική ιδιότητα με διάταξή του, μετά από άσκηση ποινικής διώξεως για συγκεκριμένες περιπτώσεις διαπράξεως εγκλημάτων, το άρθρο 168 ή διαπράξεως εγκλημάτων, πλημμελημάτων ή κακουργημάτων, που σχετίζονται, με τη λειτουργία των ΑΕΙ.

Αυτό είναι εξαιρετικά σημαντικό, για να πάψουμε να έχουμε το φαινόμενο άνθρωποι, οι οποίοι εμποδίζουν τη λειτουργία του πανεπιστημίου να έρχονται και να γελάνε κατάμουτρα και να λένε «δεν μπορείτε να μας κάνετε τίποτα», «θα πάρω 200 αναστολές στο δικαστήριο, δεν πρόκειται να βγει καμία απόφαση».

Έρχομαι σε ένα σημείο, το οποίο άκουσα επανειλημμένως, νομίζω από την κυρία Τσαπανίδου και αφορά στο θέμα των ηλεκτρονικών συστημάτων ασφαλείας, τα οποία περιλαμβάνουν μέσα επιτηρήσεως με τη λήψη, καταγραφή εικόνας και ήχου σε εσωτερικούς και εξωτερικούς χώρους των ΑΕΙ. Αυτή είναι μια διάταξη παλιά του νόμου 4777 του 2021 και ήταν το άρθρο 12.

Συνεχίζω, λοιπόν, και πάω στο άρθρο 78 αυτού του νόμου, που είναι αναθεώρηση του άρθρου 225 του νόμου 4957 του 2022 , σημείο 6 γ), το οποίο αναφέρει, ρητώς και παράκληση να μην το ξανακούσουμε, ότι «τα εν λόγω συστήματα δεν καταγράφουν τις πανεπιστημιακές παραδόσεις, τις αίθουσες διδασκαλίας, καθώς και τους χώρους εργασίας του διδακτικού και διοικητικού προσωπικού».

Επομένως, ας πάψουμε αυτή την ιστορία, η οποία έρχεται και επανέρχεται. Αυτές οι κάμερες δεν μπαίνουν μέσα στις αίθουσες.

Από εκεί και πέρα έχουμε το Εθνικό Παρατηρητήριο της Βίας, που παρακολουθεί τι θα γίνει με τη βία στα ΑΕΙ.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Με συγχωρείτε, κύριε Πρόεδρε, επειδή ο κ. Συρίγος αναφέρθηκε σε μένα. Θα ξεχάσουμε να μιλάμε ελληνικά. Αυτά τα συστήματα, τα οποία είναι εγκατεστημένα στις αίθουσες, γιατί αν δεν ήταν, δεν θα μιλούσαμε για αυτά τα συστήματα, δεν καταγράφουν. Άλλο «δεν καταγράφω»……

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Δεν επιτρέπεται να εγκατασταθούν.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας)**: Δεν μπορούν να μπουν μέσα στις αίθουσες.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Τα συστήματα αυτά υπάρχουν σε εσωτερικούς ή εξωτερικούς χώρους;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας)**: Όχι.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Πώς όχι;

Δείτε το, διαβάστε το καλύτερα.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας)**: Μισό λεπτό. Είμαι στα πανεπιστήμια από το 2000.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Διαβάστε ξανά λίγο. Διαβάστε λίγο ξανά και επαναλάβετε αυτό που είπατε πριν από λίγο.

Γιατί λέτε τα συστήματα αυτά δεν καταγράφουν. Δεν καταγράφουν, διότι δεν μπορούν, γιατί πρόκειται για κατάφωρη παραβίαση των GTPR.

Ωστόσο υπάρχουν, βλέπουν και ακούν. Αυτή είναι η διαφορά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας)**: Ωραία.

Δεν υπάρχουν, δεν βλέπουν, δεν ακούν. Δεν είναι μέσα στην αίθουσα. Δεν υπάρχει αίθουσα σε πανεπιστήμιο ελληνικό, στο οποίο να καταγράφεται η πανεπιστημιακή παράδοση, εκτός εάν ο καθηγητής θέλει να χρησιμοποιήσει ένα τέτοιο σύστημα αποκλειστικώς και μόνον για διευκόλυνση φοιτητών, οι οποίοι δεν μπορούν να είναι μέσα.

Τώρα από εκεί και πέρα, θεωρώ επίσης σημαντική τη διαδικασία για διεκδίκηση αποζημιώσεων από φθορές στην περιουσία των ΑΕΙ. Εάν ο υπαίτιος δεν πληρώσει για τη ζημιά, που έχει κάνει, εντός 20 ημερών, το ποσό βεβαιώνεται με τις διατάξεις του Κώδικα Εισπράξεως Δημοσίων Εσόδων.

Έρχομαι τώρα στο θέμα της περίφημης διαγραφής των φοιτητών, που δεν παρακολουθούν, έχουν ξεπεράσει το ν + 2 και θα σας πω μόνο ένα πράγμα, που το λέμε, με τον κ. Γενικό Γραμματέα πολλές φορές. Αν υπήρχε διασύνδεση του Φοιτητολογίου με το Εθνικό Δημοτολόγιο, δεκάδες χιλιάδες άτομα θα είχαν διαγραφεί, διότι έχουν πεθάνει εδώ και χρόνια. Εάν κοιτάξεις τους καταλόγους, θα δεις ότι είναι άτομα μέσα, τα οποία, εάν ζουν σήμερα, δηλαδή, κάποιος, ο οποίος ενεγράφη στο Πανεπιστήμιο το 1932 ή το 1933, γιατί έχουμε τέτοιες περιπτώσεις, εάν ζει σήμερα, θα είναι άνω των 110 ετών. Έχουμε τέτοιες περιπτώσεις και πρέπει να καταλάβουμε ότι έχουμε ένα μοναδικό σύστημα στην Ελλάδα, όπου εξακολουθούν να παραμένουν εγγεγραμμένοι όσοι πέρασαν προ πολλών ετών στα πανεπιστήμια και όταν θα έρθει η ώρα, στη Βουλή, θα εξηγήσω και τι προβλήματα δημιουργεί αυτό.

Ευχαριστώ πολύ για την ανοχή σας, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κύριε Συρίγο.

Προτού πάρει τον λόγο ο Εισηγητής της Μειοψηφίας, κ. Στέφανος Παραστατίδης, κύριε Καραναστάση, τι ψηφίζετε επί της αρχής;

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Επιφυλασσόμαστε, κύριε Πρόεδρε.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Καραναστάσης, δήλωσε επιφύλαξη.

Τον λόγο έχει ο Εισηγητής της Μειοψηφίας, κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Κύριε Πρόεδρε, κυρία Υπουργέ, κυρίες και κύριοι συνάδελφοι, άκουσα τον Εισηγητή της Νέας Δημοκρατίας να μας εξιστορεί ότι γράφει ιστορία. Δεν ξέρω αν αισθάνεται ότι γράφει ιστορία με τα όσα έχουν εξελιχθεί στην Ιερά Μονή Σινά, μάλλον, το αντίθετο συμβαίνει.

Σε ό,τι αφορά το Μέρος Α΄, που αφορά τη σύσταση Νομικού Προσώπου Δημοσίου Δικαίου (Ν.Π.Δ.Δ.), επιφορτισμένο να αποτελεί τη θεσμική αποτύπωση της εκπροσώπησης της Ιεράς Μονής Σινά στην Ελλάδα, το είπαμε και στην πρώτη συνεδρίαση, τόσο ο κοινοβουλευτικός μας εκπρόσωπος, ο κ. Μάντζος, όσο και εγώ, το γεγονός ότι το συγκεκριμένο νομοσχέδιο παρουσιάστηκε τον Φλεβάρη του 2025 στο Υπουργικό Συμβούλιο και έρχεται να κατατεθεί σε ένα ερανιστικό νομοσχέδιο, είναι ενδεικτικό της έλλειψης σοβαρότητας σχεδίου και ετοιμότητας της εξωτερικής μας πολιτικής.

Το Μέρος Α΄, παρότι απαραίτητο, εξηγεί ταυτόχρονα και τους πραγματικούς λόγους για το τεράστιο φιάσκο με τις δικαστικές εξελίξεις στην Αίγυπτο και τα τετελεσμένα, ελπίζουμε να μην είναι τετελεσμένα, που αυτό δημιούργησε.

Στο Μέρος Β΄, στο άρθρο 24, υπάρχει σοβαρός προβληματισμός για το σύνολο του άρθρου, καθώς υπάρχουν σε όλες τις παραγράφους σημεία, που, ενδεχομένως, πλήττουν στον πυρήνα της τη θρησκευτική ελευθερία. Ακούσαμε τους φορείς, διαβάσαμε και τα σχετικά υπομνήματα.

Ειδική μνεία οφείλουμε να κάνουμε για την παράγραφο 4, η οποία ορίζει ότι για κάθε χώρο λατρείας, μετά την έγκριση των τοπικών και ειδικών ρυμοτομικών σχεδίων, θα χρειάζεται τοπικό ρυμοτομικό. Αυτό σημαίνει μια μακρόχρονη διαδικασία, στην οποία εμπλέκεται και ο Δήμος, χρονοβόρα, δηλαδή και η οποία, με βάση τα όσα γνωρίζουμε μέχρι σήμερα, θα καθιστά σχεδόν αδύνατη την αδειοδότηση χώρων λατρείας σε εύλογο χρονικό διάστημα.

Σε ό,τι αφορά την παράγραφο 7 του άρθρου 26, εδώ υπάρχει ένας σημαντικός προβληματισμός για τυχόν κακόβουλη χρήση του, ενώ φαίνεται ότι περιορίζει υπέρτερες συνταγματικές διατάξεις, δημιουργώντας σοβαρούς κινδύνους ασυμβατότητά του με την Ευρωπαϊκή Σύμβαση για τα Δικαιώματα του Ανθρώπου (Ε.Σ.Δ.Α.).

Πάμε τώρα στο Μέρος Γ΄, στα άρθρα 65 έως 88. Τα είπαμε στην πρώτη συνεδρίαση, τα λέμε και τώρα. Η θέση μας συνοψίζεται στη φράση «αυστηροποίηση και ποινικοποίηση αποτελούν το καταφύγιο του ανίκανου». Είμαστε απέναντι σε κάθε νομοθετική έκφραση ποινικού λαϊκισμού, ιδεοληπτικής προσέγγισης και κατάργησης του αυτοδιοίκητου των ελληνικών δημόσιων πανεπιστημίων.

Μια γενική παρατήρηση, η οποία ταυτίζεται και με την άποψη της Οικονομικής και Κοινωνικής Επιτροπής και με την οποία συμφωνούμε, λόγω ακριβώς της αλλεργίας της Κυβέρνησης της Νέας Δημοκρατίας, στο δημόσιο διάλογο για το σύνολο των διατάξεων, που τροποποιούν τον ν.4957/2022 και τον Ποινικό Κώδικα. Δεν έχει γίνει κατάλληλη προεργασία και διαβούλευση με τα ενδιαφερόμενα μέρη.

Το Μέρος Γ΄, λοιπόν, του σχεδίου νόμου αποτελεί μία νομοθετική «τερατογένεση», προσέξτε τη λέξη, γεμάτη σοβαρές αντινομίες και θεσμικές ανισορροπίες, που πλήττουν τον πυρήνα θεμελιωδών ελευθεριών. Και είναι σχεδόν βέβαιο ότι θα οδηγήσουν σε ακυρότητα, σε δικαστικές αποφάσεις, που θα εντοπίζουν αντισυνταγματικότητες και καταδίκες της χώρας μας στα ευρωπαϊκά δικαστήρια.

Έχουμε κουραστεί να επιβεβαιωνόμαστε, αλλά και αυτή τη φορά θα το δούμε, ο χρόνος θα το δείξει.

Τα άρθρα 70, 71 και 72, καθιστούν, πλέον, την ποινή της προσωρινής αναστολής της φοιτητικής ιδιότητας, ως τη ναυαρχίδα των πειθαρχικών ποινών. Είναι, δε, χαρακτηριστικό ότι το χρονικά περιορισμένο της συγκεκριμένης πειθαρχικής ποινής κάμπτεται από τη δυνατότητα επέκτασής της σε περίπτωση πρωτόδικης καταδίκης.

Δηλαδή, η δικαστική πρακτική δείχνει ότι οι χρόνοι, προσέξτε, που απαιτούνται για την τελεσιδικία μιας ποινικής δικαστικής απόφασης, είναι τόσο μεγάλοι στη χώρα μας, ειδικά για κακουργηματικές πράξεις, που δημιουργεί τον ορατό κίνδυνο η προσωρινή αναστολή να μετατρέπεται πρακτικά σε οριστική διαγραφή για κατηγορούμενους, που μπορεί να απαλλαγούν στο β’ βαθμό.

Το δε άρθρο 84, περί απόλυτης προτεραιότητας διεκπεραίωσης της προδικασίας, μόνο ως ευχή μπορεί να εκληφθεί και όχι ως έχουσα ουσιαστική ρυθμιστική ισχύ, όπως και ανάλογα άρθρα σε ειδικούς ποινικούς νόμους.

Ειδικότερα, οι διατάξεις του Ποινικού Κώδικα, που τροποποιούνται από το νόμο αυτόν με το άρθρο και ιδίως εκείνες, που τυποποιούν ιδιώνυμο έγκλημα πανεπιστημιακής βίας, παραβιάζουν κατά τρόπο εξόφθαλμο και συνταγματικά προβληματικό, την αρχή της αναλογικότητας, καθώς δεν συνοδεύονται από ερευνητικά πορίσματα και στατιστικά δεδομένα, από τα οποία να προκύπτει κάποια κατακόρυφη αύξηση της παραβατικότητας.

Αντίθετα, τα στοιχεία, που υπάρχουν, δείχνουν αντίστροφη τάση, με το φαινόμενο, κάθε φορά, που κάποιο ζήτημα απασχολεί τα πρωτοσέλιδα και τις διαδικτυακές ενημερωτικές σελίδες, να ακολουθεί και τροποποίηση ή αυστηροποίηση των ποινικών διατάξεων, να αποτελεί προσφιλή πρακτική αυτής της Κυβέρνησης.

Σε αυτό, όμως, εμείς δεν μπορούμε να συναινέσουμε, ούτε ο τρόπος, με τον οποίον νομοθετούμε και θα πρέπει να νομοθετούμε δεν θα πρέπει προφανώς να ακολουθεί μεμονωμένα περιστατικά, πόσο μάλλον, όταν αυτό εφαρμόζεται σε ευαίσθητο κοινωνικό χώρο, που η ακραία πόλωση και οι εντάσεις μπορούν, ανά πάσα στιγμή, να επανέλθουν, σε περίπτωση κακόβουλης αξιοποίησης των νέων ποινικών διατάξεων.

Σας το είπε, λοιπόν, η Οικονομική και Κοινωνική Ένωση, σας το λέμε και εμείς: το Πανεπιστήμιο δεν είναι γήπεδο.

Ας πάω στο πέμπτο Μέρος, πιο συγκεκριμένα στο άρθρο 118, όπου επιχειρείται να θεραπευτεί ένα σύμπτωμα της κατάργησης των σχολικών επιτροπών, αλλά η ασθένεια παραμένει, καθώς μέχρι και σήμερα δεν έχει διαμορφωθεί ένα στοιχειωδώς αποτελεσματικό υποκατάστατο.

Στα άρθρα 120 και 123, έχουμε, επίσης, παρατάσεις, που οφείλονται σε αδυναμίες του συστήματος αξιολόγησης να λειτουργήσει, κατά τρόπο αποτελεσματικό.

Στο άρθρο 121, είναι σημαντικό, πράγματι, να διαμορφωθεί ένας μηχανισμός διάχυσης καλών πρακτικών, αλλά θα πρέπει να υπάρξει πρόνοια επέκτασής του και σε άλλες σχολικές μονάδες πέραν των Προτύπων και των Πειραματικών.

Στο άρθρο 125, τώρα ξέρετε, αν μας είχατε ακούσει, κατά τη συζήτηση του ν.5128 του 2024 και δεν αναφέρομαι σε εσάς προσωπικά, αλλά στην τότε ηγεσία του Υπουργείου Παιδείας, αν έστω είχατε ανταποκριθεί στις συνεχείς κοινοβουλευτικές μας παρεμβάσεις, θα είχατε τροποποιήσει νωρίτερα τη διάταξη αυτή. Κάλλιο αργά παρά ποτέ.

Πάμε τώρα στο άρθρο 130, για τους «αιώνιους» φοιτητές, τα είπαμε και στην πρώτη συνεδρίαση, δεν θα επαναλάβω τα ίδια πράγματα. Εμείς καλωσορίζουμε την Κυβέρνηση στη θέση του ΠΑΣΟΚ, η οποία λέει, ότι καθετί οριζόντιο είναι άδικο και μάλιστα όταν αντίκειται στην αρχή της ισότητας, γιατί συγκρίνουμε ανόμοια πράγματα, επί της ουσίας. Βεβαίως, θα συζητήσουμε περαιτέρω στις λεπτομέρειες, ως προς τις προϋποθέσεις, γιατί νομίζω και εκεί θα έχει ενδιαφέρον.

Στο άρθρο 131, οπωσδήποτε, πρόκειται για θετική εξέλιξη, αν και έχουμε σοβαρές επιφυλάξεις για την αποτελεσματικότητά της στην ουσιαστική στήριξη των περιφερειακών μας πανεπιστημίων, χρειάζονται πολύ περισσότερα μέτρα, για να αποφύγουμε την απογύμνωση των περιφερειακών πανεπιστημίων. Είδατε τα πρόσφατα αποτελέσματα των πανελλαδικών, είδατε τα κενά στην Περιφέρεια. Εσείς δε που είστε κυβερνητικοί βουλευτές της Ν.Δ., είστε στην Περιφέρεια και έχετε πανεπιστήμια στην περιφέρειά σας, θέλω να σας το κάνω ξεκάθαρο, το έχω κάνει πριν ενάμιση χρόνο, το έχω πει, ότι υπάρχει ο κίνδυνος να κλείσουν σχολές, ολόκληρες σχολές, εξαιτίας του αρρύθμιστου και ασύδοτου τρόπου, με τον οποίο εισβάλλουν τα Παραρτήματα, τα Ιδιωτικά Πανεπιστήμια, στην ελληνική Τριτοβάθμια Εκπαίδευση.

Θέλω λίγο να το σημειώσετε αυτό, γιατί θα το βρείτε μπροστά σας, όταν οι 9 σχολές θα βρίσκονται στην Αθήνα, οι δύο στη Θεσσαλονίκη και η μία στον Πειραιά, αυτό που θα συμβεί στην περιφέρεια, θα το βρείτε μπροστά σας και τα ημίμετρα δεν θα δώσουν λύσεις.

Διότι, για να υπάρξει η αντίστοιχη προσφορά, πρέπει να υπάρξει και η ζήτηση ακόμα και αν δώσουμε θέσεις, ακόμα και αν κάνουμε οτιδήποτε, θα βλέπουμε στα πρώτα έτη της Ιατρικής ή της Νομικής, σχολών αιχμής υψηλής ζήτησης, να μην πηγαίνουν φοιτητές. Θυμίζω, γιατί το είπαμε εμείς στη δική μας πρόταση, που καταθέσαμε - βάλαμε πέρα από τα ακαδημαϊκά και τα γεωγραφικά κριτήρια και τα οικονομικά - το παράδειγμα της Αμερικής, το παράδειγμα προηγούμενων δημοκρατιών, όπου σε κάθε πολιτεία ή στις χώρες, σε κάθε δήμο φροντίζουν να έχουν πανεπιστήμια, για να συνδέουν την τοπική κοινωνία με τη γνώση. Όχι οι φοιτητές και ο στρατός να έρχονται και να ενισχύουν οικονομικά την αγορά. Δεν είναι αυτό το ζητούμενο. Το ζητούμενο είναι να υπάρχουν τριτοβάθμια ιδρύματα, για να μπορούν να αναπτύσσονται οι περιοχές.

Το λέω στη Νέα Δημοκρατία, η οποία ενδιαφέρεται, επί της ουσίας, για την ανάπτυξη, αλλά για ποια ανάπτυξη; Όχι για την ανάπτυξη της περιφέρειας. Εγώ τα λέω από δω. Κρατήστε τα, οι κυβερνητικοί Βουλευτές της περιφέρειας, γιατί θα το ψηφίσετε και θα κληθείτε αύριο να απολογηθείτε γι’ αυτό.

Σε ό,τι αφορά το ειδικό ποσοστό 3% για τις σχολές και τους απόφοιτους Ιατρικής και Οδοντιατρικής, θεωρούμε ότι λόγω της συνάφειας των γνωστικών αντικειμένων, πρέπει να αυξηθεί, όπως επίσης και να προστεθούν και άλλες σχολές και οι απόφοιτοι τους, όπως η Κτηνιατρική. Μπορείτε να το αξιολογήσετε, αν θέλετε.

Στο άρθρο 135 - και θα ολοκληρώσω κύριε Πρόεδρε - το οποίο έρχεται να προστεθεί και ένα άρθρο, που προστέθηκε, μετά τη διαβούλευση, το άρθρο 158. Εγώ, κυρία Υπουργέ, σας ρωτάω ευθέως: Θα έχουν ολοκληρωθεί οι διαδικασίες αδειοδότησης των Νομικών Προσώπων Πανεπιστημιακής Εκπαίδευσης, μέχρι το Σεπτέμβριο, όπως έχετε εξαγγείλει; Αν ναι, θα προχωρήσετε και σε άλλες εκπτώσεις, για να συμβεί αυτό;

Διότι από σήμερα έχουν ήδη αρχίσει να διαφημίζονται – προσέξτε, παρανόμως – Παραρτήματα – Ιδιωτικά Πανεπιστήμια, με τηλεοπτικά σποτ, παρότι η διαδικασία αδειοδότησής τους εκκρεμεί. Αυτό τουλάχιστον δείχνουν όλες οι εκπτώσεις, που έχετε εισάγει, με διαδοχικές τροπολογίες σας, ως προς τις προϋποθέσεις αδειοδότησης. Αυτό δείχνει και η ασυλία, που φέρνετε, με τρόπο σκανδαλώδη, στο παραπέντε της έναρξης του ακαδημαϊκού έτους σε υπαλλήλους της ΕΘΑΑΕ, επιφορτισμένους να γνωματεύσουν και να πιστοποιήσουν τα Παραρτήματα.

Προλαβαίνει άραγε η ΕΘΑΑΕ να κάνει σωστά τη δουλειά της; Θα αξιολογήσει μέχρι τις 11 Αυγούστου; Αυτό είναι το deadline. Αν θα αξιολογήσει, θα το κάνει σωστά; Θα δοθούν οι άδειες, λοιπόν, με τον καλύτερο δυνατό τρόπο, αξιολογώντας σε κάθε της λεπτομέρεια την κάθε άδεια;

Εμείς ήμασταν κάποτε οι μοναδικοί, που δεν στεκόμασταν στα προβλήματα αντισυνταγματικότητας, σας θυμίζω, αλλά στα πρακτικά ζητήματα του νόμου για τα ΝΠΠΕ. Σας θυμίζω ότι εμείς δεν κρυφτήκαμε πίσω από το Σύνταγμα ούτε υπερασπιστήκαμε τις απαγορεύσεις επί της αρχής. Προφανώς, υπήρχε ζήτημα Συντάγματος, αλλά μιλήσαμε στη διαίρεση του κέρδους και είχαμε πει ότι και κερδοσκοπικά θα είναι αυτά, τα οποία θα δημιουργηθούν και τα κολέγια θα γίνουν πανεπιστήμια και δεν θα κάνει κανένα Παράρτημα κανένα μεγάλο πανεπιστήμιο στη χώρα μας. Σήμερα ποιος δικαιώνεται;

Η πιο ισχυρή επικοινωνία, κύριοι και κυρίες της Νέας Δημοκρατίας, είναι η πραγματικότητα. Μπορεί να χρειάστηκε να περιμένουμε έξι μήνες, ένα χρόνο, ενάμιση χρόνο αλλά σήμερα στην πράξη αυτό γίνεται: τα κολέγια πανεπιστήμια. Περιμένουμε έστω και σήμερα - ζητήσαμε κάποια στοιχεία - και στην πορεία έχουμε κάνει ερώτηση, να μας δώσετε στοιχεία για το τι συμβαίνει. Εγώ θέτω ένα ερώτημα εδώ.

Αν, για παράδειγμα, την εγγυητική επιστολή αδειοδότησης δεν τη δίνει το πανεπιστήμιο του εξωτερικού, το οποίο αιτείται, αλλά τη δίνει ένα συνεργαζόμενο κολέγιο; Υπάρχει τέτοιο σενάριο; Αν υπάρχει τέτοιο σενάριο, τι θα συνεπάγεται αυτό; Θέλουμε να γνωρίζουμε τις εγγυητικές επιστολές και ποιος τις έχει δώσει. Έχει τεράστια σημασία, γιατί εδώ καταστρατηγείται το άρθρο 16 του Συντάγματος ακόμη περισσότερο.

Κλείνω, λέγοντας για τα άρθρα 144 έως 150, τα οποία αφορούν την επαγγελματική κατά βάση εκπαίδευση. Η αίσθηση είναι ότι ξηλώνεται ο νόμος Πιερρακάκη και μπορεί για καλό να ξηλώνεται ο νόμος Πιερρακάκη και μπορεί τα περίφημα Campuses, τα οποία μετά τυμπανοκρουσιών είχε ανακοινώσει ο ίδιος ο Πρωθυπουργός, με τον τότε Υπουργό Παιδείας, τα 60 "Mega Campuses" οι μέγα δομές, κατέληξαν σε ένα πιλοτικό και τελικά το ένα πιλοτικό σε κανένα. Οι τρεις δομές, που συνενώνονται, γίνονται δύο, θα γίνουν μία, στο τέλος καμία.

Εγώ έχω την αίσθηση ότι αυτή η Κυβέρνηση μετράει αντίστροφα. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κύριε Παραστατίδη.

Το λόγο έχει η κυρία Παρθένα (Πόπη) Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, είπαμε και στη διάρκεια των προηγούμενων συνεδριάσεων, ότι κάθε Μέρος αυτού του νομοσχεδίου θα έπρεπε να αποτελεί ένα αντικείμενο ξεχωριστής νομοθεσίας. Εσείς τα φέρνετε όλα μαζί, σε μια διαδικασία, που και τη δημοκρατία την ίδια προσβάλλει και τη νομοθετική διαδικασία και εμείς κάθε άλλο παρά μπορούμε να μένουμε σιωπηλοί σε αυτό. Θα το δείχνουμε και θα το επισημαίνουμε, με κάθε ευκαιρία.

Δεν έγινε διαβούλευση, το ακούσαμε από τους φορείς. Η ΟΛΜΕ κλήθηκε πριν από δύο ώρες, για να καταθέσει τις προτάσεις της. Δεν λάβατε υπόψη σας τις προτάσεις, που κατέθεσαν οι φορείς, για να συγκροτήσετε το νομοσχέδιο αυτό. Πάμε, όμως, τρέχοντας να το δούμε ξανά ανά Μέρος.

Στο πρώτο Μέρος, άρθρα 1 έως και 20, μία θεσμική ρύθμιση, που αναβαθμίζει την παρουσία και την εκπροσώπηση της Ιεράς Μονής Σινά, στην Ελλάδα, παρέχει σαφές διοικητικό και νομικό πλαίσιο στη Μονή. Οι διατάξεις αυτές, λοιπόν, αξιολογούνται, ως θετικές, ωστόσο θέλουμε να κάνουμε εδώ κάποιες επισημάνσεις, γιατί οι συγκεκριμένες διατάξεις ούτε επιλύουν και ούτε αγγίζουν το ιδιοκτησιακό και νομικό καθεστώς, το ζήτημα της Μονής στην Αίγυπτο, το οποίο παραμένει ανοιχτό και σας τα είπαμε και στην Επιτροπή, διότι δεν κάνατε παρέμβαση, όταν έπρεπε και με τον τρόπο, που έπρεπε, αφού είχατε πρώτα ακούσει τα καμπανάκια, που σας έκρουαν οι διεθνείς οργανισμοί. Η κατάθεση και δημοσίευση του θεμελιώδους καταστατικού χάρτη της Μονής συνιστά ασφαλώς μία σημαντική εξέλιξη, μόνο, όμως, εφόσον εντάσσεται, σε ένα ευρύτερο θεσμικό και διπλωματικό σχέδιο για τη στήριξή της, αλλιώς κινδυνεύει και αυτό να μείνει μια τυπική κίνηση, χωρίς κανένα πρακτικό αντίκρισμα.

Τέλος, δεν βλέπουμε τίποτα σχετικό, που να αφορά στη συνταξιοδοτική αναγνώριση του χρόνου υπηρεσίας κληρικών και λειτουργών της Ορθόδοξης Εκκλησίας, των ανθρώπων, δηλαδή, που υπηρέτησαν στην Ιερά Μονή Σινά, ένα αίτημά τους, το οποίο και δίκαιο είναι και έρχεται να αναγνωρίσει και την προσφορά αυτών των ανθρώπων σε δύσκολες συνθήκες και σε κρίσιμες περιοχές και για την Ορθοδοξία και για τον ελληνισμό. Δεν το ακουμπήσατε αυτό, ενδεχομένως να μην το ξέρετε ή ενδεχομένως να μην σας ένοιαζε κιόλας.

Πάμε στο δεύτερο Μέρος του νομοσχεδίου. Στο άρθρο 24, προβλέπεται ότι ευκτήριοι οίκοι, δηλαδή χώροι λατρείας, δεν πρέπει να υπερβαίνουν τα 150 μέτρα. Είχαμε ζητήσει και στις Επιτροπές να αυξηθεί το όριο, έτσι ώστε να διασφαλιστεί η λειτουργικότητα για τις μικρές θρησκευτικές κοινότητες και να μην προκαλείται πολεοδομική επιβάρυνση.

Στην παράγραφο 4 του άρθρου 24, απαιτείται και περαιτέρω αποσαφήνιση, ως προς τη διαχείριση των νόμιμα λειτουργούντων χώρων λατρείας και το επεσήμαναν και οι φορείς, έτσι ώστε να αποτραπεί ενδεχόμενη υποχρέωση μετεγκατάστασης, λόγω μελλοντικών αλλαγών στις χρήσεις γης.

Στο άρθρο 26, παράγραφος 7 και εκεί εγείρονται προβληματισμοί, καθώς η παράγραφος εισάγει περιορισμούς στην ελευθερία έκφρασης και τη δραστηριότητα των θρησκευτικών κοινοτήτων, που ενδέχεται να οδηγήσουν σε αυθαίρετες και κακόβουλες ερμηνείες. Ξαναδείτε το, έτσι ώστε να διασφαλιστεί η ελευθερία έκφρασης.

Θα σταθώ λίγο στο άρθρο 36, που τροποποιεί τον ν.590/1977, εισάγοντας τον όρο «Εκκλησιαστικά Ιδρύματα», για να περιλάβει τόσο Νομικά Πρόσωπα Ιδιωτικού Δικαίου, όσο και υπηρεσίες των Μητροπόλεων. Υπάρχει λόγος, αλλά δεν είναι διευκρινισμένος αυτός ο όρος από εσάς, κυρία Υπουργέ, διευκρινίστε τον, λοιπόν και διευκρίνισε επίσης, κάτι που είναι σημαντικό: Ποια διαδικασία θα ακολουθείται, όταν υπάρχει διαθήκη για τη δημιουργία ενός ιδρύματος; Θα τηρείται η διαδικασία, που τρέχει, τώρα, δηλαδή, με εγκρίσεις από το Υπουργείο Οικονομικών, το Ελεγκτικό Συνέδριο, προεδρικό διάταγμα ή θα μπορεί να αποφασίσει με μια απλή απόφαση από τη Μητρόπολη, ο Μητροπολίτης;

Το άρθρο 47, περί αδειών τέλεσης γάμου και βαφτίσεων από την Εκκλησία της Ελλάδας και την προβλεπόμενη διαδικασία ηλεκτρονικής έκδοσης, διασφαλίστε ότι οι αρμόδιοι φορείς θα είναι τα Ληξιαρχεία και δεν θα πηγαίνουν από τα ληξιαρχεία στις Μητροπόλεις. Να πηγαίνει από τη Μητρόπολη, να βγαίνει από το Ληξιαρχείο η απόφαση.

Επίσης, διευκρινείστε γιατί εξαιρούνται η Εκκλησία της Κρήτης και οι Μητροπόλεις Δωδεκανήσου;

Τέλος, στις διατάξεις για την αναγνώριση των Μπεκτασίδων Αλεβιτών και εκεί είμαστε σύμφωνοι, τα ξαναείπαμε και στις Επιτροπές, ενισχύονται οι αρχές της ισονομίας, της ισοπολιτείας, της θρησκευτικής ελευθερίας.

Πάμε τώρα στο Μέρος Γ΄ του νομοσχεδίου. Πολιτικό στίγμα, νοοτροπία, αυθαιρεσία, είναι βαριά λέξη, με δυσκολία τη χρησιμοποιώ, αλλά κάνει κάτι παραπάνω από «μπαμ», ποινικός λαϊκισμός. Δεν πρόκειται για απλή ρύθμιση νομοθετικών πειθαρχικών ζητημάτων, αλλά για μια συνολική προσπάθεια εγκαθίδρυσης ενός αυστηρά ποινικοποιημένου πλαισίου λειτουργίας της ακαδημαϊκής κοινότητας, που θυμίζει περισσότερο μηχανισμούς, ελέγχους και καταστολείς, παρά χώρο ελεύθερης διακίνησης ιδεών.

Σας τα είπαν όλοι, δεν τα ακούτε πρώτη φορά. Όχι μόνο δεν απαντάει στα πραγματικά προβλήματα των πολιτών, ο Πρωθυπουργός, εσείς προσωπικά, μέσα τον Ιούλιο, πήρατε επιστολή από τη Σύνοδο των Πρυτάνεων, που το έλεγε ξεκάθαρα: «Τα κύρια προβλήματα του πανεπιστημίου είναι οι πόροι, η χρηματοδότηση, οι υποδομές» και δεν είναι η βία, σε καμία περίπτωση. Αλλά με τις ρυθμίσεις, που κάνετε, τι κάνετε; Επιτείνετε την καχυποψία, τη φίμωση, την αυθαιρεσία και πλήττετε επί της ουσίας τον πυρήνα του δημόσιου πανεπιστημίου. Δεν αναφέρομαι ξανά στα όσα ακούσαμε νωρίτερα στην προηγούμενη συνεδρίαση, ήταν πάρα πολύ έντονα από όλους τους φορείς, ήταν πολύ παραγωγικός διάλογος αυτός, ελπίζω να ακούσετε για να προλάβετε να διορθώσετε.

Στα άρθρα 67, 68, 69. Τι κάνετε; Δημιουργείτε και ενισχύετε ένα ιδιαίτερο πειθαρχικό δίκαιο για τα μέλη ΔΕΠ, αλλά και για τους φοιτητές, εξαιρετικά αυστηρό. Ούτε στο Στρατό, ούτε στις Ένοπλες Δυνάμεις, ούτε στα σωφρονιστικά ιδρύματα να ήμασταν.

Στο άρθρο 69, που αφορά στα πειθαρχικά παραπτώματα φοιτητών, περιλαμβάνετε όρους όπως: «Η παρεμπόδιση της ομαλής λειτουργίας του ιδρύματος». Υποθέστε τώρα εσείς ό,τι θέλετε γι’ αυτό. Ερμηνεύστε το, όπως θέλετε αυτό. Ο νόμος λέει «παρεμπόδιση». Τι είναι «παρεμπόδιση», τι δεν είναι «παρεμπόδιση» ο καθένας αποφασίζει και μάντεψε ποιος αποφασίζει και τι μπορεί να διατάξει, στη συνέχεια. Πάψτε να αφήνετε τέτοιες ερμηνευτικές αυθαιρεσίες. Διορθώστε το, ορίστε το, αλλάξτε το, αποσύρετέ το, αλλά επειδή ξέρουμε ότι δεν πρόκειται να το κάνετε, θα θεωρούνται πειθαρχικά παραπτώματα κάποιες ειρηνικές μορφές διαμαρτυρίας. Γιατί; Γιατί δεν τους αρέσουν το χρώμα των μαλλιών του φοιτητή, που φωνάζει. Μπορεί να φωνάζει σε μια κινητοποίηση, σε οτιδήποτε, σε μία συνέλευση φοιτητική, να καλεί σε αποχή τους συναδέλφους του. Ακόμη και η έκφραση διαφορετικής άποψης εντός του αμφιθεάτρου μπορεί να ποινικοποιείται. Ακόμη πιο προβληματική η πρόβλεψη για οριστική διαγραφή φοιτητή, χωρίς να προβλέπεται ρητά η ιεράρχηση των παραπτωμάτων ή η διασφάλιση θεσμικών εγγυήσεων. Μια ένσταση, μια ακρόαση, μια αιτιολογημένη κρίση, δηλαδή. Το μέτρο αυτό αποτελεί παραβίαση των αρχών της αναλογικότητας και της δίκαιης δίκης.

Στο άρθρο 67, στην παράγραφο 2, ενισχύετε τις προβληματικές διατάξεις του ν. 4957/2022 για τα πειθαρχικά παραπτώματα των μελών ΔΕΠ, ΕΔΙΠ, ΕΤΕΠ, διευρύνετε το πεδίο πειθαρχικής ευθύνης, με τρόπο αόριστο και νομικά επισφαλή. Οι διατάξεις αγγίζουν τη διοικητική ή λειτουργική συμπεριφορά ενός διδάσκοντα, όρος που μπορεί να περιλάβει και πράξεις διοικητικής φύσης ή εκπαιδευτικές επιλογές, που έρχονται σε σύγκρουση με την εκάστοτε διοικητική αρχή. Η απουσία σαφών ορίων αφήνει ανοιχτό το ενδεχόμενο ποινικοποίησης ακόμη και πράξεων, που σχετίζονται με την ακαδημαϊκή ελευθερία. Την εύλογη άσκηση κριτικής προς τη διοίκηση, που στην ουσία είναι θεσμικά επικίνδυνο αυτό που κάνετε.

Με το άρθρο 72, εισάγεται η προσωρινή αναστολή της φοιτητικής ιδιότητας, χωρίς κρίση αρμόδιου πανεπιστημιακού οργάνου. Επίσης, ο περιοριστικός όρος αφορά τη φυσική παρουσία στο χώρο των ΑΕΙ. Τι κάνετε, δηλαδή; Στερείτε από κάποιον, ο οποίος μπορεί να ζητά εξ αποστάσεως την περίπτωση σύνταξης, υποβολής και εξέτασης διπλωματικών εργασιών ή να λείπει, λόγω Εράσμους. Προφανές πρόβλημα συμβατότητας, ως προς την αρχή της αναλογικότητας και του τεκμήριου της αθωότητας. Τα ξανακούσατε και στη διάρκεια της συνεδρίασης των προηγούμενων ωρών.

Το άρθρο 78, το άρθρο, για το οποίο έχει γίνει τόσος λόγος, τι προβλέπει; Σχέδιο ασφαλείας, με δυνατότητα εγκατάστασης καμερών, ακόμα και σε χώρους διδασκαλίας και εργασίας, καθώς και χρήση drones, το οποίο άρθρο, φυσικά, είναι μια ευθεία παραβίαση της ελευθερίας του πανεπιστημιακού χώρου. Το είπαμε, προσπαθείτε, με κάθε τρόπο, να το αναιρέσετε προφορικά.

Θα μου επιτρέψετε να σας διαβάσω κι εγώ, κύριε Συρίγο, κυρία Υπουργέ και κύριε Παπαϊωάννου, τι λέει ακριβώς ο νόμος, για να γραφεί στα πρακτικά. «Κάθε ΑΕΙ με κριτήριο το μέγεθος του, τις ιδιαίτερες ανάγκες, τη συχνότητα εμφάνισης παραβατικών συμπεριφορών και τη διαβάθμιση του επιπέδου ασφαλείας και προστασίας του, τοποθετεί ηλεκτρονικά και λοιπά συστήματα ασφαλείας, που καλύπτουν μέρος ή το σύνολο των εσωτερικών και εξωτερικών του χωρών». «Μέρος ή σύνολο εσωτερικών ή εξωτερικών χώρων». Κάθε πανεπιστήμιο μπορεί να τοποθετεί τα συστήματα αυτά.

Τα συστήματα αυτά τι είναι;

Tα συστήματα αυτά είναι μηχανήματα, συστήματα επί της ουσίας, εικόνας και ήχου. Το λέει μέσα στο νόμο, δε μπορώ να το βρω τώρα, γιατί δε θέλω να τρώω το χρόνο.

Το κομμάτι, λοιπόν, κύριε Συρίγο, το οποίο διαβάσατε, για να μας πείτε, για να μας κάνετε καθαρό gaslighting, να μας κάνετε, δηλαδή, να αμφισβητήσουμε την πραγματικότητα, που βιώνουμε και τη λογική μας. Αυτό μας κάνατε πριν από λίγο. Ακολουθεί παρακάτω, αφού πρώτα συστήνετε και ένα ολόκληρο δωμάτιο ελέγχου παρακολούθησης, με αρμόδιο υπάλληλο, υπεύθυνο για όλα αυτά και τα σχετικά, λέτε «τα εν λόγω συστήματα δεν καταγράφουν τις πανεπιστημιακές παραδόσεις, τις αίθουσες διδασκαλίας και τους χώρους εργασίας του διδακτικού και διοικητικού προσωπικού».

Δεν καταγράφει. Στα ελληνικά, τι σημαίνει «καταγραφή»;

Αυτή η κάμερα, αυτή τη στιγμή, παρακολουθεί και μεταδίδει. Παρακολουθεί και μεταδίδει. Θα μπορούσε να μη μεταδίδει και θα μπορούσε η εικόνα, που παίρνει, να πηγαίνει στο μηχάνημα, να παίζει, να την ελέγχει ο υπεύθυνος ασφαλείας, που ορίζεται, βάσει του νόμου και στη συνέχεια να την αφήνει να φεύγει. Βλέπω, κρατάω πέντε σημειώσεις, τελειώνει η ιστορία.

«Καταγράφω» σημαίνει την εικόνα, που παίρνω, τη στέλνω σε ένα cd, σε ένα σκληρό, σε ένα cloud και τη γράφω, για να μείνει και να την αποδείξω στη συνέχεια. Το τι λέω εγώ μέσα στην αίθουσα της διδασκαλίας, που έχω μια κάμερα πάνω από το κεφάλι μου, καταγράφεται.

Δε θα μας πείτε, λοιπόν, ότι βγάλατε τη διάταξη, γιατί δεν τη βγάλατε, είναι εκεί. Είναι εκεί, διαβάστε το και, αν θέλετε να μας πείτε ότι τη βγάλατε και δεν το καταλαβαίνουμε καλά, διατυπώστε το με τρόπο, που δε θα ενίστανται ούτε οι φοιτητές ούτε οι καθηγητές ούτε το διοικητικό προσωπικό ούτε κανένας από όλους τους φορείς, που ακούσατε σήμερα να το τονίζουν. Αυτό γιατί δεν το λέμε μόνο εμείς της Αντιπολίτευσης, το λένε όλοι οι φορείς, τους οποίους δε λάβατε υπόψη σας.

Το άρθρο 80 του νομοσχεδίου εισάγει μια επιπλέον προβληματική διάταξη, καθώς προβλέπει την οικονομική επιβάρυνση φοιτητών και προσωπικού για τυχόν ζημιές, διότι δεν καθορίζει, με σαφήνεια, τα κριτήρια απόδοσης υπαιτιότητας, δεν προβλέπει διαδικασία ένστασης ή υπεράσπισης για το άτομο, που καλείται να καλύψει τη ζημιά, δεν προωθείτε την υπευθυνότητα, μέσω θεσμικά κατοχυρωμένων διαδικασιών.

Με αυτό το άρθρο, δηλαδή, λειτουργείτε τιμωρητικά και ενισχύετε το αυταρχικό πνεύμα, που διατρέχει το σύνολο του νομοθετήματος.

Τα άρθρα 82 και 83, επίσης μεγάλη ανησυχία προκαλούν, φέρνουν αλλαγές στον Ποινικό Κώδικα.

Μαντέψτε κάτι. Σας το λέω ειλικρινά, εγώ εδώ οκτώ μήνες, κάπου εκεί, μπορεί να έχω πάει και δέκα μήνες, διότι περνάει ο καιρός γρήγορα, όταν έχουμε καλή παρέα, είναι γνωστό αυτό, δεν έχω μετρήσει νομοσχέδιο, που έχετε κατεβάσει, στο οποίο δεν είχατε κάνει αλλαγές στους Ποινικούς Κώδικες. Αλλαγές στους Ποινικούς Κώδικες με κάθε νομοσχέδιο. Είναι, παιδιά, ρεκόρ Γκίνες.

Σας είπαν οι φοιτητές της Νομικής, σας λένε «Μας τρελαίνετε. Κοστίζουν οι Ποινικοί Κώδικες, είναι κάτι μεγάλα βιβλία. Πάμε και τα πληρώνουμε ένα σκασμό λεφτά από την τσέπη μας, γιατί σε κάθε νομοσχέδιο τους αλλάζετε».

Αλλάζετε και εδώ, λοιπόν, τους Ποινικούς Κώδικες. Περιορίζετε την ελευθερία του λόγου, τα δικαιώματα των πολιτών, ειδικά μέσα στα πανεπιστήμια.

Με το άρθρο 82, προστίθεται μια νέα μορφή αδικήματος, ένα νέο αδίκημα, αυτό της διέγερσης σε διάπραξη εγκλημάτων. Τι κάνει αυτή η διάταξη; Τιμωρεί όποιον παροτρύνει άλλους να παρανομήσουν. Θα πεις, λογικό, αν κάποιος σε προτρέπει να παρανομήσεις, δεν πρέπει να τιμωρείται; Βεβαίως. Τι κάνετε, όμως; Ο τρόπος που είναι διατυπωμένο το άρθρο, η διάταξη, είναι τόσο αόριστος. Φωνάζω, δηλαδή, εγώ «παιδιά, ελάτε να κάνουμε μια αποχή από τα μαθήματα», μπορεί να είναι παρότρυνση, μπορεί να πάω φυλακή. Φυλακίζομαι, δε, από τρεις μήνες έως πέντε χρόνια, γιατί είναι ασαφές όλο αυτό, μπορεί να το ερμηνεύσει ο καθένας όπως επιθυμεί.

Γιατί, λοιπόν, δεν την κατεβάζετε τη διάταξη αυτή; Παρεμπιπτόντως, ο νόμος τέτοιες περιπτώσεις τις καλύπτει, σε κάθε περίπτωση, ούτως ή άλλως τις καλύπτει. Έρεπε να το αλλάξετε και πάλι;

Στο άρθρο 83, πάτε ακόμα παραπέρα. Προβλέπετε ότι ένας φοιτητής εργαζόμενος, που κατηγορείται για κάποιο αδίκημα, θα μπορεί να τιμωρείται προληπτικά, με απαγόρευση εισόδου στο πανεπιστήμιο. Χωρίς να έχει δικαστεί ή καταδικασθεί, θα του απαγορεύετε την πρόσβαση στους πανεπιστημιακούς χώρους μόνο με απόφαση εισαγγελέα, όχι, δηλαδή, με τελεσίδικη απόφαση.

Σας ρώτησαν τι θα γίνει, αν ο εισαγγελέας αποφασίσει να τον βγάλει, να του αφαιρέσει τη φοιτητική ιδιότητα και ο άνθρωπος αυτός, αφού ταλαιπωρηθεί τόσο, στη συνέχεια αθωωθεί στα δικαστήρια; Δεν έχετε πει και εκεί τίποτα, δε δώσατε απάντηση.

Στο άρθρο 85 αναφέρεται η εισαγγελική εποπτεία των ΑΕΙ. «Εισαγγελική εποπτεία», εγώ από τη δημοσιογραφική μου εμπειρία, που ήταν και μεγάλη, έχω ακούσει μόνο για τις φυλακές. Για τις φυλακές, ποτέ δεν έχω ακούσει για πανεπιστημιακά μέτρα τέτοιου τύπου.

Το άρθρο 87 προβλέπει συγκρότηση πειθαρχικών συμβουλίων φοιτητών, με ενιαίο εξωτερικό κανονισμό. Αφαιρείτε από τα πανεπιστήμια, δηλαδή, το δικαίωμα να καθορίζουν τα δικά τους όργανα, τα δικά τους πειθαρχικά όργανα.

Δεν το πάω παρακάτω, γιατί βλέπω ότι ο Πρόεδρος, έχει δείξει λίγο ανοχή και θα περάσω γρήγορα στα υπόλοιπα.

Σας έχουμε ζητήσει, επανειλημμένως, να αποσύρετε αυτό το Μέρος του νομοσχεδίου και να το συζητήσετε με τους φορείς, να το συζητήσετε μαζί μας. Είναι πολύ σοβαρά πράγματα, για να παίζουμε με αυτά.

Πάμε τώρα στις διατάξεις για τον αθλητισμό. Το άρθρο 91 είναι πραγματικά μια θετική διάταξη, κύριε Υπουργέ. Εισάγει πρόβλεψη για τον ορισμό υπεύθυνου ηλεκτρονικής διακυβέρνησης, υπεύθυνου αθλητικής ακεραιότητας και αθλητικών αξιών στα σωματεία. Προτείνουμε να μην προσθέσετε έξτρα ευθύνες και γραφειοκρατίες στα σωματεία, χωρίς να τους στηρίξετε και οικονομικά. Πρόταση του ΣΥΡΙΖΑ.

Η πιο θετική εξέλιξη στο άρθρο 91 είναι εισαγωγή της υποχρεωτικής ποσόστωσης φύλου, στη διοίκηση σωματείων και ενώσεων. Πρέπει να πω ότι ο προκάτοχός σας, το είχε χαρακτηρίσει αναχρονιστικό κλπ. Ευτυχώς εσείς μπαίνετε στο κλίμα, το φέρνετε, το στηρίζουμε κι εμείς, φυσικά, διότι αποδεχόμαστε το πνεύμα της χρησιμότητας στη διοίκηση του αθλητικού οικοδομήματος.

Θετική και η ρύθμιση του άρθρου 92, για τη συγχώνευση των σωματείων. Μπορεί να αποτελέσει εργαλείο για την εξυγίανση και βιωσιμότητα του ερασιτεχνικού αθλητισμού. Για πρώτη φορά δε, το μέτρησα και αυτό έτσι στατιστικά, βρίσκουμε και μία τρίτη θετική διάταξη στη σειρά - τα άρθρα 91, 92, 93 - και έτσι θα το πω, για τη σύσταση ενιαίων ενώσεων στο γυναικείο ποδόσφαιρο, που αποτελεί μια θετική εξέλιξη για την αντιμετώπιση δομικών ανισοτήτων.

Επίσης, στο άρθρο 95, ενισχύεται η λογοδοσία στις αθλητικές ομοσπονδίες με τη θέσπιση Επιτροπών Δεοντολογίας. Θετικό και το άρθρο 101.

Πάμε και στο Πέμπτο Μέρος του νομοσχεδίου. Το άρθρο 117 αναγνωρίζουμε ότι περιλαμβάνει θετικές βελτιώσεις. Τα προβληματικά σημεία, όμως, υπερτερούν, καθώς η συνολική κατεύθυνση του άρθρου φαίνεται να υπονομεύει την ουσία της ενταξιακής εκπαίδευσης. Πολύ χαρακτηριστικά, θα αναφέρω ότι η παράλληλη στήριξη αποδυναμώνεται, βάζετε έναν εκπαιδευτικό Ειδικής Αγωγής και εκπαίδευσης και καλείτε να στηρίζει όλους τους μαθητές του τμήματος, για τους οποίους έχει εγκριθεί. Αυτή η δυνατότητα, που δίνεται, τοποθέτησης δεύτερου εκπαιδευτικού προβλέπεται, μόνο για σοβαρότερες περιπτώσεις και μετά από πολύπλοκη διαδικασία. Εσείς αυτό το λέτε «υποστήριξη». Εμείς πάλι, διαφωνούμε και το λέμε «καθόλου υποστήριξη», το αντίθετο μάλιστα.

Απουσιάζει η πρόβλεψη μείωσης του αριθμού μαθητών ανά τάξη, όταν σε αυτήν φοιτούν παιδιά με αναπηρία. Γενικά, η συνολική φιλοσοφία του άρθρου θα ήταν να ευνοεί ένα πιο διαχωριστικό προσανατολισμό και όχι ένταξη και στήριξη.

Θετική η ρύθμιση στο άρθρο 123, για την παράταση του επιμισθίου για ένα χρόνο στους εκπαιδευτικούς, που υπηρετούν στα σχολεία της ομογένειας, ακόμη και αν δεν έχουν συμπληρώσει τετραετία. Και εκεί ζητήσαμε επανειλημμένα τον επανασχεδιασμό όλου αυτού του μέτρου, διότι οι άνθρωποι εκεί δεν στηρίζονται, επιτελούν σπουδαίο έργο, θέλουν να υπηρετήσουν σε ελληνικά σχολεία στο εξωτερικό. Προφανώς, προβαίνετε σε αυτή τη ρύθμιση, εξαιτίας της παταγώδους αποτυχίας σας να βρείτε εκπαιδευτικούς, για να στελεχώσετε την επόμενη χρονιά. Ωστόσο, θετικά το κατεβάζετε και το στηρίζουμε και αυτό και πρέπει να δείτε στο σύνολο τι θα κάνετε με τα σχολεία της ομογένειας, γιατί καταρρέουν.

Με το άρθρο 124, απαλλάσσεται ο Αντιπρόεδρος του Ινστιτούτου Εκπαιδευτικής Πολιτικής από τη συμμετοχή στις Επιστημονικές Επιτροπές Μουσικής και Καλλιτεχνικής Παιδείας. Θα έχετε τους λόγους σας, για να το κάνετε, κάποιους λόγους θα έχετε.

Η ρύθμιση του άρθρου 125, για το χρόνο απόσπασης για τη θεμελίωση του δικαιώματος μετάθεσης για τους νεοδιοριζόμενους εκπαιδευτικούς ή μέλη ειδικού εκπαιδευτικού προσωπικού και ειδικού βοηθητικού προσωπικού είναι και αυτή θετική, αν και άργησε.

Το άρθρο 126 δεν μπορώ να το αφήσω, γιατί προβλέπετε τη σύσταση 700 οργανικών θέσεων, τους οποίους παίρνετε από δασκάλους, φιλολόγους και εκπαιδευτικό προσωπικό από άλλες ειδικότητες και το βαφτίζετε «προσλήψεις». Εγώ λέω ότι δημιουργείτε κενά κάπου, για να καλύψετε κάποια άλλα. Δεν περίμενα να συμφωνήσουμε, βεβαίως.

Εσωτερική πάλι μετατόπιση κάνετε και αναδιάταξη, με το άρθρο 127.

Τα άρθρα, που αφορούν στην εξειδίκευση ζητημάτων αξιολόγησης φοιτητών και ζητημάτων ανώτατης διάρκειας φοίτησης (άρθρα 129 – 130), ζητάμε να τα αποσύρετε και να προχωρήσετε σε ουσιαστικό διάλογο με τα πανεπιστημιακά ιδρύματα, δεν χρειάζεται να πούμε περαιτέρω επιχειρήματα, ακούστηκαν τόσα.

Πάμε και σε άλλο ένα φλέγον ζήτημα, γιατί το συναντήσαμε πάρα πολλές φορές, στο πλαίσιο του κοινοβουλευτικού ελέγχου, όπου βομβαρδίζουμε τους αρμόδιους Υπουργούς με ανάλογα θέματα και οι απαντήσεις είναι πάντα συρραφή των δελτίων τύπου, αλλά μην το κάνουμε θέμα.

Σχολικοί νοσηλευτές, άρθρο 151. Προβλέπεται η δυνατότητα υποσυστημάτων με ένα νοσηλευτή σε ένα επιπλέον όμορο σχολείο, σε απόσταση 100 μέτρων. Το είχατε 500, υπήρξαν σφοδρές αντιδράσεις, το μειώσατε, παραμένει προβληματική η βασική κατεύθυνση αυτής της ρύθμισης. Ο νοσηλευτής χρειάζεται στο σχολείο, για να βοηθήσει οικογένειες, που έχουν παιδιά, που χρειάζονται βοήθεια. Δεν μπορείτε σε ένα παιδί, που θα εμφανίσει μια ξαφνική ανάγκη για βοήθεια και θα πάρει ο γονιός μόλις τον ενημερώσουν και θα πει «Πού είναι νοσηλευτής;», εσείς να του πείτε «είναι στο διπλανό σχολείο αυτή την ώρα, μας συγχωρείτε, θα πρέπει να κάνει υπομονή το παιδί σας 10 λεπτά». Δεν είναι σοβαρά πράγματα αυτά.

Τέλος, σε ό,τι αφορά τις διατάξεις αρμοδιότητας του Υπουργείου Πολιτισμού, τοποθετηθήκαμε και στην πρώτη συνεδρίαση, είναι κατά βάση θετικές. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η κυρία Αφροδίτη Κτενά, από το Κομμουνιστικό Κόμμα Ελλάδας.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):**

Ευχαριστώ, κύριε Πρόεδρε. Νομίζω ότι μετά και την ακρόαση φορέων, κατέπεσε το βασικό αφήγημα της Κυβέρνησης για τον πυρήνα αυτού του νομοσχεδίου, που είναι το Μέρος Γ’, για το πειθαρχικό δίκαιο μελών ΔΕΠ και φοιτητών στο Πανεπιστήμιο, καθώς και η ρητορική για τις διαγραφές.

Λέω ότι είναι ο βασικός πυρήνας αυτού του νομοσχεδίου, γιατί δεν υπήρχε κανένας λόγος σήμερα να συζητούμε μαζί με αυτό το πολύ σοβαρό θέμα, το Μέρος Α΄, που αφορά, στα της Μονής Σινά, τη στιγμή που μήνες τώρα, προετοιμάζεται μια τέτοια λύση και που είναι και από μόνο του ένα πολύ σοβαρό θέμα, όχι μόνο αρμοδιότητας του Υπουργείου Παιδείας, αλλά και του Υπουργείου Εξωτερικών, γιατί όλο αυτό εντάσσεται σε ένα ρευστό διεθνές περιβάλλον, με έντονες γεωπολιτικές εξελίξεις στη γειτονιά μας.

Και βέβαια, υπάρχουν και οι ρυθμίσεις για τον αθλητισμό, που από μόνες τους αποτελούν ένα ξεχωριστό κεφάλαιο.

Τώρα, θα ξεκινήσω από το Μέρος Α΄, αλλά θα σταθώ και στο Μέρος Γ΄ και ανάλογα με το χρόνο, που έχω, θα τοποθετηθώ και για άλλα άρθρα των υπολοίπων Μερών.

Σχετικά με το Μέρος Α΄ τοποθετηθήκαμε και στην προηγούμενη συνεδρίαση της Επιτροπής. Ο προβληματισμός μας είναι κατά πόσο πραγματικά μια τέτοια ρύθμιση, δηλαδή, η ίδρυση ενός νομικού προσώπου δημοσίου δικαίου στο ελληνικό έδαφος, μπορεί πράγματι να λειτουργήσει, ως νομική ασπίδα. Αντιλαμβανόμαστε το στόχο, αλλά ο προβληματισμός μας είναι, αν πράγματι μπορεί να γίνει αυτό, αν από μόνο του αυτό αρκεί και τι μέτρα έχουν ληφθεί, προκειμένου μια τέτοια λύση, όντως, να θωρακίσει τη Μονή Σινά.

Επίσης, υπάρχει και ένας προβληματισμός, σχετικά με τη σύμφωνη γνώμη των εμπλεκόμενων φορέων θα πω, όπως είναι για παράδειγμα το Πατριαρχείο Ιεροσολύμων, το οποίο δεν νομίζω ότι εκπροσωπήθηκε σήμερα στους φορείς και εάν γενικά όλοι οι εμπλεκόμενοι συμφωνούν σε αυτή τη λύση.

Επίσης, ένα σοβαρό ερώτημα είναι, αν μια τέτοια λύση, όπως αυτή, που προτείνετε, δηλαδή, του νομικού προσώπου δημοσίου δικαίου, για Μονή, που εδρεύει σε άλλη χώρα, αν αυτό μπορεί να λειτουργήσει σαν νομικό προηγούμενο, για άλλες θρησκευτικές δομές στην Ελλάδα, εννοώ άλλων κρατών. Αυτά είναι πραγματικά εκτός της δικαιοδοσίας της δικιάς μου ειδικότητας, είναι ερωτήματα τα οποία θέτουμε.

Επίσης, στο άρθρο 4, αναφέρεται η υποστήριξη της Μονής για την επιστροφή, απόκτηση, υποδοχή κ.λπ. κειμηλίων και τεκμηρίων. Η επιστροφή σε τι αναφέρεται; Έχουν απωλεσθεί, είναι αλλού τεκμήρια, τα οποία οφείλουν να επιστραφούν στη Μονή; Είναι καταγεγραμμένη κάπου η αρχική και η σημερινή περιουσία της Μονής, κινητή και ακίνητη; Αυτά είναι ερωτήματα, που θα θέταμε στους φορείς, αλλά φύγανε οι άνθρωποι, βλέποντας ότι συζητείται κάτι άσχετο με το θέμα, για το οποίο είχαν προσκληθεί.

Περνάω τώρα, εν τάχει στο Μέρος Β΄, ένα επίσης σοβαρό Μέρος, που ρυθμίζει ζητήματα της Γενικής Γραμματείας Θρησκευμάτων. Εδώ θα σταθώ, μόνο σήμερα, θα σταθώ κυρίως στο Κεφάλαιο Η΄, για την αναγνώριση της θρησκευτικής κοινότητας των Μπεκτασήδων Αλεβιτών Μουσουλμάνων της Θράκης. Εκτιμάμε και εμείς ότι είναι μια σοβαρή ρύθμιση, έχουμε κάποια ερωτήματα, τα οποία θέλουμε να θέσουμε στην κυρία Υπουργό. Για παράδειγμα, εντοπίζουμε μια διαφορά στην αντιμετώπιση μεταξύ της απογραφής των Βακουφίων και της διαχείρισής τους, σε σχέση με τα αντίστοιχα στις Μουφτείες ή το ίδιο για διαφορές στους Ιεροδιδασκάλους στη μία και στην άλλη περίπτωση;

Επίσης, στο Κεφάλαιο Θ΄ βλέπουμε ότι έχουμε μια ισχυρή κρατική παρέμβαση στη διαχείριση, στα της Διαχειριστικής Επιτροπής και στις εγκρίσεις, που πρέπει να λαμβάνει αυτή για τη διαχείριση. Οπότε, θα θέλαμε κάποιες διευκρινίσεις γι’ αυτά τα ζητήματα.

Πάμε τώρα στο Μέρος Γ΄. Όπως είπα και εισαγωγικά, πραγματικά, κατέπεσε η ρητορική περί βίας και ανομίας της Κυβέρνησης. Αποδείχθηκε από την ακρόαση των φορέων ότι ουδεμία σχέση έχουν όλα αυτά, που ακούμε τόσο καιρό από την Κυβέρνηση και τα οποία προβάλλονται με ένταση, από μεγάλη μερίδα του τύπου, καμία σχέση δεν έχουν με τα πραγματικά προβλήματα των Πανεπιστημίων, των φοιτητών και όλων των κατηγοριών των εργαζομένων σε αυτά, καθώς επίσης και ότι δεν ελήφθη πουθενά υπόψη η γνώμη τους και οι προτεραιότητες, που αυτοί οι εργαζόμενοι, αυτοί οι φοιτητές ιεραρχούν. Αλλά βλέπουμε μια επιμονή, ιδεοληψία, θα έλεγε κάποιος, «εμμονή» θα το έλεγε κάποιος άλλος, της Κυβέρνησης στο να δώσει και να επιβάλει τους δικούς της ορισμούς για το τι σημαίνει «ακαδημαϊκή ελευθερία», το τι σημαίνει «ασφάλεια». Προφανώς, είναι διαφορετική η κατανόηση. Μετά από όσα ακούσαμε από τους φορείς, είναι εντελώς διαφορετική η χρήση των όρων από την Κυβέρνηση και από όλους τους υπόλοιπους εμάς. Αυτό από μόνο του θα έπρεπε να σας προβληματίσει. Δεν μπορείτε με το ζόρι να επιβάλλετε κάποιους ορισμούς.

Και επειδή ο κ. Συρίγος αναφέρθηκε και στην προσωπική του εμπειρία, να πω ότι ανάλογα περιστατικά τα έχουμε καταδικάσει ανοιχτά και κατηγορηματικά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** *(Ομιλία εκτός μικροφώνου).*

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Συγνώμη. Δεν φτάνει, όμως, αυτό για να νομοθετούμε κάτι τόσο σοβαρό, επίσης. Γιατί εδώ πέρα έχουμε πραγματικά μια αλλαγή του τρόπου λειτουργίας και διοίκησης, λειτουργίας βασικά στα Πανεπιστήμια.

Άρα, η δικιά μας πρόταση είναι να αποσύρετε πλήρως το Γ’ Μέρος αυτού του νομοσχεδίου, πλήρως. Να μην τεθεί καν σε ψηφοφορία, καθώς και όλες τις σχετικές διατάξεις, που υπάρχουν στο νόμο Κεραμέως, τον 4957/2022, και στον νόμο Κεραμέως – Χρυσοχοΐδη, δηλαδή, στον 4777/2021.

Ένα άλλο θέμα, που μπήκε, που θα το θέσω σε εισαγωγικά και θα αναφερθώ μετά στα άρθρα λεπτομερώς, είναι αυτό, που αποτέλεσε και θέμα συζήτησης, είναι αυτό της διάρκειας σπουδών. Θα μου επιτρέψετε εδώ να χρησιμοποιήσω τη δική μου εμπειρία και τη γνώση, που έχω σε αυτά τα θέματα. Η διάρκεια σπουδών είναι μια δυναμική έννοια. Δεν είναι κάτι, που ορίζεται με νόμο. Καθορίζεται και θα έπρεπε να καθορίζεται, εξαρτάται, από την αντικειμενική εξέλιξη των επιστημών και τις ανάγκες της κοινωνίας κάθε στιγμή. Το ότι η Μπολόνια και όσοι την υπηρέτησαν έχουν αποδεχτεί αυτό το πλαφόν 3+2+3 ή στην Ελλάδα που έγινε αποδεκτό, κάποια στιγμή, το 4, γιατί έτσι ήταν η κατάσταση εδώ. Το ότι, δηλαδή, έχεις μια τυπική διάρκεια σπουδών, που ναι, πρέπει να προβλέπεται σε ένα πρόγραμμα σπουδών, για να ξέρεις πόσο διαρκεί αυτό το πρόγραμμα, πώς διαρθρώνεται αυτό το πρόγραμμα, αυτό να αποτελεί και ανώτατο όριο φοίτησης, ώστε να επισύρει διαγραφή, αυτό πραγματικά είναι απαράδεκτο. Και δεν καταλαβαίνω, γιατί και πώς ταυτίζεται, δηλαδή, η τυπική διάρκεια σπουδών με το ανώτατο όριο φοίτησης. Αυτό είναι ένα λογικό άλμα, που θα έπρεπε να το εξηγήσει το Υπουργείο.

Κι επειδή ακούστηκε και έγινε και συζήτηση για τους μέσους όρους αποφοίτησης και τα λοιπά και ακούστηκε ότι έχουν δεχθεί παραινέσεις τα λίγα προγράμματα σπουδών, όπου παρατηρούνται μέσοι όροι αποφοίτησης μεγαλύτεροι από το ν+2 και έχουν δεχτεί παραινέσεις να συντομεύουν, τι σημαίνει αυτό το πράγμα; Αυτό είναι απαράδεκτο και επιστημονικά και εκπαιδευτικά. Τι σημαίνει «παραίνεση να συντομεύουν»; Είναι αντικειμενική;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** *(Ομιλία εκτός μικροφώνου).*

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Συρίγο, σας παρακαλώ. Συνεχίστε, κυρία Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ξέρω, ξέρω. Ναι, ναι. Καταλαβαίνω. Ξέρω, κύριε Συρίγο. Καταλαβαίνω πώς λειτουργεί. Απλώς και αυτό το θεωρώ απαράδεκτο, την παραίνεση από την ΕΘ.Α.Α.Ε. για κάτι τέτοιο. Δεν είναι δυνατόν να λέμε σε ένα πρόγραμμα σπουδών, που προσπαθεί να αντιμετωπίσει την εξέλιξη της επιστήμης και να τη διδάξει στους νέους επιστήμονες, «φρόντισε να συντομεύεις». Τι τους λέμε, δηλαδή; Και γιατί είναι τόσο σημαντικό να συντομεύουν; Αυτό, όμως, είναι ένα γενικότερο ζήτημα. Θα χρειαστώ την ανοχή σας, κ. Πρόεδρε.

Γιατί πρέπει να πηγαίνουμε στο άλλο άκρο με αυτή την Κυβέρνηση;

 Το να μην υπάρχει διαγραφή δεν σημαίνει ότι κάποιος πρέπει να τελειώσει, να τον αφήσουμε να τελειώσει στα 15 χρόνια, γιατί κάποιος που έχει φτάσει τα 15 χρόνια, δεν θέλει να τελειώσει. Και αν μιλάμε για εκκαθάριση μητρώων, είναι κάτι εντελώς διαφορετικό, γιατί συνέχεια το ακούμε, σαν παράδειγμα. Αλλά και οι φοιτητές και εγώ μπορούμε να σας δώσουμε πάρα πολλά παραδείγματα, για το πώς αυτός ο νόμος δεν αφορά τους φοιτητές που είναι 15, 20 χρόνια φοιτητές ή έχουν αποβιώσει και αυτές τις φαιδρότητες, θα μου επιτρέψετε, που ακούμε. Αν θέλετε, κάτι που θα μπορούσε πραγματικά να βοηθήσει και να ξεκαθαρίσει το τοπίο, θα ήταν να δώσετε στη δημοσιότητα νούμερα, που έχετε. Όχι τους σωρευτικούς αριθμούς πόσων είναι πάνω από τον ν+2, αλλά την κατανομή τους κατ’ έτος, γιατί την έχετε. Δηλαδή, πόσοι είναι στο ν+3, στο ν+ 4, στο ν+5, στο ν+6, για να φανεί εκεί η κατανομή πως φθίνει, καθώς απομακρυνόμαστε από το ν+ 2 και να σταματήσει αυτή η φιλολογία με τους υπερήλικες.

Λοιπόν, τώρα θα μου επιτρέψετε να σταθώ σε μερικά άρθρα.

Ξεκινάω, λοιπόν, με το Κεφάλαιο Β΄, για τα πειθαρχικά παραπτώματα.

Στο άρθρο 67, έχουμε για τα πειθαρχικά παραπτώματα μελών ΔΕΠ και υπόλοιπων κατηγοριών προσωπικού στα πανεπιστήμια, ένα πραγματικά απαράδεκτο άρθρο, με γενικόλογες διατυπώσεις, ανοιχτές σε οποιαδήποτε αυθαιρεσία. Ήδη, το πειθαρχικό του νόμου 4957, γι΄ αυτό ζητούμε απόσυρση όλων των σχετικών διατάξεων, έχει χρησιμοποιηθεί καταχρηστικά σε βάρος μελών ΔΕΠ, με βάση τις γενικόλογες ακριβώς περιγραφές του τύπου «κάθε παράπτωμα», που θίγει το κύρος του ΑΕΙ. «Κάθε παράπτωμα» και τώρα το κάνετε και «την εν γένει λειτουργία» των ΑΕΙ. Είχα σταθεί και την προηγούμενη φορά για το «εν γένει». Το εισάγετε εσείς σε αυτό το νομοσχέδιο.

Επίσης, νέα διάταξη είναι ότι αποτελεί παράπτωμα η παράλειψη άσκησης πειθαρχικής αρμοδιότητας, που σε συνδυασμό με τα άρθρα 73 και το 130, ουσιαστικά υποχρεώνουν τα μέλη ΔΕΠ να τιμωρήσουν τους φοιτητές τους, αλλιώς κινδυνεύουν οι ίδιοι με τιμωρία. Δεν είναι αυτός ο τρόπος, που λειτουργεί το πανεπιστήμιο. Δεν είναι αυτός ο ρόλος του πανεπιστημίου. Δεν είμαστε ούτε στρατονόμοι ούτε ανθρωποφύλακες.

Επίσης, διατηρείτε την απαράδεκτη διάταξη από τον νόμο Κεραμέως, που λέει ότι κάθε συμπεριφορά, που συνιστά πειθαρχικό παράπτωμα, μπορεί να συνιστά πειθαρχικό παράπτωμα δυνάμει ειδικής διάταξης. Στο μέλλον, δηλαδή. Οτιδήποτε γίνει κάποτε, θα μπορεί να προστεθεί στον κατάλογο, που έχετε φτιάξει για τα πειθαρχικά παραπτώματα. Και ρωτάω: Η άρνηση συμμετοχής, για παράδειγμα, κάποιος που δεν συμμετέχει στις εκλογές και τα συμβούλια διοίκησης, διαπράττει πειθαρχικό παράπτωμα; Γιατί αυτό λέει ο νόμος, που φέρνετε, το νομοσχέδιο. Κάποιος, κάποια, που δεν συμμετέχει στο πειθαρχικό συμβούλιο, διαπράττει πειθαρχικό παράπτωμα; Ένας σύλλογος ΔΕΠ, που βγάζει μια καταγγελία για κακοδιαχείριση του ΕΛΚΕ - είναι όργανο του ΑΕΙ ο ΕΛΚΕ, το διοικητικό συμβούλιο - θίγει το κύρος του ΑΕΙ; Ένα μέλος ΔΕΠ, που διαφωνεί με κρίση του Πρύτανη, διαπράττει πειθαρχικό παράπτωμα; Μα, ήδη, τα έχουμε δει αυτά. Όλα αυτά, που φέρνετε, ερμηνεύονται και οδηγούν σε αυτό που λέω. Όλα αυτά είναι πειθαρχικά παραπτώματα.

Επίσης, είπατε στην κυρία Λινού, στην προηγούμενη συνεδρίαση της Επιτροπής, ότι δεν λέει πουθενά ότι τα μέλη ΔΕΠ θα υφίστανται ποινικές διώξεις, αν δεν καταγγέλλουν φοιτητές τους. Σας το είπαν νομίζω και προηγούμενοι και φορείς το επεσήμαναν. Έχουμε το άρθρο 130, πειθαρχική και ποινική δίωξη, σε περίπτωση μη διαγραφής φοιτητή.

Το άρθρο 73 παράγραφος 5, όπου η μη άσκηση αρμοδιοτήτων των πειθαρχικών οργάνων συνιστά πειθαρχικό παράπτωμα. Το έχουμε δεύτερη φορά, μπας και δεν έχει εμπεδωθεί, με την πρώτη διάταξη.

Άρθρο 76, παράγραφος 3. Εδώ το λέτε ξεκάθαρα «η παράλειψη άμεσης ενημέρωσης της αστυνομίας και των αρμοδίων οργάνων του ΑΕΙ συνιστά πειθαρχικό παράπτωμα». Πραγματικά, είναι μια πολύ λάθος εικόνα για το ποιος είναι ο ρόλος του ΔΕΠ και ποιος είναι ο ρόλος του πανεπιστημίου.

Τώρα, πάμε στο άρθρο 68. Είναι οι ποινές. Οι ποινές πάνε πακέτο με το τι συνιστά πειθαρχικό παράπτωμα, βεβαίως. Έχουμε, λοιπόν, ένα υποθετικό σενάριο. Ας το σκεφτούμε. Ο πρύτανης δεν επιτρέπει μια πορεία εντός της πανεπιστημιούπολης για οποιοδήποτε θέμα, για το Χ θέμα. Οι φοιτητές, υλοποιώντας συλλογικές τους αποφάσεις, κάνουν την πορεία σε ανοιχτό χώρο και φωνάζουν συνθήματα. Άρα, διαπράττουν το παράπτωμα της ηχορύπανσης. Ο πρύτανης τους καταγγέλλει ονομαστικά στα πειθαρχικά όργανα, στα οποία ο ίδιος προΐσταται. Ζητάει να τιμωρηθούν με τη μέγιστη δυνατή αυστηρότητα, δηλαδή με αναστολή της φοιτητικής τους ιδιότητας για 24 μήνες. Σενάριο είναι, κυρία Υπουργέ.

Ένα μέλος ΔΕΠ αρνείται για λόγους συνείδησης να λάβει μέρος σε ένα τέτοιο πειθαρχικό όργανο. Τότε, διαπράττει αδίκημα, η ποινή του οποίου κυμαίνεται από έγγραφη επίπληξη, μέχρι στέρηση μισθών μέχρι 6 μηνών και αδυναμία εξέλιξης σε ανώτερη βαθμίδα από 1 έως 3 έτη, αυτό φέρνετε.

Τα άρθρο 69, «Πειθαρχικά Παραπτώματα των Φοιτητών». Εδώ έχουμε το εξής, βέβαια, δεν είναι μόνο εδώ, το έχουμε δει και στο νομοσχέδιο, που συζητείται παράλληλα με αυτό για το Πειθαρχικό των Δημοσίων Υπαλλήλων. Εδώ, έχουμε «τσουβάλιασμα» ακαδημαϊκών παραπτωμάτων, δηλαδή, όπως είναι η αντιγραφή και η λογοκλοπή, που είναι καταδικαστέα, προφανώς, με ποινικά αδικήματα, καθαρά ποινικά αδικήματα και εγκλήματα, όπως είναι η διακίνηση ναρκωτικών, με μορφές πάλης και δραστηριότητες, που επιλέγουν οι ίδιοι οι φοιτητικοί σύλλογοι και με γενικόλογες διατυπώσεις του νόμου, μπορούν να αξιοποιηθούν κατά το δοκούν.

Όπως είναι η ηχορύπανση, η δραστηριότητα εκτός του σκοπού του πανεπιστημίου. Ο σκοπός του πανεπιστημίου μπορεί να είναι διαφορετικός για το Υπουργείο και για μας. Για παράδειγμα ούτε για μας ούτε για την ελληνική κοινωνία, που διακατέχεται από φιλειρηνικά αισθήματα, δεν είναι σκοπός του πανεπιστημίου η νατοϊκή έρευνα, αλλά δεν διακρίνεται κάτι τέτοιο από τη νομοθέτηση, ότι αυτή θα εξοριστεί από τα πανεπιστήμια και θα τιμωρείται ως πειθαρχικό παράπτωμα.

Τώρα, αναφέρεται επίσης και ως παράπτωμα των φοιτητών η παροχή συνδρομής προς τρίτους. Καλά εδώ, προφανώς, έχουν αξιοποιηθεί εικόνες, που είδαμε στο πρόσφατο διάστημα από το επεισόδιο, το απαράδεκτο καταδικαστέο επεισόδιο, με αστυνομικούς.

Αλλά να πούμε ότι η έκφραση «παροχή συνδρομής προς τρίτους» μπορεί να ερμηνευθεί με πάρα πολλούς τρόπους και δυστυχώς, έχουμε μεγάλη πείρα από συλλήψεις στο σωρό ανθρώπων, που ουδεμία σχέση είχαν με το αδίκημα, για το οποίο κατηγορήθηκαν και χρειάστηκε να περάσουν μεγάλη ταλαιπωρία μέχρι να αθωωθούν.

Άρθρο 70, έχουμε τις ποινές. Εδώ είναι πάρα πολύ σοβαρό αυτό, ποινές για τους φοιτητές τώρα. Μιλάμε για ακόμα και οριστική διαγραφή για δύο περιπτώσεις, όπου αν δεν επιληφθεί το πειθαρχικό του Ιδρύματος, θα επιληφθεί ο ίδιος ο Υπουργός. Μιλάμε για καταστροφή περιουσίας και εδώ, πραγματικά τώρα, γιατί; Προέρχομαι από έναν κλάδο, που έχει εργαστηριακό τμήμα μεγάλο. Ξέρετε πόσες φορές πραγματικά γίνονται βλάβες και φθορές στα εξαρτήματα των εργαστηρίων από λάθος χρήση, κατά τη διάρκεια του μαθήματος; Από οτιδήποτε, σε αυτή την περίπτωση, γιατί δεν μιλάμε…

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** (*Ομιλία εκτός μικροφώνου)*

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Είναι δυνατόν να νομοθετείτε αυτά τα πράγματα, με αυτόν τον τρόπο;

Ο νόμος σας τα λέει αυτά τα πράγματα. Μπορεί να εφαρμοστεί σε αυτές τις περιπτώσεις και δεν σας μεταφέρω δικές μου απόψεις. Μεταφέρω γνήσιες ανησυχίες συναδέλφων.

Επίσης, αυτό είναι ενδιαφέρον από την οριστική διαγραφή αποκλείονται ακόμα και όσοι διακινούν ναρκωτικά μέσα στα πανεπιστήμια, αλλά υπάρχουν, εντάσσονται οι περιπτώσεις, που είπα παραπάνω. Επίσης, η οριστική διαγραφή είναι υποχρεωτική, αν κάποιος κριθεί ένοχος, ωστόσο έχει ειπωθεί και από άλλους ότι το δικαίωμα στη φοίτηση δεν αφαιρείται ούτε για καταδικασμένους για δολοφονίες.

Στο άρθρο 71 και θα κλείσω με αυτό, έχουμε τις συνέπειες αναστολής της φοιτητικής ιδιότητας. Εδώ τώρα, κάνετε έξωση από τη διαμονή μεταξύ άλλων, αν κάποιος χάρη στη φοιτητική ιδιότητα, διώχνεται και από τις φοιτητικές εστίες. Μόνο που στις εστίες, για να πάρεις θέση, πρέπει να είσαι κάτω από το κατώτατο όριο της φτώχειας. Για τους περισσότερους εστιακούς φοιτητές, μια τέτοια ποινή είναι ισοδύναμο με παύση των σπουδών τους και αν κρίνεται κάποιος ένοχος, λοιπόν, με κάποιο από αυτά τα σενάρια και μετά από έξι μήνες μπορεί να επιστρέψει, λέτε. Τις συνέπειες της αναστολής, σε περίπτωση αθώωσης, ποιος θα τις πληρώσει;

Δεν θα συνεχίσω, γιατί είναι πάρα πολλά και θα συνεχίσω στην επόμενη συνεδρίαση, απλώς να πω το εξής. Ότι διακατέχεται όλο το νομοσχέδιο, ειδικά οι επίμαχες διατάξεις για τις διαγραφές και το πειθαρχικό των φοιτητών από μία εμμονή, με επιμονή στη λεπτομέρεια, για να πιάσετε όλες τις περιπτώσεις. Είναι αυτό που λένε στη Διοίκηση Επιχειρήσεων micro management – δεν είναι καλή πρακτική και δεν θα σας γλιτώσει από λάθη. Ο μόνος τρόπος, για να μπορέσουν να λειτουργήσουν τα πανεπιστήμια πραγματικά, δεν είναι ένα ασφυκτικό πλαίσιο, σαν αυτό, με τρεις σελίδες για διαγραφές, για κάθε περίπτωση ή για τα πειθαρχικά.

Αυτό δείχνει ακριβώς ότι ο στόχος σας είναι η περιστολή της συνδικαλιστικής δράσης, της πολιτικής δράσης, είναι η φίμωση της αντίθετης άποψης και αυτά, σε μια εποχή που ετοιμάζεστε για μεγαλύτερες πολεμικές δαπάνες και τα πανεπιστήμια έχουν να παίξουν ρόλο σε αυτό.

Τα έχουν περικυκλώσει όλοι οι «καρχαρίες», για να τα εντάξουν στα σχέδιά τους και βέβαια, να μην ξεχνάμε ότι μόλις σήμερα ανακοινώθηκε ότι αύριο θα κατατεθεί αίτηση για το SAFE (Strategic Autonomous Funds for Europe), που είναι το μεγάλο χρηματοδοτικό εργαλείο για τους πολεμοκάπηλους των επόμενων ετών. Ευχαριστώ.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Παππάς Ιωάννης, Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Ασημακόπουλου.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε.

Κυρίες και κύριοι συνάδελφοι, στο άρθρο 1, προβλέπεται η σύσταση ενός νέου νομικού προσώπου δημοσίου δικαίου, με την ονομασία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα».

Είναι τεράστια η πνευματική και ιστορική αξία της Ιεράς Μονής Σινά, που είναι φάρος της Ορθοδοξίας μας, εδώ και 1.500 χρόνια. Όμως, πρέπει να είμαστε ξεκάθαροι. Η Ελλάδα πρέπει να στηρίζει τέτοια θεμέλια του έθνους, γιατί χωρίς πίστη και παράδοση δεν υπάρχει μέλλον.

Ως προς το άρθρο 2, όταν μιλάμε για διοίκηση και λειτουργία ενός τέτοιου θεσμού δεν μιλάμε για μια απλή υπηρεσία του δημοσίου. Μιλάμε για έναν πνευματικό οργανισμό, που συνδέεται με την καρδιά της Ορθοδοξίας και της ιστορίας μας.

Στο άρθρο 3, λέτε ότι το νέο αυτό νομικό πρόσωπο δημοσίου δικαίου θα έχει έδρα την Αθήνα και θα εποπτεύεται από το Υπουργείο Παιδείας Θρησκευμάτων και Αθλητισμού. Γιατί, όμως, να υπάγεται στον ίδιο μηχανισμό, που εδώ και χρόνια αφήνει την παιδεία και τη θρησκεία απροστάτευτες;

Χρειάζεται ξεχωριστό αυτόνομο πλαίσιο προστασίας για την Εκκλησία και την ιστορική Μονή. Δεν μπορεί να είναι υπό τον ίδιο θεσμό, που προωθεί την αποχριστιανοποίηση της εκπαίδευσης.

Το άρθρο 4 προβλέπει τους σκοπούς και τα μέσα, με τα οποία το νέο νομικό πρόσωπο θα εκπληρώνει την αποστολή του. Οφείλουμε να εκφράσουμε επιφύλαξη, σχετικά με την τόση γραφειοκρατία, εγκρίσεις, συνεργασίες και εμπλοκή Υπουργείων. Είναι κρίσιμο η Μονή να παραμείνει αυτό, που είναι, δηλαδή, ένας ζωντανός φάρος της πίστης και του γένους.

Καλές οι ψηφιοποιήσεις και τα σεμινάρια, αλλά πρώτα από όλα να μη χάσουμε το σεβασμό και την ιερότητα.

Στο άρθρο 7, ως προς τις αρμοδιότητες του Διοικητικού Συμβουλίου, βλέπουμε πως το Δ.Σ. έχει σχεδόν απόλυτη εξουσία στη διαχείριση, τη διοίκηση και τα οικονομικά. Μάλιστα, ακόμα και τις πιο κρίσιμες αποφάσεις για την περιουσία και την εκπροσώπηση της Μονής. αν δεν εγκριθούν από την ίδια τη Μονή. μέσα σε έξι μήνες, θεωρούνται άκυρες.

Αυτό δείχνει μία προσπάθεια να διατηρηθεί κάποιος έλεγχος. υπό την πνευματική κοινότητα, αλλά είναι σαφές πώς γίνεται αυτός ο έλεγχος στην πράξη.

Στο άρθρο 8, αναφέρεται ότι το Διοικητικό Συμβούλιο αποτελείται από πέντε μέλη με τους αναπληρωτές τους και συγκροτείται. με απόφαση του Υπουργού Παιδείας Θρησκευμάτων και Αθλητισμού. Μεταξύ αυτών, θα είναι και δύο εξέχουσες προσωπικότητες εκ της τάξης των λαϊκών. που έχουν τις γνώσεις και τις ικανότητες να εργαστούν για την υλοποίηση των σκοπών του νομικού προσώπου και ορίζονται από τον Υπουργό Παιδείας Θρησκευμάτων και Αθλητισμού.

Το γεγονός ότι θα ορίζονται από τον Υπουργό δημιουργεί προβληματισμό. Είναι απολύτως κρίσιμο να διαφυλάξουμε την αγνή ελληνική και ορθόδοξη παράδοση μας, μέσα από τη σωστή και διαφανή διοίκηση της Μονής. Δεν μπορούμε να επιτρέψουμε να κυριαρχούν άτομα, που δεν έχουν βαθιά γνώση και σεβασμό στην ιστορία και τον πολιτισμό μας.

Στο άρθρο 13, βλέπουμε ότι πάρα πολλά κρίσιμα ζητήματα θα ρυθμίζονται από τον εσωτερικό κανονισμό λειτουργίας και οικονομικής διαχείρισης, χωρίς όμως να προβλέπεται επαρκής εξωτερικός έλεγχος ή και πραγματική συμμετοχή των ενδιαφερομένων και αυτό μπορεί να δημιουργήσει πολλούς κινδύνους ή και γραφειοκρατική στασιμότητα. Χρειάζεται πραγματική ανεξαρτησία και διαφάνεια.

Στο άρθρο 14, λέτε ότι ο νομικός σύμβουλος και ο ειδικός επιστημονικός συνεργάτης προσλαμβάνονται, με απόφαση του Υπουργού Παιδείας Θρησκευμάτων και Αθλητισμού. Οι υπερεξουσίες στον Υπουργό δεν έχουν σταματημό.

Οι θέσεις εκκλησιαστικών υπαλλήλων θα καλύπτονται από άτομα με τα κατάλληλα προσόντα, διότι κάνετε λόγο για αποσπάσεις, που μπορούν να παραταθούν, για πέντε ολόκληρα χρόνια. Το θέμα και εδώ είναι να μην υπονομεύεται η αξιοκρατία.

Ως προς το άρθρο 18, θέλουμε να επισημάνουμε ότι η διαχείριση και η προστασία της περιουσίας της Μονής Σινά απαιτούν απόλυτη προσοχή, καθώς σχετίζονται με το εθνικό μας συμφέρον και την πολιτιστική μας κληρονομιά, γι’ αυτό ζητούμε πλήρη ενημέρωση και έλεγχο για κάθε απόφαση, που θα λαμβάνεται, με βάση της εξουσιοδοτήσεις του άρθρου 18.

Η Μονή Σινά δεν είναι απλώς ένα θρησκευτικό κέντρο, αλλά ένα από τα ιερότερο και ιστορικότερα σύμβολα της Ορθοδοξίας, που πρέπει να φυλαχθεί με κάθε μέσο. Η προστασία της Ιεράς Μονής Σινά και της περιουσίας της μπορεί να αντιμετωπιστεί, ως θέμα πρώτης προτεραιότητας, ώστε να μην υπονομευθεί, με κανένα τρόπο.

Η Ελλάδα είναι το κέντρο της Ορθοδοξίας και λαμβάνει πρόνοια για κάθε κίνηση, που αφορά στην επιμέλεια και τη φροντίδα όπου γης ορθοδόξων ιερών μονών, υπάρχουν όμως μερικά ερωτήματα.

Φτιάχνετε ένα νομικό πρόσωπο δημοσίου δικαίου. Έχετε υπογράψει σχετική συμφωνία με την Αίγυπτο για την πρωτοβουλία σας αυτή ή κάνουμε από μόνοι μας κινήσεις;

Έχετε για τα όσα ετοιμάζονται προς ψήφιση την έγκριση της Αδελφότητας της Ιεράς Μονής, που είναι το ανώτατο όργανο διοίκησης της; Εδώ λάβαμε μία επιστολή, η οποία έχει σταλεί σε όλους τους Προέδρους των Κομμάτων και στον Πρόεδρο της Βουλής, από 16 ιερομόναχους και μοναχούς, οι οποίοι λένε ότι δεν υπάρχει η έγκριση της Αδελφότητας για το παρόν νομοσχέδιο και ζητούν την αναβολή στη συζήτηση του σχετικού νομοσχεδίου.

Έχετε υπόψη σας την ως άνω επιστολή; Από πόσα μέλη αποτελείται η Αδελφότητα της Ιεράς Μονής; Οι 16 ιερομόναχοι και μοναχοί, που συνέταξαν την επιστολή, είναι μειοψηφία ή πλειοψηφία; Τελικά, έχετε ή όχι γραπτή έγκριση της Αδελφότητας της Ιεράς Μονής για το παρόν νομοσχέδιο;

Ως προς το άρθρο 21, το δικαίωμα ανεξιθρησκίας είναι συνταγματικά κατοχυρωμένο, ωστόσο προκαλεί απορία το στοιχείο α΄ του άρθρου, όπως αναφέρεται, ότι ο σκοπός του Μέρους Β΄ σχετίζεται με την ακώλυτη άσκηση του δικαιώματος λατρείας όλων των θρησκευτικών κοινοτήτων και των μελών τους, μέσω της διαμόρφωσης ενός σύγχρονου, πλήρους και συνεκτικού νομοθετικού πλαισίου για τους χώρους λατρείας θρησκευτικών κοινοτήτων με ή χωρίς προσωπικότητα, πλην της κατ’ άρθρον 3 του Συντάγματος της Ανατολικής Ορθοδόξου Εκκλησίας του Χριστού.

Οι θρησκευτικές κοινότητες είτε με είτε χωρίς νομική προσωπικότητα υποχρεούνται να ενημερώνουν τις αρμόδιες αρχές για τυχόν αλλαγές στα στοιχεία τους, όπως τα στοιχεία των λειτουργών τους. Τηρείται αυτό; Το θέμα είναι αυτές να ελέγχονται από το κράτος και ο έλεγχος να καθίσταται δυνατός ανά πάσα ώρα και στιγμή.

Παρακάτω, στο άρθρο 26, λέτε ότι διατηρείται η έκδοση της σχετικής άδειας από τον Υπουργό Παιδείας, Θρησκευμάτων και Αθλητισμού, χωρίς άδεια ή γνώμη της οικείας Εκκλησιαστικής Αρχής της Ορθοδόξου Εκκλησίας της Ελλάδος, προβλέποντας, παράλληλα, ότι με την απόφαση αυτή εγκρίνονται επιπλέον της ίδρυσης, ανέγερσης ή λειτουργίας ναού ή ευκτήριου οίκου και η μεταστέγαση ή προσθήκη καθ’ ύψος ή κατ’ επέκταση, οι κάθε είδους οικοδομικές εργασίες σε υφιστάμενο κτίριο και η κατεδάφιση αυτών.

Από τη στιγμή που, σύμφωνα με το άρθρο 3 του Συντάγματος, επικρατούσα θρησκεία της χώρας μας είναι η Ανατολική Ορθόδοξη Εκκλησία του Χριστού, αυτή πρέπει να δίδει και την τελική έγκριση για την άδεια λειτουργίας άλλης θρησκείας στη χώρα.

Στο άρθρο 28 λέτε ότι οι χώροι λατρείας, που ανεγείρονται ή λειτουργούν χωρίς την άδεια του Υπουργού Παιδείας, Θρησκευμάτων και Αθλητισμού, κλείνουν και σφραγίζονται από την οικεία αστυνομική αρχή και η απόφαση σφράγισης κοινοποιείται στο Υπουργείο Παιδείας Θρησκευμάτων και Αθλητισμού.

Στις 17.11.2023 είχαμε καταθέσει σχετική ερώτηση, με θέμα «Διερεύνηση για τα παράνομα τζαμιά στην Αθήνα». Αναφέραμε, ότι σύμφωνα με δημοσιεύματα, περίπου 60 παράνομα τζαμιά συνεχίζουν να λειτουργούν στην Αττική, προκειμένου να εξυπηρετούν τις ανάγκες τουλάχιστον 250.000 μουσουλμάνων. Όπως τονίσαμε στην ερώτησή μας, τα ερωτήματα, που προκύπτουν για τη διαδικασία αδειοδότησης σε αυτούς τους χώρους λατρείας, είναι εύλογα, όπως και για το ποια είναι η στάση της πολιτείας απέναντι στη συνεχιζόμενη λειτουργία τους, που υποτίθεται θα τερματιζόταν, μετά τη λειτουργία του τζαμιού στο Βοτανικό.

Από την εικόνα που έχουμε από το Τέμενος των Αθηνών φαίνεται πως οι πιστοί δύσκολα αλλάζουν τις συνήθειες τους, προτιμώντας να συνεχίσουν να προσεύχονται στους αυτοσχέδιους χώρους λατρείας της Πρωτεύουσας και ιδίως στις γειτονιές του κέντρου, όπως η Κυψέλη.

Οι νόμιμοι χώροι λειτουργίας στην Αθήνα είναι 15 και οι παράνομοι αγγίζουν τους 60, από υπόγεια πολυκατοικιών, ως πάρκινγκ, χωρίς όμως βασικές υποδομές, όπως τουαλέτες ή εξαερισμό και επειδή συγκεκριμένη και σοβαρή απάντηση δεν λάβαμε, σας ρωτάμε ξανά. Έχει καταγραφεί το πλήθος των παράνομων χώρων θρησκευτικής λατρείας στην Ελλάδα και αν όχι, σκοπεύετε να κάνετε μια πλήρη καταγραφή τους;

Σκοπεύετε να κλείσετε τους χώρους, για τους οποίους επιβεβαιωμένα δεν μπορεί να παραχωρήσει άδεια για πολεοδομικούς λόγους, άρα και άδεια λειτουργίας;

Πραγματοποιήθηκαν έλεγχοι των οικονομικών στοιχείων των παράνομων χώρων προσευχής, πώς και από ποιους χρηματοδοτούνται οι ως άνω δομές;

Στο άρθρο 29, κάνετε λόγο για παραχώρηση ακινήτων φορέων της κεντρικής κυβέρνησης ή των Οργανισμών Τοπικής Αυτοδιοίκησης Α΄ και Β΄ Βαθμού για τη χρήση τους, ως χώρων λατρείας. Παρέχεται η δυνατότητα παραχώρησης για περιορισμένο χρονικό διάστημα χώρων λατρείας, που λογίζονται ως μνημεία, σύμφωνα με τις διατάξεις του Κώδικα Νομοθεσίας για την προστασία των αρχαιοτήτων και εν γένει της πολιτιστικής κληρονομιάς, με απόφαση του Υπουργού Πολιτισμού στη Γενική Γραμματεία Θρησκευμάτων, προκειμένου να αξιοποιούνται αποκλειστικά, στο πλαίσιο άσκησης συγκεκριμένων λατρευτικών αναγκών θρησκευτικών κοινοτήτων.

Επίσης, είναι δυνατή η προσωρινή παραχώρηση ακινήτων ιδιοκτησίας φορέων της κεντρικής κυβέρνησης ή των Οργανισμών Τοπικής Αυτοδιοίκησης Α΄ και Β΄ Βαθμού για τη χρήση τους, ως χώρων λατρείας, αποκλειστικά σε εκκλησιαστικά ή θρησκευτικά νομικά πρόσωπα του νόμου 4301 του 2014 ή σε θρησκευτικές κοινότητες. Θα παίρνετε την ακίνητη περιουσία του δημοσίου και των ΟΤΑ και θα την παραχωρείτε σε θρησκευτικές κοινότητες; Μπορείτε να μας πείτε σε ποιες;

Αντί να την αξιοποιήσετε, με σκοπό το εθνικό συμφέρον θα μπορείτε να την παραχωρήσετε σε θρησκευτικές κοινότητες με ή χωρίς προσωπικότητα;

Στο άρθρο 31, που αναφέρεται στους ιδιωτικούς χώρους λατρείας της κατ΄ άρθρο 3 του Συντάγματος Ανατολικής Ορθόδοξης Εκκλησίας του Χριστού, η παράγραφος 6 αναφέρει ότι «για την παραχώρηση και τη νόμιμη λειτουργία χώρου λατρείας προς εξυπηρέτηση των αναγκών άλλης θρησκευτικής κοινότητας ή φυσικών προσώπων, που δεν ανήκουν στην Ανατολική Ορθόδοξη Εκκλησία του Χριστού, απαιτούνται η υποβολή αίτησης του ιδιοκτήτη του χώρου λατρείας στην κατά τόπο αρμόδια εκκλησιαστική αρχή της παραγράφου 1, για την ανάκληση της άδειας και τη διαγραφή του χώρου από το Μητρώο». Είναι άκρως προκλητικό σε μια τέτοια διάταξη να τίθεται η παράγραφος 6, κατά την οποία προβλέπεται η παραχώρηση ιδιωτικού χώρου λατρείας ενός φυσικού προσώπου σε μία άλλη θρησκευτική οντότητα πλην της Ανατολικής Ορθόδοξης Εκκλησίας.

Στο άρθρο 35, λέτε ότι δεν αποτελεί προϋπόθεση για την καταβολή της ειδικής παροχής του άρθρου 145 του νόμου 4964 του 2022 η πενταετής, τουλάχιστον, υπηρέτηση συνεχόμενη ή διακεκομμένη στα καθήκοντα του Μουφτή ή του Τοποτηρητή Μουφτή πριν από την αποχώρησή τους για όσους υπηρέτησαν ως Μουφτήδες ή Τοποτηρητές Μουφτήδες και παραιτήθηκαν πριν από την έναρξη ισχύος του νόμου 4964 του 2022. Με ποιο σκεπτικό;

Από την άλλη, στο άρθρο 47, εύλογη είναι η πρόβλεψη της ψηφιακής διεκπεραίωσης των διαδικασιών. Ήδη, πολλές Μητροπόλεις ανά τη χώρα εφαρμόζουν σχετικές πλατφόρμες τουλάχιστον, ως προς την ψηφιακή υποβολή των απαραίτητων αιτήσεων και δικαιολογητικών. Καλό θα ήταν να προβλεφθεί ρητά η ευελιξία των Μητροπόλεων ως προς τον τρόπο λειτουργίας των ψηφιακών πλατφορμών και την εν γένει διεκπεραίωση των διαδικασιών.

Κλείνοντας μιας και λόγω της έκτασης θα αναφερθούμε στα υπόλοιπα στην επόμενη συνεδρίαση, θα θέλαμε να σας θέσουμε το εξής. Πρόσφατα, σας καταθέσαμε ερώτηση, 7589, 16.7. 2025 για τον απαράδεκτο αποκλεισμό αποφοίτων των Γυμνασίων της Σαλαμίνας από το ΕΠΑΛ Σαλαμίνας. Αφορμή ήταν η ανάρτηση του ΕΠΑΛ Σαλαμίνας ότι θα πραγματοποιηθεί δημόσια κλήρωση για τους μαθητές – μαθήτριες, που θα εγγραφούν στην Α΄ Λυκείου, καθώς το σύνολο των αιτήσεων, που δέχθηκε το σχολείο, για την εγγραφή στην Α΄ Λυκείου, υπερέβη τις διαθέσιμες θέσεις.

Η απόφαση αυτή, εκτός του ότι είναι παιδαγωγικά άδικη, κοινωνικά άνιση και θεσμικά απαράδεκτη, έρχεται σε πλήρη αντίθεση με ό,τι μας λέτε ότι επιδιώκετε.

Πώς θα ενισχυθεί η επαγγελματική εκπαίδευση, όταν μας λέτε ότι δεν έχει θέση στο ΕΠΑΛ;

Θα μας πείτε πού θα πάνε τα παιδιά από τη Σαλαμίνα, που δεν θα κληρωθούν; Στο πολυδιαφημισμένο Campus του Περάματος;

Από το ΕΠΑΛ του Περάματος, που είχατε τη φαεινή ιδέα να το κάνετε Πρότυπο αποκλείστηκαν, ήδη, 70 μαθητές του Περάματος, επειδή δεν έπιασαν τη βάση, δηλαδή, και με μέσο όρο 14.

Όταν σας το λέμε, δεν μας ακούτε.

Τα ίδια σας λέγαμε για τα Δημόσια Ωνάσεια Σχολεία» (ΔΗΜ.Ω.Σ.) και το 26ο Γυμνάσιο της Αθήνας. Σας ζητούσαμε να βρείτε πρώτα λύση, πού θα πάνε οι μαθητές της γειτονιάς.

Πού θα πάνε τα παιδιά από τη Σαλαμίνα και τα παιδιά του Περάματος, που δεν θα κληρωθούν; Το πιο κοντινό είναι το Επαγγελματικό Λύκειο (ΕΠΑ.Λ.) της Δραπετσώνας. Και αν δεν έχει θέσεις; Στον Κορυδαλλό, στη Νίκαια, στον Πειραιά, όλη τη μέρα στους δρόμους.

Σαν να μην έφτανε ο απαράδεκτος αποκλεισμός απόφοιτων των γυμνασίων της Σαλαμίνας από το Επαγγελματικό Λύκειο (ΕΠΑ.Λ.) Σαλαμίνας, αποκλείσατε και τη Σχολή Ανώτερης Επαγγελματικής Κατάρτισης Σαλαμίνας (Σ.Α.Ε.Κ.), πρώην (Δ.Ι.Ε.Κ.) Σαλαμίνας από το Παράλληλο Μηχανογραφικό Δελτίο για το έτος 2025-2026, με την απόφαση με αριθμό Κ5-60370, ειδικότητες Παράλληλου Μηχανογραφικού Δελτίου για την εισαγωγή καταρτισμένων στις δημόσιες Σχολές Ανώτερης Επαγγελματικής Κατάρτισης (Σ.Α.Ε.Κ.), με αποτέλεσμα ούτε οι ντόπιοι μαθητές, μαθήτριες να μην μπορούν να δηλώσουν Σχολή Ανώτερης Επαγγελματικής Κατάρτισης Σαλαμίνας (Σ.Α.Ε.Κ.), αλλά ούτε και οι μαθητές από την ευρύτερη ελληνική επικράτεια.

Το γεγονός προκάλεσε την άμεση αντίδραση του Δημοτικού Συμβουλίου Σαλαμίνας, το οποίο με ομόφωνο ψήφισμά του ζητά από την αρμόδια διεύθυνση του Υπουργείου Παιδείας να επανεξετάσει άμεσα το σχεδιασμό της και να προβεί στις απαραίτητες ενέργειες για τη διατήρηση όλων των υφιστάμενων τμημάτων.

Περιμένουμε να μας εξηγήσει τους λόγους για τους οποίους αποσύρατε τη Σχολή Ανώτερης Επαγγελματικής Κατάρτισης Σαλαμίνας (Σ.Α.Ε.Κ.) από το Παράλληλο Μηχανογραφικό Δελτίο. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Ασημακοπούλου.

Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Μερόπη Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, θα μείνω και σήμερα στο κύριο μέρος του νομοσχεδίου, που, κατά τη γνώμη μου, είναι αυτό που αφορά στην παιδεία σε όλες τις βαθμίδες και κατ’ εξοχήν στην Τριτοβάθμια. Θα αφήσω για την επόμενη συνεδρίαση και τελευταία την αναφορά μου σε σημαντικά πράγματα, που περιέχονται στο νομοσχέδιο, το Μέρος Α΄, το Μέρος Β΄, τα ζητήματα του αθλητισμού, που ήρθε και μας παρουσίασε εδώ ο Υπουργός Αθλητισμού και τα ζητήματα του πολιτισμού. Και αυτό, γιατί θεωρώ ότι πρέπει να υπάρχει μία ενότητα σε αυτά, που θα προσπαθήσω να πω και πάλι επί τροχάδην.

Το Μέρος Γ΄, λοιπόν, είναι το κύριο κομμάτι του νομοσχεδίου.

Τα άρθρα από 61 έως 85, επιχειρούν μια από τις πιο επιθετικές, θεσμικές, αναδιαρθρώσεις των δημόσιων πανεπιστημίων. Αν μπορούσε κανείς να βάλει έναν τίτλο όσο και αν ακούγεται επιθετικός είναι «Η Κυβέρνηση της Νέας Δημοκρατίας και τα πανεπιστήμια, ο κατήφορος δεν έχει πάτο.» Καταστολή και μαζικές διαγραφές για τα δημόσια πανεπιστήμια, άδειες χωρίς κριτήρια για τα ιδιωτικά κολεγιο-πανεπιστήμια».

Οι διατάξεις, λοιπόν, για τα Ανώτατα Εκπαιδευτικά Ιδρύματα (Α.Ε.Ι.) τα αντιμετωπίζουν ως χώρους παραβατικότητας και τους φοιτητές και τους καθηγητές ως υπόπτους.

Εμείς, ως «ΝΕΑ ΑΡΙΣΤΕΡΑ», καταψηφίζουμε στο σύνολό του το Μέρος Γ΄ και ζητάμε την απόσυρσή του.

Τα άρθρα 65 και 66 περιγράφουν τα πανεπιστήμια, σαν εστίες κινδύνου, όχι σαν χώρους ελευθερίας, αυτοδιοίκησης και κριτικής σκέψης. Ορίζουν ως σκοπό την καταστολή και όχι την ακαδημαϊκή πρόοδο. Ποινικοποιούν τις συλλογικές πρακτικές και εισάγουν ασάφειες, όπως παραβατικότητα και παρεμπόδιση. Αναφέρθηκαν, πριν από άλλους συναδέλφους, συγκεκριμένα παραδείγματα.

Τα άρθρα 67 έως 68 εισάγουν πειθαρχικά μέτρα για το ακαδημαϊκό προσωπικό, παρά την άρνηση, την οποία είχε ο Υφυπουργός. Νομίζω ότι αποδείχτηκε και με συγκεκριμένα παραδείγματα και με τις απαντήσεις των φορέων, στοχοποιώντας την ελεύθερη έκφραση και τη συνδικαλιστική δράση.

Οι νέες ποινές, που προβλέπονται, είναι απαράδεκτες, δυσανάλογες και αυταρχικές και εξοβελίζουν μέλη Διδακτικού Ερευνητικού Προσωπικού (Δ.Ε.Π.), Ειδικού Εκπαιδευτικού Προσωπικού (Ε.Ε.Π.), Εργαστηριακού Διδακτικού Προσωπικού (Ε.ΔΙ.Π.), Ειδικού Τεχνικού Εργαστηριακού Προσωπικού (Ε.Τ.Ε.Π.) από συλλογικές διαδικασίες, χωρίς αντικειμενικά κριτήρια.

Τα άρθρα 69 και 70 προβλέπουν πειθαρχικά μέτρα σε φοιτητές, ποινικοποιούνται πολιτικές πρακτικές και φοιτητικές κινητοποιήσεις. Η εισαγωγή της οριστικής διαγραφής ως υποχρεωτικής ποινής συνιστά ακραίο μέτρο και αντιβαίνει τις αρχές της αναλογικότητας και του παιδαγωγικού ρόλου του πανεπιστημίου.

Με τα άρθρα 79 έως 54, προβλέπεται η αναστολή της φοιτητικής ιδιότητας. Θεσπίζονται μέτρα αυτοματοποιημένου αποκλεισμού, χωρίς ακρόαση για επανεξέταση. Η προσωρινή αναστολή γίνεται με απλή εισαγγελική διάταξη, παραβιάζοντας το τεκμήριο της αθωότητας και τη θεμελιώδη πρόσβαση στην εκπαίδευση.

Το άρθρο 75 εισάγει πλατφόρμα πειθαρχικών υποθέσεων. Θεσπίζεται, δηλαδή, μηχανισμός διαχρονικής παρακολούθησης και καταγραφής των φοιτητών, που αγγίζει τα όρια της ποινικής καταγραφής και εισάγει κουλτούρα «φακελώματος», επιτήρησης και αστυνόμευσης.

Τα άρθρα 76 έως 80 θεσμοθετούν Μονάδες, Επιτροπές και Παρατηρητήρια Ασφάλειας, καθιερώνεται, δηλαδή, ένα πλέγμα επιτήρησης με Μονάδες Ασφάλειας, σχέδια πρόληψης και Εθνικά Παρατηρητήρια. Η διαχείριση της φοιτητικής ζωής μετατρέπεται σε ζήτημα ασφάλειας και ελέγχου, αντί διαλόγου, σκέψης και συμμετοχής.

Με τα άρθρα από 81 εώς 85 τροποποιούνται διατάξεις του Ποινικού Κώδικα, για να προβλέψουν και εδώ αυστηρότερες ποινές σε πράξεις εντός των Ανωτάτων Εκπαιδευτικών Ιδρυμάτων, όπως είπα πριν, με στόχο την ποινικοποίηση της συλλογικής δράσης και την αύξηση του ελέγχου στα Πανεπιστήμια. Ορίζεται μέχρι και Ειδικός Εισαγγελέας ανά πόλη, για τα εγκλήματα διατάραξης της πανεπιστημιακής λειτουργίας, δεν φτάνουν οι κοινοί εισαγγελείς.

Τέλος, με τα άρθρα 86 έως 88 επιτρέπεται η εφαρμογή του πειθαρχικού και κατασταλτικού πλαισίου με Υπουργικές Αποφάσεις, χωρίς διαβούλευση, χωρίς έλεγχο. Δηλαδή, το Υπουργείο αποκτάει υπερεξουσίες στο σχεδιασμό της ασφάλειας, με μόνιμο έλεγχο στους πανεπιστημιακούς θεσμούς, καταπατώντας το αυτοδιοίκητο και την πανεπιστημιακή ειρήνη.

Κυρίες και κύριοι συνάδελφοι, έρχομαι τώρα στο Μέρος Ε΄, που περιέχει ρυθμίσεις ζητημάτων Πρωτοβάθμιας, Δευτεροβάθμιας, Τριτοβάθμιας Εκπαίδευσης και φορέων αρμοδιότητας του Υπουργείου Παιδείας.

Το άρθρο 117, η φοίτηση μαθητών με αναπηρία, ειδικές εκπαιδευτικές ανάγκες, όπως ειπώθηκε και από άλλους, αλλά και από τους ίδιους τους φορείς, επιχειρεί να περιορίσει τη δυνατότητα φοίτησης μαθητών με αναπηρία στα γενικά σχολεία, με επίκληση αντικειμενικής αδυναμίας, χωρίς σαφές πλαίσιο και διασφάλιση δικαιωμάτων. Συνιστά υποχώρηση από την αρχή της συμπερίληψης και των διεθνών υποχρεώσεων της χώρας.

Το άρθρο 118, βιβλία του μαθητή για τη διδασκαλία των ξένων γλωσσών, παρότι εκσυγχρονίζει τη δυνατότητα ένταξης νέου υλικού, δεν περιλαμβάνει εγγυήσεις ποιότητας δημόσιου ελέγχου ή μη εμπορευματοποίησης του υλικού.

Το άρθρο 119 «διδασκαλία κολύμβησης στο μάθημα φυσικής αγωγής», εντάξει είναι μια θετική πρόβλεψη, που ενισχύει τη σωματική υγεία, την ασφάλεια και τις βασικές δεξιότητες των μαθητών. Βεβαίως, πρέπει να εφαρμοστεί, με κατάλληλη υλικοτεχνική υποδομή και προσβασιμότητα για όλους.

Το άρθρο 120 «ρυθμίσεις για εκπαιδευτικούς Πρότυπων και Πειραματικών Σχολείων» επεκτείνει ένα ειδικό και συχνά αδιαφανές καθεστώς για περιορισμένο αριθμό σχολείων, χωρίς αξιοκρατικό έλεγχο. Δεν εξασφαλίζει την ισότητα μεταξύ των εκπαιδευτικών και μάλιστα το άρθρο 121, που μιλάει για «μηχανισμό διάχυσης καλών πρακτικών των Προτύπων», ενισχύει τον διαχωρισμό μεταξύ των σχολείων, μας το είπε και η εκπρόσωπος της ΟΛΜΕ, δύο ταχυτήτων, χωρίς ουσιαστικό μηχανισμό διάχυσης γνώσης ή ενδυνάμωσης της γενικής εκπαίδευσης. Προωθεί, δηλαδή, την ελιτίστικη λειτουργία τους.

Το άρθρο 122 για «το Ειδικό Πληροφοριακό Σύστημα «e - Schools», η ψηφιακή ενοποίηση είναι απαραίτητη, ωστόσο δεν διασφαλίζεται η προστασία προσωπικών δεδομένων και δεν διευκρινίζεται ο λόγος των ιδιωτικών παρόχων. Χρειάζεται θεσμική θωράκιση και σαφής δημόσια εποπτεία.

Έρχομαι στο άρθρο 123 και στο επιμίσθιο των Αναπληρωτών Συντονιστών Εκπαίδευσης του Εξωτερικού, στο οποίο η Υπουργός, όταν το έθεσα, είπε ότι «θα το λάβει σοβαρά υπόψη της». Τι γίνεται ακριβώς εδώ; Εδώ και έξι χρόνια υπάρχει μια αδικαιολόγητη παράταση σε βάρος των εκπαιδευτικών, που στελεχώνουν τα σχολεία του εξωτερικού, δηλαδή, παράταση των επικεφαλής, οι οποίοι τοποθετήθηκαν με έναν τρόπο αδιαφανή, χωρίς σαφή κριτήρια, ως Αναπληρωτές και παρέμειναν τόσα χρόνια Αναπληρωτές. Σε αυτούς, λοιπόν, δίνουμε το επιμίσθιο, αυτό, όμως δεν το κάνουμε για όλους τους άλλους εκπαιδευτικούς, που στελεχώνουν τα σχολεία του εξωτερικού. Δεσμεύτηκε η Υπουργός ότι θα τα δει και θα το προχωρήσει. Ελπίζω να το κάνει.

Στο άρθρο 124 «Επιτροπές Μουσικής και Καλλιτεχνικής Παιδείας», δεν εξασφαλίζεται η θεσμική ανεξαρτησία, η διαφάνεια και η ισότιμη εκπροσώπηση των Καλλιτεχνικών Κλάδων. Υπάρχει κίνδυνος αποδυνάμωσης της δημόσιας καλλιτεχνικής εκπαίδευσης.

Στο άρθρο 125 και ο χρόνος απόσπασης για θεμελίωση δικαιώματος μετάθεσης, είναι ένα άρθρο θετικό, αποκαθιστά αδικίες, που υπήρχαν σε βάρος νεοδιοριζόμενων εκπαιδευτικών και μελών ειδικού εκπαιδευτικού και βοηθητικού προσωπικού, ιδίως όσων αναγκάζονται να υπηρετούν σε δυσπρόσιτες περιοχές.

Άρθρο 126 και οργανικές θέσεις στα ΚΕΔΑΣΥ. Αναγκαία η ρύθμιση, αλλά ελλιπής, ως προς το συνολικό σχεδιασμό και τη στήριξη της διεπιστημονικής παρέμβασης για την υποστήριξη των μαθητών. Σας το είπαν και οι άνθρωποι, που υπηρετούν την Ειδική Αγωγή και εκπαίδευση, χρειάζεται ενίσχυση και επανασχεδιασμός.

Και βεβαίως, καλές είναι οι οργανικές θέσεις, είναι κρίσιμες, αυτό στο άρθρο 127, για τις Επιτροπές Διεπιστημονικής Υποστήριξης, αλλά λέω και πάλι, ότι εδώ αυτό είναι κάτι που πρέπει να το αξιολογήσουμε και να εκτιμήσουμε και τον θεσμό, πώς προχωράει και τι γίνεται.

Άρθρο 128, ρυθμίσεις για τα έργα «ΣΥΖΕΥΞΙΣ Ι» και «ΣΥΖΕΥΞΙΣ ΙΙ», τεχνικές οι διαχειριστικές προσαρμογές, η στάση είναι επιφυλακτική, λόγω απουσίας αναλυτικών στοιχείων για το περιεχόμενο και την εκτέλεση των έργων.

Έρχομαι στο άρθρο 129, που πάλι ξαναγυρίζουμε στους φοιτητές, εξειδίκευση ζητημάτων αξιολόγησης των φοιτητών, εξειδικεύει τεχνικά θέματα αξιολόγησης και προόδου των φοιτητών, τα οποία θα έπρεπε να βρίσκονται εντός του πλαισίου αυτονομίας των Ανώτατων Εκπαιδευτικών Ιδρυμάτων. Εφόσον δεν περιορίζει τη λειτουργία τους, γίνεται αποδεκτό.

Έρχομαι στο άρθρο 130, που έγινε όλη αυτή η αναλυτική συζήτηση, με την παρουσία των φοιτητών, που εγώ τη θεωρώ πάρα πολύ κρίσιμη και χαίρομαι, που ήταν εδώ παρόντες και μπόρεσαν από μόνοι τους να μιλήσουν γι’ αυτό που βιώνουν και για τα προβλήματα, που υπάρχουν. Και εν πάση περιπτώσει, επειδή υπήρξαν και ερωτήματα εδώ, ποια είναι τα πραγματικά δεδομένα; Νομίζω, ότι οφείλει το Υπουργείο και οι φορείς, που έχουν αυτά τα δεδομένα να τα δώσουν και να τα καταθέσουν, με συγκεκριμένο τρόπο. Πάντως, τα καταγεγραμμένα διεθνή δεδομένα δείχνουν ότι παρόμοιους ρυθμούς αποφοίτησης έχουμε και σε άλλες ευρωπαϊκές χώρες και μάλιστα υπάρχουν και συγκριτικά δεδομένα, ανάλογα με πριν από την οικονομική κρίση και μετά την οικονομική κρίση, που αποδεικνύουν, ότι είναι πολλαπλάσιοι οι φοιτητές, που δεν μπορούν να αποφοιτήσουν και αυτοί κυρίως προέρχονται από τα μεσαία και τα πιο ευάλωτα κοινωνικά στρώματα. Άρα, η οικονομική παράμετρος, η ταξική παράμετρος, είναι πάρα πολύ σημαντικό και εν πάση περιπτώσει, εδώ θα έπρεπε να εμπιστευθείτε τα πανεπιστήμια, να δείξετε ευελιξία και στήριξη στους φοιτητές και όχι να προβείτε σε λογικές αποκλεισμού. Σας έχουν κάνει συγκεκριμένες προτάσεις, τις οποίες θα μπορούσαν να τις ακούσετε και να δώσετε την αρμοδιότητα στα πανεπιστήμια να διαχειριστούν αυτό το θέμα.

Το άρθρο 131 και κατατάξεις σε τμήματα ή μονοτμηματικές σχολές των ΑΕΙ, αντί να διασφαλίζει την ενιαία και ακαδημαϊκά τεκμηριωμένη διαδικασία, αφήνει κενά, που ενδέχεται να οδηγήσουν σε ανισότητες και αδιαφάνειες, ως προς τις κατατάξεις.

Στο άρθρο 132, φέρνετε ρυθμίσεις για τα Ερευνητικά Πανεπιστημιακά Ινστιτούτα, αλλάζει το χαρακτήρα μέσα στα ΑΕΙ, με τρόπο που μπορεί να τα απομακρύνει από το δημόσιο έλεγχο και τη δημοκρατική λογοδοσία, απουσιάζει η πρόβλεψη για επαρκή χρηματοδότηση ή στρατηγικό σχεδιασμό από τα ίδια τα Ιδρύματα.

Άρθρο 133, σύσταση Οργανικών Θέσεων Προσωπικού του Τμήματος Εργοθεραπείας στο Δημοκρίτειο Πανεπιστήμιο. Θετική η ρύθμιση, γιατί ενισχύει τη στελέχωση με μόνιμο προσωπικό σε κρίσιμους κλάδους.

Και έρχομαι στο περίφημο άρθρο 134 και την άδεια εγκατάστασης και λειτουργίας των Παραρτημάτων, των Παραρτημάτων των ονομαζόμενων «Ιδιωτικών Πανεπιστημίων», Ν.Π.Π.Ε. είναι η συντομογραφία, κομβική διάταξη, που δίνει τη δυνατότητα ίδρυσης Παραρτημάτων, χωρίς ουσιαστικό έλεγχο, δυστυχώς, σκοπιμότητας ή ποιότητας, απογυμνώνει την κυβερνητική ρητορική περί τοπ πανεπιστημίων. Η πραγματικότητα είναι πως η Κυβέρνηση ανοίγει το δρόμο για ένα φιάσκο, χωρίς προηγούμενο, αντί για Χάρβαρντ και Στάνφορντ, το εκπαιδευτικό τοπίο ετοιμάζεται να γεμίσει με ιδρύματα - σφραγίδες, χωρίς υποδομές, χωρίς προσωπικό, χωρίς αξιοπιστία, αλλά με κρατική στήριξη και νομική κάλυψη.

Παράλληλα, την ώρα που το δημόσιο πανεπιστήμιο στραγγαλίζεται από χρηματοδότηση, πειθαρχικά μέτρα, φοιτητικές διαγραφές, αυστηρές ρυθμίσεις εισαγωγής, εδώ είμαστε ελεύθεροι, χωρίς κανόνες. Επαναλαμβάνω, είναι μία κατάφωρα ταξική, πελατειακή και αντιεκπαιδευτική ρύθμιση, που ανταμείβει ιδιώτες με πολιτικές πλάτες και μετατρέπει την πανεπιστημιακή εκπαίδευση σε εμπόρευμα, χωρίς καν ποιοτική πρόσοψη.

Το άρθρο 135 αποτελεί έναν κρίσιμο κρίκο στην αλυσίδα θετικών ρυθμίσεων, που υπονομεύουν τη διαφάνεια και την αξιοπιστία των διαδικασιών αδειοδότησης των ιδιωτικών πανεπιστημίων. Το άρθρο προβλέπει αμοιβές και αποζημιώσεις για τα μέλη των επιτροπών αξιολόγησης, όχι μόνο με αναδρομική ισχύ, αλλά και με φορολογική απαλλαγή, κάτι που προκαλεί θεσμικά, ηθικά και πολιτικά ερωτήματα.

Μάλιστα, οι ειδικές Επιτροπές, που θα αξιολογούν αιτήσεις εγκατάστασης και λειτουργίας παραρτημάτων, αμείβονται με κατ’ αποκοπή αμοιβή, που απαλλάσσεται πλήρως από φορολογικές υποχρεώσεις, κάτι που είναι πρωτοφανές προνόμιο. Η πρόβλεψη αναδρομικής ισχύος, για το έτος 2025, αποδεικνύει πως οι διαδικασίες έχουν ήδη κινηθεί ανεξέλεγκτα, χωρίς νομική κάλυψη και τώρα η Κυβέρνηση νομιμοποιεί εκ των υστέρων τις δαπάνες και τις αποφάσεις. Η ρύθμιση αυτή, λοιπόν, ενισχύει και επιβραβεύει έναν μηχανισμό αδιαφάνειας όπου τύποις οι Επιτροπές αξιολογούν τα ΝΠΠΕ και επιπλέον αποδυναμώνει κάθε έννοια ανεξαρτησίας και αξιοπιστίας στο μηχανισμό πιστοποίησης.

Κυριολεκτικά κουμπώνει με την απορρύθμιση του άρθρου 134, εξασφαλίζοντας ότι τα κολεγιο-πανεπιστήμια θα πάρουν πράσινο φως, με γρήγορες, ακριβοπληρωμένες αξιολογήσεις, ακόμη και αν δεν πληρούν τα στοιχειώδη κριτήρια. Ακούσατε ότι για να μπορέσει η ΕΘΑΑΕ να αξιολογήσει ένα μεταπτυχιακό, κάνει περίπου δύο χρόνια και τώρα καλείται μέσα σε δύο μήνες να αξιολογήσει όλες αυτές τις αιτήσεις.

Βεβαίως, στη συνέχεια, υπάρχουν και άλλα πολύ σημαντικά άρθρα - δεν ξέρω, κύριε Πρόεδρε, αν έχω χρόνο - όπως είναι η αναδιάρθρωση του ΙΝΕΔΙΒΙΜ, ενός δημόσιου φορέα με κρίσιμο ρόλο στην υποστήριξη της νεολαίας, της δια βίου μάθησης και της φοιτητικής μέριμνας. Εδώ υπάρχουν διάφορα θέματα, πρόβλεψη για τον ρόλο του Προέδρου, στο άρθρο 138, που ενισχύει την κεντρική εξουσία, χωρίς αντίστοιχες εγγυήσεις λογοδοσίας, θεσμικών αντίβαρων και δημοκρατικής λειτουργίας.

Η υπερσυγκέντρωση αρμοδιοτήτων είναι προβληματική, ιδιαίτερα σε φορείς, που διαχειρίζονται κρίσιμους πόρους και λειτουργούν, ως ενδιάμεσοι φορείς υλοποίησης πολιτικών για τη νεολαία και την εκπαίδευση.

Η διάταξη για τις οργανικές θέσεις, στο άρθρο 141, κινείται χωρίς διασφάλιση αξιοκρατίας, ανοίγοντας παράθυρα για αδιαφανείς προσλήψεις, αντί για σαφές πλαίσιο στελέχωσης, μέσω ΑΣΕΠ ή άλλων διαδικασιών διαφάνειας, επιλέγεται ένας ασαφής διοικητικός μηχανισμός. Επομένως, είναι κάτι πάρα πολύ σημαντικό.

Στο άρθρο 142 είναι το ζήτημα της αξιολόγησης των εκπαιδευτικών και των μελών, που εδώ το ζήτημα είναι ότι εντάσσεται στο γνωστό πλαίσιο αξιολόγησης, με τιμωρητικό, αυταρχικό χαρακτήρα, αποσυνδεδεμένο από τις πραγματικές ανάγκες στήριξης και επαγγελματικής ανάπτυξης των εκπαιδευτικών. Απουσιάζουν οι εγγυήσεις για επιμόρφωση, επαγγελματική στήριξη και ανατροφοδότηση.

Το άρθρο 143 θεσπίζει μια αναγκαία αναδιοργάνωση του Συστήματος Πιστοποίησης Εκπαιδευτών Ενηλίκων. Εδώ θα πάμε στο παρόν, γιατί πάλι έχουμε διάφορα ερωτήματα, σχετικά με τον τρόπο που αυτό γίνεται.

Στα άρθρα 144 έως 149, που αφορούν την επαγγελματική εκπαίδευση, σας είχαμε πει από την αρχή ότι η ίδρυση και λειτουργία τους δεν πρόκειται να βοηθήσει. Είναι στρατηγική υποβάθμισης και παράκαμψης της δημόσιας Επαγγελματικής Εκπαίδευσης και Κατάρτισης. Εδώ, λοιπόν, υπήρξε αυτό το υβριδικό σχήμα, με θολά όρια μεταξύ κατάρτισης και εκπαίδευσης και παρά τους πανηγυρισμούς δεν έχει προχωρήσει κάτι ουσιαστικό.

Γι’ αυτό και τι ξανασυζητάμε σήμερα; Την εκ νέου διοικητική οργάνωση, βγάζοντας έξω τα εργαστηριακά κέντρα, αλλαγές στους οργανωτικούς συντονιστές, που τώρα δεν τους βάζετε να εκλέγονται με αξιοκρατικές διαδικασίες, μέσω ΑΣΕΠ, αλλά αναλαμβάνετε να τους διορίσετε με επιπλέον γραφειοκρατία, δομές, δηλαδή, χωρίς εκπαιδευτικό και κοινωνικό έλεγχο. Και βεβαίως, το ζήτημα είναι η κατεύθυνση με τις εκάστοτε ανάγκες της αγοράς, χωρίς πρόβλεψη για παιδαγωγικό περιεχόμενο, εργασιακά δικαιώματα ή κοινωνική χειραφέτηση. Επομένως, είναι προφανές ότι εδώ ερχόμαστε στο «κατά».

Στο άρθρο 150 έχετε την πρακτική άσκηση των καταρτιζόμενων στις ΣΑΕΚ Σιβιτανιδείου. Θεωρούμε ότι είναι θετικό για να ολοκληρώσουν τις σπουδές τους.

Στο άρθρο 151, που είναι ο σχολικός νοσηλευτής, δεν υπάρχει καμία αμφιβολία και με την ιατρική μου ιδιότητα ότι πρέπει να βρίσκεται σε μία σχολική μονάδα. Δεν μπορεί να εξυπηρετεί όμορα σχολεία για πολλούς και διάφορους λόγους. Διότι σήμερα θέλουμε παιδιά, με χρόνια νοσήματα, παιδιά με προβλήματα διαφόρων τύπων να βρίσκονται μέσα στο Γενικό Σχολείο. Επομένως, η σταθερή παρουσία του σχολικού νοσηλευτή είναι πάρα πολύ σημαντική, σε κάθε σχολικό συγκρότημα πρέπει να προσφέρει τις υπηρεσίες του.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Τζούφη, παρακαλώ ολοκληρώστε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, έχετε δίκιο. Θα σταματήσω εδώ και θα δω τι άλλο θα μπορέσουμε να πούμε την επόμενη φορά. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ.

Το λόγο έχει ο κ. Σπυρίδων Τσιρώνης από την Κοινοβουλευτική Ομάδα Δημοκρατικό Πατριωτικό Κίνημα «ΝΙΚΗ».

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Σας ευχαριστώ πολύ, κύριε Πρόεδρε, ψηφίζουμε «επιφύλαξη» επί της αρχής.

 Κυρία Υπουργέ, κύριε Υφυπουργέ, κυρίες και κύριοι συνάδελφοι, ως προς τη «Σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», που αποτελεί και κεντρική πρόβλεψη του νομοσχεδίου, επισημαίνουμε, ότι αυτό το νομικό πρόσωπο θα εκπροσωπεί στην Ελλάδα τη Μονή της Αγίας Αικατερίνης, που εδρεύει από τα μέσα του έκτου αιώνα στο Σινά και θα μπορεί να διαχειρίζεται την περιουσία που τυχόν της ανατεθεί από αυτήν.

Δεν υπάρχει αμφιβολία ότι η ρύθμιση αυτή κινείται προς τη σωστή κατεύθυνση, ιδίως με τον χαρακτηρισμό του υπό σύσταση νομικού προσώπου, ως δημοσίου δικαίου, γεγονός, το οποίο επιφυλάσσει γι’ αυτό την αυξημένη έναντι τρίτων προστασία του ελληνικού δημοσίου, χωρίς ταυτόχρονα να το μετατρέψει σε κρατικό νομικό πρόσωπο, εξέλιξη, η οποία θα αναιρούσε και τη θρησκευτική του αυτοτέλεια.

Σας άκουσα, κύριε Υπουργέ, να σημειώνετε την Παρασκευή ότι η ως άνω ρύθμιση είναι μια ιστορική πρωτοβουλία και αποδίδει, για πρώτη φορά, όπως είπατε, μετά από 15 αιώνες, σαφή νομική υπόσταση, σε ένα μοναδικό θρησκευτικό και πολιτιστικό θεσμό, με σεβασμό στην αυτονομία και το εκκλησιαστικό καθεστώς. Σε ένα τέτοιο σημασίας ζήτημα, με πνευματικές και εθνικές προεκτάσεις, όπως είπατε, πρέπει από τη μία να είμαστε όλοι ενωμένοι, αλλά από την άλλη να είμαστε βέβαιοι και εδώ θέλουμε και τη δική σας βοήθεια, να μην είναι κάτι πρόχειρο, το οποίο θα δημιουργούσε νέα προβλήματα ή και περισσότερα προβλήματα, αντί να λύσει αυτό που προέκυψε, με ευθύνη, βέβαια, του Υπουργού Εξωτερικών, αλλά και του ίδιου του Πρωθυπουργού, ο οποίος παρότι έχει αλλάξει Υπουργούς σαν τα πουκάμισα σε άλλα υπουργεία, δείχνει μια εμμονική στήριξη, άρα και αποδοχή του έργου της εξωτερικής πολιτικής στον κύριο Γεραπετρίτη. Όμως, η ρύθμιση αυτή σε καμία περίπτωση δεν πρέπει να αντιμετωπιστεί, ως πανάκεια, για τη διευθέτηση του ζητήματος, που, ως μη όφειλε, έχει ανακύψει. Αντιθέτως, θα πρέπει να συνεχιστούν συντονισμένα οι προσπάθειες, ώστε και η Αιγυπτιακή πλευρά να αναγνωρίσει στη Μονή τη νομική της προσωπικότητα και τα ιδιοκτησιακά τους δικαιώματα επί της ακίνητης περιουσίας της. Εξάλλου η πραγματικότητα αυτή, τα ιδιοκτησιακά, δηλαδή, δικαιώματα της Μονής επί των οικοπέδων, εκκλησιών και άλλων συναφών ακινήτων της, που λειτουργούν προστατευτικά για την αυτονομία της ιδίας και τη θρησκευτική ελευθερία των μοναχών της, έχει αναγνωριστεί από το Αιγυπτιακό κράτος, ήδη, από το 1979, με προεδρικό διάταγμα, το π.δ.263, όσο και το 2002 με την ένταξη της Μονής στα μνημεία της Παγκόσμιας Πολιτιστικής Κληρονομιάς της UNESCO, η οποία συνεπάγεται και μία διεθνή δέσμευση.

Σε ό,τι αφορά το τρίτο Μέρος και στη νομοθετική ρύθμιση, που αφορά στην ασφάλεια των Ανώτατων Εκπαιδευτικών Ιδρυμάτων, η οποία όπως σημείωσα και στην πρώτη τοποθέτησή μου, παρουσιάζεται πολλαπλώς προβληματική και με νομικά κενά.

Πρώτον, στο άρθρο 78, που αφορά στην τροποποίηση του άρθρου 225 του ν.4957/2022, σημειώνεται, «πέραν των τεχνικών ή τεχνολογικών μέτρων ασφαλείας της παρούσας κάθε Α.Ε.Ι. δύναται να λαμβάνει μέτρα, που συμβάλλουν στην ενίσχυση του επιπέδου ασφάλειας και προστασίας». Ποια μέτρα επιτρέπονται ρητά και ποια απαγορεύονται;

Ποιο είναι το ανώτατο όριο παρέμβασης;

Δεν μπορούμε, κυρία Υπουργέ, να έρχονται νομοσχέδια και είναι κατ’ εξοχήν τρόπος νομοθέτησης της Κυβέρνησης, με τέτοιες ασάφειες, οι οποίες δύνανται να επιτρέψουν στο μέλλον αυταρχικά μέτρα εις βάρος των φοιτητών, των εργαζομένων, αλλά και του εκπαιδευτικού προσωπικού. Αυτά πρέπει να είναι ξεκαθαρισμένα από πριν.

Δεύτερον, αναφέρει «ηλεκτρονικά συστήματα ελέγχου και ταυτοποίησης εισόδου και εξόδου και δυνατότητα διασύνδεσής τους με την ηλεκτρονική υπηρεσία απόκτησης ακαδημαϊκής ταυτότητας του Υπουργείου Παιδείας, Θρησκευμάτων και Αθλητισμού, η οποία παρέχεται σε συνεργασία με την Ανώνυμη Εταιρεία του Ελληνικού Δημοσίου με την επωνυμία «Εθνικό Δίκτυο Υποδομών Τεχνολογίας και Έρευνας Ανώνυμη Εταιρεία», που εποπτεύεται από το Υπουργείο Ψηφιακής Διακυβέρνησης».

Και εδώ, ξεκινούν τα ερωτήματα. Ποιος θα διαχειρίζεται τα δεδομένα; Για πόσο χρόνο διατηρούνται αυτά τα δεδομένα; Πώς ενημερώνονται οι φοιτητές και οι φοιτήτριες για τα δικαιώματά τους; Καταστρατηγούνται τα δικαιώματα των φοιτητών, όπως ορίζονται από το άρθρο 9Α του Συντάγματος;

Τηρείται ο γενικός κανονισμός προστασίας δεδομένων gtpr, όπου πρέπει να είναι σαφής ο σκοπός, η διαφάνεια, η αρχή νομιμότητας επεξεργασίας, η εκτίμηση αντίκτυπου για χώρους υψηλής ευαισθησίας, όπως τα ΑΕΙ; Τρίτον, η δυνατότητα χρήσης μη επανδρωμένων αεροσκαφών για την παρακολούθηση εντός των πανεπιστημιακών χώρων, χωρίς σαφείς περιορισμούς ή αυστηρά πλαίσια, εγείρει σοβαρά ερωτήματα προστασίας της ιδιωτικότητας. Ποιος εγγυάται ότι δεν θα μετατραπεί σε εργαλείο παρακολούθησης και ελέγχου της φοιτητικής και ακαδημαϊκής ζωής; Επίσης, σημειώνεται, ότι με το σχέδιο ασφαλείας και προστασίας, ρυθμίζονται οι ειδικότερες υποχρεώσεις του προσωπικού του ΑΕΙ για την πρόληψη και αντιμετώπιση φαινομένων παραβατικότητας εντός του ΑΕΙ και ιδίως υποχρέωση αμελλητί ενημέρωση της αστυνομίας, σε περίπτωση τέλεσης αξιόποινων πράξεων. Το σχέδιο ασφάλειας και προστασίας επικαιροποιείται ετησίως έως 31 Δεκεμβρίου κάθε έτους, σύμφωνα με τις ανάγκες και τις ιδιαιτερότητες κάθε ιδρύματος και την υφιστάμενη ανάλυση, αξιολόγηση κινδύνων. Η απόφαση κοινοποιείται στον Υπουργό Παιδείας Θρησκευμάτων και Αθλητισμού, τηρείται στο αρχείο του ιδρύματος υπό την ευθύνη του πρύτανη και εξαιρείται της υποχρέωσης δημοσίευσης της στο πρόγραμμα «ΔΙΑΥΓΕΙΑ». Για ποιο λόγο εξαιρείται η δημοσίευση των σχεδίων ασφαλείας στο πρόγραμμα «ΔΙΑΥΓΕΙΑ»; Η ανησυχία εντείνεται από την πιθανότητα να συνδεθεί σε ένα εγγύς μέλλον το σύστημα εισόδου με άλλα κρατικά ή ιδιωτικά δεδομένα, γεγονός που θα μπορούσε να οδηγήσει σε ψηφιακό φακέλωμα των φοιτητών, με βάση την κινητικότητά τους, τις ώρες προσέλευσης, ακόμα και τις πολιτικές τους δράσεις.

Υπάρχει συνεργασία, κύριε Υπουργέ, με την Αρχή Προστασίας Δεδομένων Προσωπικού Χαρακτήρα; Ζητήθηκε η γνωμοδότηση της και εάν ναι, μπορείτε να μας την κοινοποιήσετε; Ένα μέτρο, που απευθύνεται στους φοιτητές και τους αφορά άμεσα, δεν μπορεί να τους αποκλείει από τη διαβούλευση. Είναι μια μονομερώς συγκροτημένη επιβολή, που επιβάλλει ένα πνεύμα ελέγχου, αποκλεισμού και συρρίκνωσης του πανεπιστημιακού χώρου, ως δημόσιου και συμμετοχικού πεδίου.

Με τη σύσταση τώρα του Εθνικού Παρατηρητηρίου για την πρόληψη και καταγραφή περιστατικών πανεπιστημιακής βίας και την παρακολούθηση της εφαρμογής πολιτικών ασφάλειας στα ιδρύματα, άρθρα 65 και 79, παρατηρείται μια εμφανής υπερσυγκέντρωση για ένα ακόμα νομοσχέδιο, για ένα ακόμη Υπουργείο, υπερσυγκέντρωση εξουσιών στον Υπουργό. Η λειτουργία, η στελέχωση και η συνεργασία του Παρατηρητηρίου με τα ΑΕΙ ρυθμίζεται και ελέγχεται αποκλειστικά, με απόφαση του Υπουργού Παιδείας, καταλύοντας την αυτοδιοίκηση των πανεπιστημίων και εγείροντας σκέψεις για απόλυτο έλεγχο, σύμφωνα με τις αποφάσεις και τους ιδεολογικούς προσανατολισμούς του εκάστοτε Υπουργού. Το Παρατηρητήριο παρακολουθεί την πορεία υλοποίησης των σχεδίων ασφαλείας και προστασίας και υποβάλλει προτάσεις στον Υπουργό. Με άλλα λόγια, ελέγχει και επηρεάζει την εσωτερική λειτουργία των ΑΕΙ σε ζητήματα ασφαλείας, αξιολογεί τις αποφάσεις των πρυτανικών αρχών, υποκαθιστώντας τα πανεπιστημιακά όργανα και εγείροντας πλείστα όσα ερωτήματα. Ποιος καθορίζει τι ακριβώς συνιστά βία ή εκφοβισμό; Θα παρακολουθούνται οι φοιτητικές κινητοποιήσεις; Ποιος θα κρίνει την αποτελεσματικότητα του Παρατηρητηρίου; Ποιο ακριβώς είδος δεδομένων θα συλλέγει το Παρατηρητήριο; Εδώ έχει εκπονηθεί εκτίμηση αντίκτυπου για τη συλλογή και τη διαχείριση τέτοιων δεδομένων; Πώς θα διασφαλιστεί ότι δεν θα δημιουργηθεί κλίμα περιορισμού ή παρακολούθησης της φοιτητικής ζωής; Τι προϋπολογισμό θα διαθέτει το Παρατηρητήριο; Θα έχει δικαίωμα σύναψης συμβάσεων με ιδιώτες και με ποια διαφάνεια;

Τελειώνοντας, κυρία Υπουργέ, επειδή διατελέσατε και Υπουργός Κοινωνικής Συνοχής και Οικογένειας, επιτρέψτε μου μια καίρια παρατήρηση, σχετικά με τα αποτελέσματα των πανελληνίων εξετάσεων. Η πτώση σε μερικές σχολές και οι κενές θέσεις έχουν μια ακόμη αιτία, πέρα από την Ελάχιστη Βάση και αυτή είναι το δημογραφικό πρόβλημα. Φέτος, έδωσαν πανελλήνιες τα παιδιά, που γεννήθηκαν, το 2007. Το 2007, είχαν γεννηθεί σχεδόν 112 χιλιάδες παιδιά και πέθαναν 111 σχεδόν χιλιάδες άνθρωποι. Πρόπερσι, το 2023, γεννήθηκαν 71.455 παιδιά και πέθαναν 128.101 άνθρωποι, 36% πτώση στις γεννήσεις και 15% άνοδος στους θανάτους. Οι θέσεις στα ΑΕΙ είναι περισσότερες από τις γεννήσεις για το 2023. Οι κενές θέσεις θα αυξάνονται και θα αυξάνονται, θα κλείνουν σχολές και οι κενές θέσεις θα συνεχίζουν να αυξάνονται.

Πρέπει και ως κυβέρνηση να δώσετε λύση στο δημογραφικό και ο κάθε Υπουργός να κάνει ό, τι περνάει από το χέρι του, ώστε στο Υπουργείο του να δοθούν κίνητρα, για να λυθεί το θέμα του δημογραφικού. Και σε αυτή την κατεύθυνση σας είχα πει, την προηγούμενη φορά, όπου χρειάζεται να στηριχθεί η οικογένεια, όπου χρειάζεται να στηριχθούν οι τρίτεκνες, οι πολύτεκνες οικογένειες, όπου χρειάζεται να εξυπηρετηθούν, με την άδεια λοχείας οι εκπαιδευτικοί, κάθε Υπουργείο οφείλει να σκύψει το κεφάλι του στο μεγαλύτερο πρόβλημα, που αντιμετωπίζει ετούτη τη στιγμή η χώρα μας και αυτό είναι το δημογραφικό και η ασφάλεια της χώρας και η προοπτική της χώρας δεν κοστολογείται. Είναι αυτό που λέει η διαφήμιση «αξία ανεκτίμητη». Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πολύ, κύριε Πρόεδρε. Τι να πούμε τώρα για ένα νομοσχέδιο που έχει πολλά νομοσχέδια μέσα, όπως είπα και πριν; Αυτές είναι μόνο οι σημειώσεις μου για τα άρθρα. Δεν θα τις διαβάσω όλες, δεν γίνεται. Ένα νομοσχέδιο που ξεκινά με τη Μονή Σινά και καταλήγει στον ΕΚΚΟΜΕΔ. Ξεκινάω από αυτή τη λεπτομέρεια. Σε σχέση με τον ΕΚΚΟΜΕΔ, κύριε Υπουργέ, να λάβετε υπόψη σας αυτό με το διακριτικό τίτλο στο κομμάτι του πολιτισμού, που λέει για τη μετονομασία του Οργανισμού, σε σχέση με τον αγγλικό του τίτλο, που μετονομάζεται. Το «Creative Greece» είναι ένα brand name για τον κινηματογράφο μας και τον πολιτισμό μας στο εξωτερικό. Έχει καταστεί brand name, οπότε σχεδόν να το αφαιρούμε από τον ξένο τίτλο και να λέγεται «HFAC Creative Greece» ή να λέγεται σκέτο «HFAC», ίσως να το ξανασκεφτούμε; Δηλαδή, όταν στέλνω εγώ ένα mail στο εξωτερικό, θα λέω «θα σας εξυπηρετήσει το HFAC» ; Νομίζω ότι το «Creative Greece» είναι πιο δυναμικό και έχει καταγραφεί πια και σε ξένους παραγωγούς και κινηματογραφιστές και καλό είναι να το ξανασκεφτούμε.

Χαιρετίζουμε πολλές ρυθμίσεις, αλλά υπάρχουν πολλά άρθρα, σίγουρα με κάποιες ενστάσεις. Αρκετές ενστάσεις, κάποιες αποσαφηνίσεις και για τον αθλητισμό, που μας είπε ο κ. Βρούτσης πολύ θετικά πράγματα.

Για τα θρησκευτικά, λατρευτικά, για τη Μονή Σινά, για τις συντάξεις των καλλιτεχνών, για το φεστιβάλ και φτάνω στο επίμαχο σημείο, το Γ’ Μέρος και το οποίο είναι αυτό, που μας απασχολεί πάρα πολύ.

Να ξεκινήσω, συνολικά, θα το επαναλάβω και σε άλλες συνεδριάσεις, ότι σε αντίθεση με τον αθλητισμό, ας πούμε, που έχουμε συζητήσει πάρα πολύ και πολύ εποικοδομητικά, σε σχέση με τη νομοθέτηση για τη βία στα γήπεδα, που υπήρχαν σοβαρά νομοθετικά κενά και προσπαθούμε να καλύψουμε όλοι μαζί, στο πανεπιστημιακό κομμάτι, θεωρώ ότι υπάρχει νομοθεσία, η οποία απλώς τηρείται κατά περίσταση ή δεν τηρείται. Δηλαδή, το να αυστηροποιούμε κάτι, τη στιγμή που υπάρχει κάτι το οποίο απλώς δεν τηρείται, είναι μια υπερβολή, που δημιουργεί φυσικά και αντιδράσεις και φυσικά είδαμε και τους φορείς πώς αντέδρασαν όλοι σ’ αυτή την αυστηροποίηση των ποινών, η οποία δεν θεωρώ ότι θα βοηθήσει, εφόσον υπάρχει νομικό πλαίσιο, έχουν νομοθετηθεί πράγματα σε σχέση με αυτό.

Αυτή είναι η φιλοσοφία, που βλέπω τα πράγματα, σε σχέση με αυτό το περίφημο Γ΄ Μέρος.

Οπότε, χρησιμοποιώντας όσο χρόνο μου μένει, θα σας διαβάσω κάποιες προτάσεις, σε περίπτωση που παραμείνουν αυτές οι ρυθμίσεις και δεν τις ξανασυζητήσουμε, δεν τις ξανασκεφτείτε, δεν τις δούμε υπό ένα άλλο πρίσμα όλοι μαζί, να τις κάνουμε καλύτερες ίσως.

Άρθρο 65. Θα τα πάρω με τη σειρά. Αυτά έχω εξάγει μόνο γι’ αυτό το Μέρος και στην επόμενη συνεδρίαση και στην Ολομέλεια θα επεκταθώ όσο μπορώ και στα υπόλοιπα από τις 250 σελίδες των σημειώσεών μου.

Λοιπόν, το άρθρο αφορά σε μια διαχρονικά επίμαχη δημόσια συζήτηση για τη βία στα πανεπιστήμια και τη διασφάλιση της ακαδημαϊκής ειρήνης. Η συζήτηση αυτή έχει προκαλέσει έντονες κοινωνικές και πολιτικές αντιδράσεις, με ανησυχίες για σταδιακή διολίσθηση σε μέτρα ποινικοποίησης της συνδικαλιστικής και φοιτητικής δράσης. Η «ΠΛΕΥΣΗ ΕΛΕΥΘΕΡΙΑΣ» και η Πρόεδρός μας έχουμε επανειλημμένα εκφράσει την αντίθεσή μας σε θεσμικά μέτρα, που υπό τον τίτλο της ασφάλειας θα έχουν ποινικές κυρώσεις ή διοικητικές απαγορεύσεις, χωρίς σαφή όρια, χαρακτηρίζοντάς τα ως παραβίαση του τεκμηρίου αθωότητας και της συνταγματικής αρχής της αναλογικότητας.

Προτάσεις: Να διευκρινιστεί στο κείμενο του άρθρου ότι οι περιοριστικοί όροι και η αναστολή της φοιτητικής ιδιότητας εφαρμόζεται κατ` εξαίρεση και μόνο σε περίπτωση τελεσίδικης καταδίκης ή πειθαρχικής ποινής, ώστε να διασφαλιστεί το τεκμήριο της αθωότητας.

Να προβλεφθεί ανεξάρτητος μηχανισμός ελέγχου της εφαρμογής των νέων διατάξεων, ώστε να αποτραπούν φαινόμενα κατάχρησης εις βάρος φοιτητών, για λόγους συνδικαλιστικής ή πολιτικής έκφρασης.

Να αποσαφηνιστεί, αν οι νέες ρυθμίσεις υπάγονται ή όχι στον έλεγχο των πρυτανικών αρχών και των οργάνων της ακαδημαϊκής αυτοδιοίκησης, ώστε να αποφευχθεί η σύγκρουση αρμοδιοτήτων.

Άρθρο 67. Η «ΠΛΕΥΣΗ ΕΛΕΥΘΕΡΙΑΣ» και μέσω της Προέδρου μας, έχουμε τονίσει ότι οι πειθαρχικές ποινές οφείλουν να στηρίζονται σε πλήρη σεβασμό της αρχής της αναλογικότητας, της προσωπικής ελευθερίας και της διοικητικής δικαιοσύνης, με ρητές προβλέψεις διαφάνειας και ελέγχου κατά της αυθαιρεσίας.

Λέμε: Να προβλεφθούν εγγυήσεις αμεροληψίας και ανεξαρτησίας των πειθαρχικών συμβουλίων, ιδίως, όταν εξετάζουν υποθέσεις με δυνητικά βαρύτατες κυρώσεις.

Να εισαχθεί σαφής υποχρέωση αιτιολόγησης της ποινής, ανάλογα με τη βαρύτητα και τη φύση του παραπτώματος, ώστε να αποτρέπεται η καταχρηστική επιβολή αυστηρών κυρώσεων.

Να προβλεφθεί δικαίωμα ακρόασης γραπτής απολογίας και ενδικοφανούς προσφυγής των ελεγχόμενων, λόγω του δευτεροβάθμιου οργάνου ή ΣτΕ.

Να τεθεί ανώτατο χρονικό όριο για την έναρξη πειθαρχικής διαδικασίας προς αποφυγή ποινών για παλαιές πράξεις, δίχως σαφή σύνδεση με την τρέχουσα διοικητική εικόνα του προσώπου.

Άρθρο 69. Πάλι έχουμε εκφράσει επιφυλάξεις, ως προς τη συνταγματικότητα αντίστοιχων μέτρων, θεωρώντας πως ενέχουν την ποινικοποίηση της φοιτητικής δράσης και κυρίως την πολιτική στοχοποίηση των φοιτητών, με έντονη παρουσία στα κοινά.

Λέμε: Να προβλεφθεί ρητά ότι η επιβολή της πειθαρχικής ποινής για πλημμέλημα ή κακούργημα, προϋποθέτει τουλάχιστον την άσκηση ποινικής δίωξης ή την ύπαρξη πειθαρχικής απόδειξης του περιστατικού, ώστε να μην οδηγεί σε αυθαίρετη καταδίκη.

Να εξειδικευθεί τι συνιστά παροχή συνδρομής, ώστε να μην τιμωρείται η παθητική παρουσία ή η αντιρρησιακή στάση.

Να προβλεφθεί η δυνατότητα προσφυγής, ενώπιον ανεξάρτητου οργάνου ή συμβουλίου δεοντολογίας για φοιτητές, ώστε να προστατεύεται η φοιτητική ιδιότητα και η ακαδημαϊκή ελευθερία.

Να αξιολογηθεί, εάν η γενίκευση σε οποιοδήποτε ΑΕΙ καθιστά υπερβολικά επεκτατικό το πεδίο εφαρμογής και εισάγει απρόσφορη την έννοια ποινικής ευθύνης, χωρίς προσωπική σχέση με το ίδρυμα.

Άρθρο 70. Πάλι έχουμε χαρακτηρίσει παρόμοιες διατάξεις, ως δυσανάλογες και εν δυνάμει τιμωρητικές για τη φοιτητική δράση, τονίζοντας τον κίνδυνο «εργαλειοποίησης» της ποινικής δικαιοσύνης με προτάσεις.

Να προβλεφθεί μηχανισμός προσφυγής ή επανεξέτασης για την ποινή οριστικής διαγραφής, ιδίως όταν υπάρχει επιβολή, βάσει ποινικής καταδίκης.

Να αξιολογηθεί η δυνατότητα επαναφοράς της φοιτητικής ιδιότητας, υπό προϋποθέσεις, μετά την έκτιση ποινής ή μετά από αίτηση αποκατάστασης.

Να ενισχυθεί η διακριτική ευχέρεια των οργάνων, ώστε να αποφεύγονται αυτόματες συνέπειες, που δεν λαμβάνουν υπόψη τη βαρύτητα και τα συμφραζόμενα της πράξης.

Να επανεξεταστεί το εύρος της ποινής-αναστολής της φοιτητικής ιδιότητας, καθώς σε πολλές περιπτώσεις μπορεί να πλήξει δυσανάλογα την εκπαιδευτική συνέχεια του φοιτητή, χωρίς αναλογική αιτιολόγηση.

Άρθρο 70. Πάλι έχουμε πει και έχουμε χαρακτηρίσει παρόμοιες διατάξεις, ως δυσανάλογες και εν δυνάμει τιμωρητικές για τη φοιτητική δράση.

Να προβλεφθεί μηχανισμός προσφυγής ή επανεξέτασης για την ποινή οριστικής διαγραφής, ιδίως αν υπάρχει επιβολή, βάσει της ποινικής καταδίκης.

Να αξιολογηθεί η δυνατότητα επαναφοράς της φοιτητικής ιδιότητας υπό προϋποθέσεις.

Στο άρθρο 72, εμείς έχουμε ταχθεί στο παρελθόν κατά δύο ρυθμίσεων, τις οποίες θεωρούμε μέσα αποπολιτικοποίησης και αποστειρωμένου πειθαρχικού ελέγχου της πανεπιστημιακής ζωής.

Λέμε, λοιπόν, να προβλεφθεί το δικαίωμα ακρόασης ή ενδικοφανούς προσφυγής του φοιτητή πρώτης διαπιστωτικής πράξης αναστολής.

Να εξεταστεί η προσωρινή αναστολή, μόνο για επαρκώς αιτιολογημένες και σοβαρές πράξεις, που συνιστούν πραγματική απειλή για τη λειτουργία του ιδρύματος.

Να προβλεφθεί ρήτρα προστασίας για την ακαδημαϊκή πρόοδο του φοιτητή, ιδίως εάν εν τέλει αθωωθεί ή αρθεί ο περιοριστικός όρος.

Άρθρο 73. Προτείνουμε την ενίσχυση της θεσμικής προστασίας του φοιτητή με σαφείς διαδικασίες ακρόασης, αιτιολογίας και ένδικης προσφυγής κατά των αποφάσεων. Πρόβλεψη για εξωτερικό έλεγχο της νομιμότητας των αποφάσεων του Πειθαρχικού Συμβουλίου, από ανεξάρτητο όργανο ή από επιτροπή δεοντολογίας. Εγγυήσεις για την διεξαγωγή δίκαιης διαδικασίας, ανεξάρτητα από την παρουσία ή την απουσία φοιτητικού εκπροσώπου.

Άρθρο 74. Προτάσεις βελτίωσης. Αφαίρεση της δυνατότητας παρέμβασης του Υπουργού, σε περιπτώσεις μη άσκησης δίωξης και μεταβίβαση αρμοδιοτήτων σε ανεξάρτητο όργανο εντός του Ιδρύματος. Θέσπιση διαδικαστικών εγγυήσεων για τον κατηγορούμενο φοιτητή, όπως υποχρέωση ακρόασης, δυνατότητα εκπροσώπησης και προσφυγής σε ανεξάρτητο δευτεροβάθμιο όργανο. Ρητή πρόβλεψη για απόρριψη ανώνυμων καταγγελιών, με υποχρέωση τεκμηρίωσης.

Άρθρο 75. Ρητά να εξαιρεθεί κάθε πρόσβαση στα δεδομένα πριν την αμετάκλητη κρίση ποινικής υπόθεσης. Να ορίζεται ότι η πλατφόρμα τηρεί αποκλειστικά αριθμητικά και στατιστικά στοιχεία, για λόγους πολιτικής και όχι ονομαστικές πληροφορίες. Να προβλέπεται αποκλειστικά ενδοπανεπιστημιακή χρήση, με δυνατότητα ανώνυμης αναφοράς προς το Υπουργείο και μόνο για λόγους εποπτείας.

Άρθρο 76. Λέμε να προβλεφθούν πρωτόκολλα εσωτερικής αξιολόγησης και τεκμηρίωσης, πριν από την αναφορά σε διωκτικές αρχές, με πρόβλεψη δικαιώματος ακρόασης του φοιτητή. Να επαναβεβαιωθεί ο σεβασμός στην ακαδημαϊκή ελευθερία και να προσαρμοστεί η διάταξη, σύμφωνα με τις συνταγματικές αρχές. Να εξαιρεθεί το προσωπικό από την υποχρέωση ποινικής αναφοράς, δίνοντας προτεραιότητα σε ενδοπανεπιστημιακά όργανα. Να ενισχυθεί η εποπτεία των αρμοδίων της μονάδας, από τη Σύγκλητο, διασφαλίζοντας ότι δεν λειτουργεί μονοδιάστατα, ως εσωτερικός ελεγκτικός βραχίονας του Υπουργείου.

Δεν θα συνεχίσω με τα υπόλοιπα. Θα τα πούμε στην επόμενη συνεδρίαση.

Ελπίζουμε να φροντίσουμε όλοι, ώστε να διαφυλάξουμε την ελευθερία έκφρασης στα πανεπιστήμια, με κάθε τρόπο. Είναι πολύ σημαντική, γιατί έχει προοδεύσει, συνολικά, την κοινωνία στον πλανήτη. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε τον κύριο Καραναστάση, από την Πλεύση Ελευθερίας.

Και στο σημείο αυτό, το λόγο έχουν οι ομιλητές. Ορίστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Στο παρόν νομοσχέδιο, συμπεριλαμβάνονται και διατάξεις, που αφορούν στον αθλητισμό και τροποποιούν πλήθος ανάκατων άλλων διατάξεων από παλαιότερους νόμους.

Το πιο σημαντικό, όμως, είναι ότι δεν ασχολείται καθόλου με το μαζικό ερασιτεχνικό αθλητισμό, την ανάπτυξη του στο σχολείο και στη γειτονιά, για το πώς θα αναπτυχθεί το κάθε άθλημα, πώς θα μεγαλώσει η συμμετοχή και η πρόσβαση του πληθυσμού -και ιδιαίτερα της νεολαίας.

Ενώ ο επαγγελματικός αθλητισμός -ειδικά το ποδόσφαιρο- χρηματοδοτείται με εκατομμύρια ευρώ, στον ερασιτεχνικό αθλητισμό δίνονται τα ψίχουλα, που δεν φτάνουν, βέβαια, ούτε για τη στοιχειώδη επιβίωση τους. Μόνο να σας πω ότι το 99,8% του παγκόσμιου ποδοσφαίρου αφορά στο ερασιτεχνικό ποδόσφαιρο και το υπόλοιπο 0,2% το επαγγελματικό. Θα είχε πραγματικά ενδιαφέρον να δούμε και στην Ελλάδα ποια είναι η αναλογία, ανάμεσα στο επαγγελματικό και στο ερασιτεχνικό ποδόσφαιρο.

Τώρα, πιο συγκεκριμένα, επί των άρθρων.

Στο Μέρος Δ’, που αφορά στις ρυθμίσεις για την ενίσχυση -όπως λέει ο τίτλος- του ερασιτεχνικού και επαγγελματικού αθλητισμού και για την αντιμετώπιση της βίας στον αθλητισμό.

Σε σχέση με το άρθρο 91, που αφορά στη συγκρότηση Διοικητικού Συμβουλίου Αθλητικού Σωματείου και Αθλητικής Ένωσης, μάς προβληματίζει η υποχρεωτική εκπροσώπηση, τουλάχιστον στο 1/3 των μελών, από κάθε φύλο. Και αυτό, όχι γιατί είμαστε αντίθετοι -μακριά από εμάς τέτοιες λογικές. Όμως, όλο το προηγούμενο διάστημα - από την εποχή Υπουργίας του κ. Αυγενάκη, αν θέλετε - το μόνο που δεν καλλιεργούνταν στα Διοικητικά Συμβούλια των Σωματείων ήταν η συμμετοχή γενικά. Πόσο μάλλον η συμμετοχή και των δύο φύλων. Μιλάμε για ανθρώπους, που τρέχουν και τρέχουν, χάνοντας χρόνο, κόπο και χρήμα και οι οποίοι μαζεύουν, κάθε τόσο, δικαιολογητικά και χαρτούρα για να δικαιολογήσουν την ύπαρξη των Σωματείων για το περίφημο Μητρώο. Στο Μητρώο Αθλητικών Σωματείων, αναφέρομαι.

Αντί, λοιπόν, να προσελκύεται ο κόσμος στα αθλητικά σωματεία εκδιώχθηκε κόσμος από τα Διοικητικά Συμβούλια. Και γι’ αυτό το πρόβλημα των σωματείων, ειδικά της γειτονιάς και των χωριών, είναι ότι δεν βρίσκουν κόσμο για να ασχοληθούν με τον σωματειακό αθλητισμό. Ειδικά σε κάποια αθλήματα υπάρχει πολύ μεγάλη δυσκολία.

Βέβαια, η ουσιαστική συμμετοχή των γυναικών δεν είναι απλά ένα τεχνικό ζήτημα. Δεν είναι, αν θέλετε, ως πρόβλημα ποσοστών. Δεν θα συμφωνήσουμε με τοποθετήσεις που λένε «ψηφίστε γυναίκες», να «εκλέξουμε γενικά γυναίκες» ή αυτά που ακούγονται «ισότιμη εκπροσώπηση γυναικών στα όργανα», γιατί αν είναι έτσι, θα πρέπει να θυμηθούμε την Μέρκελ ή τη Θάτσερ στη Μεγάλη Βρετανία.

Όμως, με απόλυτη ειλικρίνεια και θα έλεγα και στα ίσια, σας λέμε ότι όταν με το ένα χέρι ψηφίζετε το «τσάκισμα» κάθε εργασιακού, ασφαλιστικού, κοινωνικού δικαιώματος της γυναίκας και κάθε εργαζόμενου, βέβαια, και με το άλλο χέρι υποστηρίζετε την άνοδο της συμμετοχής των γυναικών στα Διοικητικά Συμβούλια των σωματείων, στα ψηφοδέλτια και στα όργανα των κρατικών θεσμών, για να το γενικεύσω, τότε το σύνθημα, που πολλές φορές ακούγεται, «οι γυναίκες μπροστά», είναι το λιγότερο υποκριτικό.

Κατά τη γνώμη μας, οι δυσκολίες της ζωής και η συμμετοχή της γυναίκας μιας λαϊκής οικογένειας δεν οφείλονται στο βαθμό εκπροσώπησης τους στα αθλητικά σωματεία και γενικότερα στα κοινά. Έχουν αφετηρία τα ταξικά συμφέροντα, που υπηρετούν αυτά τα όργανα, με ποιον είναι, για ποιόν δουλεύουν, ποιόν υπηρετούν ή εν πάση περιπτώσει, πώς αντιλαμβάνονται τον ρόλο της γυναίκας ευρύτερα.

Στο άρθρο 92, για τα ζητήματα συγχώνευσης αθλητικών σωματείων. Αφορά τη συγχώνευση, και πρέπει να το πούμε αυτό, που προϋποθέτει για τα περισσότερα σωματεία την κατάργησή τους, λόγω οικονομικής ασφυξίας. Γιατί περί αυτού πρόκειται. Αυτό, κατά τη γνώμη μας, επιδιώκει η Κυβέρνηση, για να δικαιολογήσει τη συνεχή μείωση των επιχορηγήσεων στα σωματεία και αυτό σημαίνει οικονομίες κλίμακας - το είπε, άλλωστε ο ίδιος ο Υφυπουργός Αθλητισμού - και επιβεβαιώνει το φόβο μας, που είχαμε εκφράσει, με το νόμο Αυγενάκη, ο οποίος, κατά την άποψή μας, υπήρξε κομβικός νόμος.

Πολλά από τα σωματεία δεν μπόρεσαν να αντέξουν στην πίεση του μητρώου και ο στόχος δεν ήταν η διαφάνεια και η εύρυθμη λειτουργία, υπαρκτά ζητήματα, βέβαια, δεν λέμε, αλλά κυρίως ήταν η μείωση των σωματείων. Κι ο στόχος φυσικά πέτυχε. Η Κυβέρνηση κινείται στη λογική του λιγότερου κράτους και στον τομέα του αθλητισμού. Με τον τρόπο αυτόν, φροντίζει την παράδοση του αθλητισμού στα ιδιωτικά συμφέροντα και στις χορηγίες.

Για το άρθρο 102, για τη δυνατότητα χρήσης αθλητικών εγκαταστάσεων, που ανήκουν σε Οργανισμούς Τοπικής Αυτοδιοίκησης από αθλητικό σωματείο, θα έλεγα ότι με τη συστηματική υποστελέχωση και την υποχρηματοδότηση, οι εγκαταστάσεις, είτε υποβαθμίζονται, είτε παραδίδονται στις «επιχειρηματικές ορέξεις».

Τα παραδείγματα είναι πάρα πολλά. Να σας πω μόνο το πρόσφατο με το Σ.Ε.Φ., που η Κυβέρνηση παραχώρησε το Σ.Ε.Φ. στην Κ.Α.Ε. «Ολυμπιακός» για τα επόμενα 49 χρόνια, παρακαλώ. Η παραχώρηση αυτή έρχεται μετά την αντίστοιχη παραχώρηση του κλειστού του ΟΑΚΑ στην Κ.Α.Ε. «Παναθηναϊκός», ενώ παλιότερα το ίδιο είχε συμβεί και με το Ολυμπιακό Κλειστό των Άνω Λιοσίων στην Κ.Α.Ε. Α.Ε.Κ.

Το ελληνικό δημόσιο, στην προκειμένη περίπτωση, θα κάνει όλη την ενεργειακή αναβάθμιση και την αναγκαία συντήρηση του κτιρίου, θα το παραδώσει, δηλαδή, με χρήματα του ελληνικού λαού, συντηρημένο και αναβαθμισμένο μάλιστα. Και παρά τις ιαχές και της Κυβέρνησης και της Κ.Α.Ε., ότι δεν θα προκληθούν στο εργασιακό και μισθολογικό καθεστώς τους πάσης φύσεως τακτικού και έκτακτου προσωπικού του σταδίου, οι ίδιοι οι εργαζόμενοι θέτουν σε επιστολή τους κρίσιμα ερωτήματα για τα εργασιακά και μισθολογικά τους δικαιώματα, το νομικό καθεστώς της απασχόλησής τους και τη διατήρηση των υφιστάμενων συνθηκών εργασίας.

Έχουν θέσει ερωτήματα και σε αυτά τα ερωτήματα καλείται και το Υπουργείο να απαντήσει. Με ποιο νομικό καθεστώς θα συνεχιστεί η απασχόληση και η μισθοδότησή τους; Αφορά το ίδιο νομικό πρόσωπο ιδιωτικού δικαίου; Θα εξακολουθήσουν να ισχύουν ο κανονισμός, το οργανόγραμμα και το νομοθετικό πλαίσιο, που το διέπει; Θα συνεχίσουν να είναι εργαζόμενοι και αυτού του νομικού προσώπου; Οι εργαζόμενοι στις αθλητικές εγκαταστάσεις του Αγίου Κοσμά θα μεταφερθούν στον οργανισμό του ΣΕΦ; Τέλος, υπάρχει κάποια πολιτική ή νομοθετική πρόθεση σύνδεσης της απασχόλησής τους με τον ιδιώτη ΚΑΕ «Ολυμπιακός»;

Ένα δεύτερο παράδειγμα, στο Ηράκλειο, μιας και είναι και ο τόπος καταγωγής μου, το Στάδιο Ελευθερίας είναι υπό εγκατάλειψη, με κατεστραμμένο ταρτάν, το Παγκρήτιο Στάδιο, χωρίς συντήρηση και στέγαστρο, για πάρα πολλά χρόνια, παρά τις φανφάρες προ τριετίας με τον τότε Υφυπουργό Αθλητισμού, όπως επίσης, και το Αθλητικό Κέντρο Φορτέτσας, για πάρα πολλά χρόνια κλειστό και άλλες περιπτώσεις, να μην τις αναφέρω, δεν μας παίρνει ο χρόνος. Δηλαδή, μια ολόκληρη πόλη, το Ηράκλειο, τέταρτη, πέμπτη πόλη στην Ελλάδα, στηρίζεται αποκλειστικά στη χρήση του Παγκρήτιου Σταδίου, καθώς αυτή τη στιγμή δεν υπάρχουν άλλοι χώροι κατάλληλοι, που να μπορούν να καλύψουν τις ανάγκες των δημοτών, της νεολαίας του Δήμου, του σωματειακού αθλητισμού.

Να σας θυμίσω, ότι οι χώροι άθλησης, οι ολυμπιακοί χώροι άθλησης, για να το πω πιο συγκεκριμένα, παραχωρήθηκαν από το κράτος και το Υπουργείο Αθλητισμού στους δήμους, χωρίς όμως όλες οι κυβερνήσεις, διαχρονικά, να δώσουν την αναγκαία χρηματοδότηση για τη συντήρηση, τη λειτουργία και τη στελέχωσή τους με μόνιμο προσωπικό, με όλες τις αναγκαίες ειδικότητες. Για παράδειγμα από το 2007, που παραχωρήθηκε το Παγκρήτιο Στάδιο στο Δήμο Ηρακλείου, δεν έχει δοθεί ούτε ένα ευρώ για τη συντήρησή του, παρά τα όσα προέβλεπε η σύμβαση παραχώρησης, που είχε υπογραφεί με τη Γενική Γραμματεία Αθλητισμού, τότε.

Οι αθλητικοί χώροι, λοιπόν, αντιμετωπίζονται σαν επιχειρήσεις, με μια λογική εσόδων – εξόδων, με ανύπαρκτη χρηματοδότηση από την πλευρά του κράτους, παρά τα πάνω από 3 εκατομμύρια ευρώ, που οφείλονται στο Δήμο Ηρακλείου, επαναλαμβάνω, για τη συντήρηση του Παγκρητίου Σταδίου.

Πώς ξεπερνά η Κυβέρνηση, μάλλον διαχρονικά όλες τις κυβερνήσεις, το θέμα της υποστελέχωσης και της υποχρηματοδότησης; Ρίχνοντας, για άλλη μία φορά, το βάρος στους δημότες με τη λειτουργία, για παράδειγμα, το Παγκρήτιο Στάδιο να στηρίζεται αποκλειστικά στη συνδρομή τους, ενώ η τελευταία εξέλιξη είναι η παραχώρησή του, για να δείτε πως παίρνουν σειρά όλα τα μεγάλα στάδια της χώρας, στην ΠΑΕ «ΟΦΗ». Και θα λέγαμε, για προσωρινούς λόγους, θα ήταν κατανοητή η παραχώρηση και μάλιστα και στο δημοτικό συμβούλιο και στην αρμόδια επιτροπή αυτό είπαμε, αλλά εδώ μιλάμε τουλάχιστον για πέντε χρόνια για τις ανάγκες της Super League και μάλιστα με όρους, που είναι σε βάρος του Δήμου Ηρακλείου, άρα των δημοτών, καθώς, προσέξτε, το μίσθωμα θα ξεκινάει από τον πέμπτο χρόνο, όχι από τον πρώτο χρόνο, πέρα από το ότι είναι υπερβολικά χαμηλό, εάν συγκρίνουμε και με μεγέθη από παραχώρηση αθλητικών χώρων σε ομάδες ποδοσφαίρου.

Η δικαιολογία είναι οι επενδύσεις που θα γίνουν, κάμερες, χλοοτάπητα, τα τουρνικέ και άλλα, που είναι όμως υποχρεώσεις της ΠΑΕ προς τη Super League και όχι για τις άμεσες ανάγκες του σταδίου. Να σας φέρω το συγκριτικό, την ίδια περίοδο, στην Πάτρα, για παράδειγμα, στο αντίστοιχο στάδιο, υπάρχουν 11.000 δημότες εγγεγραμμένοι δωρεάν, ενώ είναι δωρεάν και για όλα τα ερασιτεχνικά σωματεία.

Στο Κεφάλαιο Γ΄, για την αντιμετώπιση της βίας στον αθλητισμό, επιχειρείται η αντιμετώπιση του φαινομένου μόνο σε ένα πλαίσιο αυστηροποίησης των ποινών. Φυσικά, σε κανένα νομοσχέδιο, πολύ δε περισσότερο εδώ, που υποβαθμίζεται απλά σε ένα κεφάλαιο του νομοσχεδίου, δεν υπάρχει ξεκάθαρα η σύνδεση του ίδιου του φαινομένου της βίας με τις λογικές της εμπορευματοποίησης, παράγωγο της οποίας είναι η βία.

Δεν αντιμετωπίζεται η βία, εάν δεν αντιμετωπιστούν οι αιτίες. Δεν παράγει ο αθλητισμός βία από μόνος του, είναι καθαρά κοινωνικά τα αίτια. Αναπαράγονται στο γήπεδο με την επιχειρηματική δράση να εντείνει και να πολλαπλασιάζει τα φαινόμενα.

Εδώ ζούμε, βέβαια, κάτι πολύ περισσότερο. Εδώ ζούμε την κρατική βία και καταστολή της αστυνομίας, αλλά και τις απειλές της, δήθεν, αμερόληπτης UEFA, επειδή, προσέξτε, φίλαθλοι εξέφρασαν πολύμορφα την αλληλεγγύη τους στον Παλαιστινιακό λαό, όπως την προηγούμενη εβδομάδα, στον αγώνα της ΑΕΚ, κόντρα στην ισραηλινή Χάποελ Μπερ Σεβά, για τα προκριματικά του CONFERENCE LEAGUE.

Η συγκεκριμένη αναμέτρηση είχε χαρακτηριστεί από την UEFA, ως υψηλού κινδύνου και υπήρχαν αυστηρές οδηγίες ενάντια στην έκφραση υποστήριξης στο δοκιμαζόμενο Παλαιστινιακό λαό. Μιάμιση ώρα πριν από την έναρξη του αγώνα - υποθέτω, τα γνωρίζετε κύριε Υφυπουργέ αυτά - η αστυνομία προχώρησε ακόμα και σε προσαγωγές φιλάθλων, μόνο και μόνο, επειδή κρατούσαν τις παλαιστινιακές σημαίες. Παρ’ όλα αυτά, κατά τη διάρκεια της αναμέτρησης, οι οπαδοί της Ένωσης ύψωσαν παλαιστινιακές σημαίες, διαμαρτυρόμενοι για τις θηριωδίες στη Γάζα. Η ίδια, όμως, απαγόρευση, δεν ίσχυσε για τους περίπου 150 Ισραηλινούς, οι οποίοι ύψωσαν προκλητικά σημαίες του Ισραήλ, προκαλώντας αποδοκιμασίες από τους φίλους της ΑΕΚ.

Στο άρθρο 103, που αφορά αδικήματα ιδιοκτητών, μελών, οργάνων διοίκησης, αθλητών και προπονητών αθλητικών σωματείων κ.λπ.., η παράγραφος αυτή φωτογραφίζει τα όσα έγιναν στους τελικούς του μπάσκετ, μεταξύ παραγόντων και ιδιοκτητών. Θα έλεγα ότι θα ήταν αστείο να θεωρεί η Κυβέρνηση, ότι έτσι, απλά, «τραβάει το αυτί» στα μεγάλα συμφέροντα. Είναι, τουλάχιστον, προκλητικό, αφού την ίδια στιγμή, διευκολύνει με όλα τα μέσα, τη δράση και την παρέμβαση των ίδιων και των στρατών τους.

Θα τελειώσω, κύριε Πρόεδρε, με τα άρθρα, που αφορούν τα ζητήματα αθλητικής βίας.

Στο άρθρο 104, για τα διοικητικά μέτρα κατά πράξεων αθλητικής βίας, εδώ διαπιστώνουμε ότι διευρύνεται το αδίκημα και σε περιπτώσεις παρότρυνσης σε πρόκληση επεισοδίων. Εδώ, εξισώνει απαράδεκτα τις συνέπειες για την τέλεση των επεισοδίων με την με την παρότρυνση.

Στο άρθρο 105, που αφορά διοικητικές κυρώσεις ιδιοκτητών, μελών, οργάνων διοίκησης, αθλητών και προπονητών αθλητικών σωματείων κ.λπ. και εδώ, διαπιστώνουμε ότι αφαιρείται η δυνατότητα της κλήσης για ακρόαση από την επιτροπή επαγγελματικού αθλητισμού, όχι μόνο από τα νομικά πρόσωπα, αλλά και από φυσικά πρόσωπα, στη γνωστή λογική της αυστηροποίησης των ποινών.

Τελειώνω με το άρθρο 106, δυνατότητα επανεξέτασης του ύψους επιβληθέντων προστίμων. Είναι μια καινούργια διάταξη, η οποία θέλει μία περισσότερη εξήγηση από την πλευρά του Υφυπουργού.

Και το άρθρο 107, που καταργείται η παράγραφος 7 του άρθρου 123 του ν. 5219/25, που είχε ψηφιστεί, πριν από λίγες μέρες και αφορούσε εν γένει χρηματοδότηση αθλητικών ανωνύμων εταιρειών και τμημάτων αμειβομένων αθλητών και ερασιτεχνικών αθλητικών σωματείων. Αφορούσε, δηλαδή, τη χρηματοδότηση των ομάδων, από τον φόρο των λαχείων και την εκκαθάριση της χρηματοδότησης από τυχόν πρόστιμα.

Σταματάω, εδώ, δηλαδή, μέχρι το άρθρο 107 του νομοσχεδίου, που αφορά τη βία. Είναι και κάποια άλλα που, ενδεχομένως, στην επόμενη συνεδρίαση, αν μου δοθεί η δυνατότητα, θα τα ολοκληρώσω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Συντυχάκη.

Το λόγο έχει ο κ. Υπουργός.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, συγνώμη που παρεμβαίνω. Επειδή έχει ένα ειδικό χαρακτήρα η τοποθέτηση του Κ.Κ.Ε. και επειδή εδώ δεν πρέπει να κρυβόμαστε, εγώ θα μεταφράσω τι είπε το Κομμουνιστικό Κόμμα. Το Κομμουνιστικό, λοιπόν, Κόμμα, δια του βουλευτή, κυρίου Συντυχάκη, λέει :

Πρώτον. Είναι κατά της ισότιμης συμμετοχής των δύο φύλων.

Δεύτερον. Είναι κατά της παραχώρησης του γηπέδου του Ηρακλείου στον «ΟΦΗ», κατά του «ΟΦΗ».

Τρίτον. Είναι κατά της παραχώρησης του ΣΕΦ στον «Ολυμπιακό».

Να τα θυμόμαστε αυτά. Να τα άκουσαν οι φίλαθλοι του «Ολυμπιακού», ότι το Κομμουνιστικό Κόμμα είναι εναντίον της παραχώρησης του ΣΕΦ. Να τα ακούσουν οι φίλαθλοι του «ΟΦΗ», ότι το Κομμουνιστικό Κόμμα είναι εναντίον του «ΟΦΗ». Και οι γυναίκες, ότι για το θέμα της ισότιμης συμμετοχής, που, όπως είπατε πολύ σωστά, ήταν μία προσπάθεια πολλών ετών, το Κομμουνιστικό Κόμμα τώρα λέει ότι είναι εναντίον.

Τίποτα άλλο, ευχαριστώ. Για τα οικονομικά θα μιλήσω στην επόμενη συνεδρίαση.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Υπουργέ. Κυρία Υπουργέ, έχετε το λόγο.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Ξέρω προκαταβολικά ότι έχουν περάσει πάρα πολλές ώρες, αλλά είμαστε εδώ πέρα όλες και όλοι όπως βλέπετε και θα παριστάμεθα. Θέλαμε να ακούσουμε όλες τις απόψεις, οι οποίες παρουσιάστηκαν εδώ. Αυτή είναι η πρόθεσή μας. Γι’ αυτό και εγώ και όλη η πολιτική ηγεσία είμαστε εδώ. Κάθε άποψη έχει αξία.

Νομίζω, ότι όλες και όλοι, σήμερα, παρακολουθήσαμε έναν ανοιχτό διάλογο, χωρίς να αποκλειστεί κανείς. Είδατε ότι και τα παιδιά, τα οποία ακούστηκαν, φοιτήτριες και φοιτητές, δεν αποπειράθηκαν να στοχοποιηθεί το μήνυμα ούτε να εξισορροπηθεί. Είναι καλό να μπορούμε, σε αυτό το κλίμα δημοκρατικού διαλόγου και ειδικά για ένα τόσο καίριο ζήτημα, με πολλές εκφάνσεις, όπως έχει να κάνει με την ακαδημαϊκή ελευθερία, την ελευθερία του λόγου, την πραγματική αποκατάσταση του ασύλου, να ακουστούν τα πάντα και συνάμα να έχουμε και τη δυνατότητα να αντιπαρατεθούμε, νομίζω, με όρους ευπρέπειας διαλόγου και μιας παραγωγικής διαδικασίας για εμάς, που αγαπάμε το δημόσιο πανεπιστήμιο. Έχουμε φοιτήσει στο ελληνικό δημόσιο σχολείο, έχουμε φοιτήσει στο ελληνικό δημόσιο πανεπιστήμιο, αποφοιτήσαμε από αυτό και στα προ μεταπτυχιακά μας και στα μεταπτυχιακά μας. Και όταν μιλάμε γι’ αυτό - και είμαι σίγουρη ότι σε αυτό συμφωνούμε πολλές και πολλοί - μιλάμε με πόνο καρδιάς.

Και όταν μιλάμε επίσης, για παρεμβάσεις, τις οποίες θα τις άφηνα για το τέλος, αλλά ας κάνω ένα πρώτο σχόλιο, αν και θεωρώ, ότι υπάρχει ένα άλλο θέμα, το οποίο ίσως και να κυριαρχεί σήμερα και θα ήθελα να αναφερθώ σε αυτό. Μιλάμε, έτσι ώστε να αποτραπεί η οποιαδήποτε περαιτέρω συζήτηση στο μέλλον γι’ αυτά. Το εξέφρασα και στην πρώτη ανάγνωση. Νομίζω κ. Συρίγο, εκείνη τη στιγμή, κοιταχτήκαμε, γιατί το πιστεύω, νομίζω το πιστεύουμε και οι δύο. Δεν θα θέλαμε να αξιοποιηθεί αυτός ο νόμος, ως προς τη λειτουργία του Παρατηρητηρίου. Δεν θα θέλαμε να ενεργοποιηθεί καμία διάταξη και κανένας εισαγγελέας να κληθεί ποτέ να αποφασίσει για το αν κάποιος φοιτητής ή κάποια φοιτήτρια θα χρειαστεί να αποτραπεί η παρουσία του από αυτό, για το οποίο έχει μοχθήσει, έχει πραγματικά προσπαθήσει να μπει. Ελάτε, όμως, που έχουμε και ανθρώπους, οι οποίοι είναι παριστάμενοι στο Ελληνικό Κοινοβούλιο, που ακόμα δεν έχει εκδικαστεί η υπόθεσή τους, επειδή κάποιος μπήκε μέσα στο γραφείο και κρέμασε στον πρύτανη μια ταμπέλα. Ελάτε, όμως, ότι ήμασταν και οι ίδιες παρούσες και παρόντες σε συμβάντα, που έχουμε δεχθεί οι ίδιοι λεκτική βία. Ας υπάρχει αυτή η υγιής αντιπαράθεση. Εγώ το θεωρώ υγεία. Και εγώ ήμουν μέλος της ΔΑΠ. Ξέρω πάρα πολύ καλά την αξία να μπορώ να εκφράσω την άποψή μου. Ξέρω, όμως, τι σημαίνει και τραμπουκισμός και το έχω υποστεί και η ίδια. Και δεν σημαίνει ότι αυτό θα αποτρέψει οποιονδήποτε από το να μπει στο πανεπιστήμιο - ελευθερία του λόγου όπως είπατε - να εκφράζει την άποψή του. Εννοείται. Μπορεί και κατά τη διάρκεια σεμιναριακού τύπου ή μέσα στο αμφιθέατρο, μέσα στη γενική συνέλευση, ο καθένας να πει αυτό που θέλει. Δεν έχει να κάνει με αυτό το νομοσχέδιο. Όταν, όμως, είδαμε αυτόν τον διδακτορικό φοιτητή να υφίσταται αυτή την ωμή βία, την απαράδεκτη βία στο κτίριο της Νομικής, αισθανόταν κανείς υπερήφανος, εκείνη τη στιγμή; Αισθανόταν κανείς υπερήφανος, που δεν υπήρχε ένα νομικό πλαίσιο επαρκές, εκείνη τη στιγμή, για να μπορέσει να το αποτρέψει την επόμενη φορά; Και αυτό λέμε ότι είναι πρόληψη. Πρόληψη ως προς την άσκηση της ελευθερίας. Και η ελευθερία μπορεί, πολλές φορές, να συνδέεται με το κομμάτι της ασφάλειας, έτσι ώστε να μπορείς να νιώθεις ασφαλής, να λες την αντίθετη άποψη, να νιώθεις ασφαλής να κάνεις το μάθημά σου, να εκφράζεις την αντίθετη άποψη και να μην θεωρείς ότι οποιοσδήποτε έχει περισσότερα δικαιώματα από εσένα. Και ποιος δίνει περισσότερα δικαιώματα εν τέλει σε κάποιον συμφοιτητή, συμφοιτήτρια σου ή σε κάποιον, ο οποίος έρχεται ενίοτε στο πανεπιστήμιο να τραμπουκίσει;

Αυτή, λοιπόν, την πραγματική εμπέδωση της ελευθερίας και των δικαιωμάτων ερχόμαστε, αυτή τη στιγμή, να ενισχύσουμε, σε υπάρχον νομοθετικό πλαίσιο, έτσι ώστε να διορθώσουμε, να θεραπεύσουμε πράγματα, που πρέπει να ενισχυθούν. Αλλά δεν είναι αυτή για μένα, αν θέλετε, η ουσία της παρουσίας αυτής της νομοθετικής παρέμβασης και που δεν θα είναι η πρώτη.

Επανέλαβα και στην πρώτη ανάγνωση, ότι δεσμεύομαι προσωπικά, έτσι ώστε τα επόμενα νομοσχέδια μας να επικεντρώνονται σε ένα - δύο ζητήματα, έτσι ώστε να μπορούμε να τα αναλύουμε καλύτερα. Σήμερα, θα χρειασθεί να μιλήσουμε για λίγη ώρα και για πολλά θέματα. Θα ήθελα από τον Σεπτέμβριο και μετά, καθώς θα έχουμε τη χρονική δυνατότητα το επόμενο νομοσχέδιο, για τις επαγγελματικές ακαδημίες, το επόμενο νομοσχέδιο μας για την ΑΣΠΑΙΤΕ, τα υπόλοιπα, τα οποία έρχονται για το πανεπιστήμιο, για την Πρωτοβάθμια, τη Δευτεροβάθμια εκπαίδευση να μπορούμε να τα αναλύουμε περισσότερο.

Χαίρομαι, γιατί οι εισηγήσεις, που άκουσα σήμερα και θα ακούσω τις επόμενες μέρες, αγγίζουν ουσία ζητημάτων, δεν ήταν απλά μια άποψη των επιχειρημάτων, τα οποία εδράζονται μόνο στο κομμάτι του λαϊκισμού, βγαίνει ουσία. Χαίρομαι, πραγματικά και αυτό επιβεβαιώθηκε και στη συνεδρίαση, που έγινε με την Επιτροπή των Μορφωτικών Υποθέσεων, για το Εθνικό Απολυτήριο. Αυτό το οποίο οφείλω να πω και να επαναλάβω είναι η ιδιαίτερη προσοχή, που ακούσαμε όλοι τις απόψεις, που διατυπώθηκαν, παρατηρήσεις, επαναλαμβάνω, που εμπλουτίζουν τον δημόσιο διάλογο, θα μελετηθούν προσεκτικά και βέβαια, όπου είναι τεχνικά εφικτό, εξετάζεται και θα εξετασθεί και η ενσωμάτωσή τους. Πράγματα, τα οποία οφείλουμε, αυτή τη στιγμή, να διευκρινίσουμε, πράγματα, που μπορούμε να κάνουμε, να μπορέσουμε και μέσα από νομοτεχνικές βελτιώσεις να το κάνουμε.

Ειδικά στο πρώτο κομμάτι, μιλώντας για ένα πεδίο, το οποίο είναι τόσο συμβολικά και ουσιαστικά φορτισμένο, όπως οι ρυθμίσεις για τα θρησκεύματα, η συνεννόηση και ο σεβασμός, θα μείνω σε αυτό, αποτελούν και προϋπόθεση για ουσιαστικές λύσεις. Βλέπετε και νομίζω ότι είναι κοινό συμπέρασμα, θα έλεγα και χαίρομαι, που τα Kόμματα συναντώμεθα σε αυτό, ότι η πολιτεία προχωρά, με αποφασιστικότητα, σε τρεις εμβληματικές παρεμβάσεις, που συμπυκνώνουν αρχές και αξίες: Την ιστορική δικαίωση, την κατοχύρωση της θρησκευτικής ελευθερίας, αλλά και τον θεσμικό εκσυγχρονισμό.

Η παρουσία του Καθηγούμενου Αρχιεπισκόπου Σινά, σήμερα, κατά τη συζήτηση των διατάξεων, στην αρχή της συνάντησής μας, δεν είχε απλά νομίζω μια συμβολική αξία. Κατέθεσε, με νηφαλιότητα και με συγκίνηση, την αγωνία ενός πραγματικού αρχαίου ιδρύματος της Μονής Αγίας Αικατερίνης στο Σινά, για τη διατήρηση, τη διάσωση και τη συνέχιση της αποστολής της στον σύγχρονο κόσμο. Μας μετέφερε, με λόγο καθαρό και ειλικρινή και βέβαια, με την βοήθεια και του πατέρα Πορφυρίου, την ανάγκη να διασφαλισθεί η ιστορική συνέχεια ενός μοναδικού πνευματικού και πολιτιστικού κέντρου, που λειτουργεί αδιαλείπτως από τον 6ο αιώνα και αποτελεί φάρο ορθοδοξίας, γνώσης, συμβίωσης και ειρήνης. Η πολιτεία, λοιπόν, δεν μένει αμέτοχη σε αυτή την αγωνία, δεν απαντά με υποσχέσεις, αλλά με θεσμική εγγύηση και με σεβασμό. Συστήνουμε ένα Νομικό Πρόσωπο Δημοσίου Δικαίου, όχι για να ελέγξουμε, αλλά για να διασφαλίσουμε και όχι για να επέμβουμε, αλλά για να θωρακίσουμε.

Με το άρθρο 3 του νομοσχεδίου, ιδρύεται στην Ελλάδα, μετά από 15 αιώνες, το αναφέραμε και στην πρώτη ανάγνωση, Νομικό Πρόσωπο Δημοσίου Δικαίου, που εκπροσωπεί την Ιερά Βασιλική και Αυτόνομη Μονή του Αγίου και Θεοβάδιστου Όρους Σινά. Ιδρύθηκε, αναφέρθηκε και νωρίτερα, το 549 μ.Χ. από τον Ιουστινιανό, αποτελεί το αρχαιότερο εν λειτουργία χριστιανικό μοναστήρι στον κόσμο. Ένα μνημείο παγκόσμιας κληρονομιάς, πολιτιστικής κληρονομιάς της Ουνέσκο και ένα σύμβολο πίστης, τέχνης, ειρηνικής συνύπαρξης τριών μονοθεϊστικών θρησκειών. Αναγνωρίζουμε τη μοναδική αυτή ιστορική, πολιτισμική και πνευματική φυσιογνωμία της Μονής και προχωρούμε ακριβώς σε αυτή τη σύσταση. Βέβαια, επαναλαμβάνω, όχι για να ελέγξουμε, χωρίς να θίγεται, σε καμία περίπτωση, το θεμελιώδες εκκλησιαστικό της καθεστώς πλήρους αυτονομίας. Μόνο κατόπιν της ρητής εξουσιοδότησης της Ιεράς Σιναϊτικής Αδελφότητας της Μονής και παρακαλώ συγκρατήστε το αυτό, δύναται το Νομικό Πρόσωπο Δημοσίου Δικαίου να προχωρήσει στην επιδίωξη των σκοπών του. Κάθε απόφαση, που αφορά την περιουσία και την εκπροσώπηση της Μονής, ισχύει μόνο, εφόσον εγκριθεί εκ των προτέρων από την ίδια την Αδελφότητα. Σημαντική σημείωση, ας τη συγκρατήσουμε, η δομή διακυβέρνησης του νέου φορέα αποτυπώνει τον απόλυτο σεβασμό στην Ιερά Σιναϊτική Αδελφότητα.

Ας θυμηθούμε ποιο είναι αυτό το Διοικητικό Συμβούλιο. Είναι πενταμελές, αποτελείται από τον Καθηγούμενο Αρχιεπίσκοπο Σινά, τον Δικαίο και τον Αποκρισάριο της Μονής, μόνιμα μέλη, ούτως ή άλλως, και δύο λαϊκές προσωπικότητες υψηλού κύρους, που ορίζονται από τον εκάστοτε Υπουργό Παιδείας, κατόπιν εισήγησης της Ιερής Σιναϊτικής Αδελφότητος. Είναι σημαντικό, γιατί ακούω διάφορα επιχειρήματα, γιατί να είναι και δυο λαϊκές προσωπικότητες, αφού είναι νομικό πρόσωπο δημοσίου δικαίου; Και πραγματικά αυτό γίνεται, επαναλαμβάνω, κατόπιν εισήγησης της Αδελφότητας. Δεν είναι κάτι, που αποφασίζει αυθαίρετα ο Υπουργός και γιατί άραγε να ήταν, έτσι ώστε να μπορεί να εκπληρώνεται πλήρως αυτός ο σκοπός του Νομικού Προσώπου Δημοσίου Δικαίου.

Προχωρώ στο δεύτερο σημείο, το οποίο νομίζω ότι μας συγκίνησε με την παρουσία ανδρών και γυναικών σήμερα, των Αλεβιτών της Θράκης. Μια κίνηση σεβασμού, αλλά και ελευθερίας.

Με το άρθρο 49 του νομοσχεδίου, για πρώτη φορά στην ιστορία της χώρας, μια μουσουλμανική θρησκευτική κοινότητα, οι Μπεκτασήδες Αλεβίτες της Θράκης, αναγνωρίζονται επισήμως ως θρησκευτικό νομικό πρόσωπο και, βέβαια, πρόκειται για μία τομή στην πράξη του συνταγματικού μας πολιτισμού.

Αναγνωρίζουμε την ειρηνική τους συνύπαρξη, παρουσία και πνευματική ταυτότητα. Τους δίνουμε φωνή και νομική αυτοτέλεια, κατοχυρώνεται το δικαίωμα στη λατρεία, στην εκπαίδευση και στην πολιτιστική αυτοέκφραση. Η νέα Διαχειριστική Επιτροπή Βακουφίων λειτουργεί με συμμετοχικότητα της Κοινότητας και έλεγχο διαφάνειας από την Πολιτεία. Στις περιοχές, όπου φοιτούν Αλεβίτες μαθητές, το κράτος οργανώνει μάθημα στο δόγμα τους, με συγκεκριμένη ύλη. Αν τα παιδιά επιθυμούν να μη διδαχθούν τα Θρησκευτικά, δίνεται η εναλλακτική, σύμφωνα με τον απαραίτητο και ελάχιστο αριθμό.

Για πρώτη φορά, η Αλεβίτικη κοινότητα αποκτά δικό της θρησκευτικό νομικό πρόσωπο, άρα, έχει δυνατότητα σύναψης συμφωνιών, κατοχής περιουσίας και εκπροσώπησης σε κρατικούς φορείς, με ενιαία φωνή, χωρίς να εξαρτάται από άλλες μουσουλμανικές δομές. Εκσυγχρονισμός, αλλά και ασφάλεια δικαίου.

Ο τρίτος πυλώνας, στον οποίο αναφέρομαι για τις θρησκευτικές κοινότητες: Επιχειρείται μια συνολική θεσμική αναβάθμιση του πλαισίου, που διέπει την άσκηση του δικαιώματος «θρησκεύεσθαι», ενός συνταγματικά κατοχυρωμένου δικαιώματος, που πρέπει να ασκείται, με ελευθερία, με ασφάλεια και σεβασμό προς όλους.

Την αδειοδότηση των χώρων λατρείας: Λαμβάνουμε υπόψη αυτά, τα οποία ακούσαμε και, βέβαια, πρέπει να σας πω ότι αυτή τη στιγμή επανεξετάζουμε και το ανώτατο όριο των 150 τ.μ., έτσι ώστε να μπορεί να γίνει νομοτεχνική για τα 200. Είναι κάτι, το οποίο λαμβάνουμε υπόψη, ακούστηκε εδώ και είμαστε θετικά διακείμενοι, ως προς αυτό.

Βέβαια, νομίζω ότι τα όρια αυτά, τα οποία συζητήσαμε, στη σημερινή συζήτηση έχουν και μια κοινή διαπίστωση, την ταύτιση απόψεων φορέων και, βέβαια, επανέλαβα την επανεξέταση και, κυρίως, σε αυτό το κομμάτι των 150 ως προς τα 200 - νομίζω ότι αναδείχθηκε επαρκώς - και βέβαια, μπορούμε και θα το καταφέρουμε να καλύψουμε τις ανησυχίες, αλλά και τη λειτουργικότητα της ρύθμισης.

Επικαιροποιούνται οι κανόνες, που διέπουν τους ιδιωτικούς ναούς και τα παρεκκλήσια, εντός των κατοικιών και των ιδρυμάτων, με στόχο τη διατήρηση του ορθόδοξου χαρακτήρα τους, αλλά και την αποτροπή καταστρατηγήσεων. Πολύ σημαντικό, δημόσιες ακολουθίες, χωρίς άδεια ή εκχώρηση χρήσης σε τρίτους, Ανώτατες Εκκλησιαστικές Ακαδημίες, αναθεώρηση του πλαισίου εισαγωγής φοιτητών με κατατακτήριες για πτυχιούχους άλλων ΑΕΙ, δυνατότητα εξ αποστάσεως φοίτησης για έγγαμους κληρικούς, αλλά και ειδικές θέσεις για αλλοδαπούς υποτρόφους, όπως του Πατριαρχείου Αντιοχείας, με στόχο την ενίσχυση της ελληνορθόδοξης παρουσίας του στη Μέση Ανατολή. Διοικητική οργάνωση της Εκκλησίας, ως προς την ανακατανομή οργανικών θέσεων σε ιερές Μητροπόλεις, συγχώνευση-απορρόφηση εκκλησιαστικών ιδρυμάτων και η βελτίωση της διαδικασίας έκδοσης εκκλησιαστικών πιστοποιητικών.

Αναφέρατε, κυρία Τσαπανίδου, νωρίτερα, το ζήτημα το συνταξιοδοτικό. Περιμένουμε και μια πρόταση, αν θέλετε, μήπως μπορούμε να κάνουμε μια νομοτεχνική, ως προς αυτό. Με χαρά, αν μπορέσουμε να τη λάβουμε, εγκαίρως, για να μπορεί να γίνει αυτή η διόρθωση.

Άρα, επαναλαμβάνω, το πρώτο κομμάτι: Νομοσχέδιο, που εξασφαλίζει ασφάλεια δικαίου, διαφάνεια, σεβασμό, επιτρέπει στις θρησκευτικές κοινότητες να λειτουργούν με αξιοπρέπεια και νομιμότητα, στο πλαίσιο του σύγχρονου ευρωπαϊκού κράτους δικαίου.

Πρωτοβάθμια-Δευτεροβάθμια Εκπαίδευση: Ένας χώρος, στον οποίο είχα την ιδιαίτερη τιμή να υπηρετήσω και για πάρα πολλά χρόνια και ως εκπαιδευτικός, αλλά και ως διοικητική υπάλληλος, με πολλά ζητήματα, τα οποία, έχετε δίκιο, ότι πολλές φορές η αναγκαιότητα και το επείγον των διατάξεων, μας οδηγεί, ως Υπουργείο Παιδείας, εδώ, πολλές φορές μπροστά σας, να φέρνουμε διατάξεις, οι οποίες έχουν χαρακτηριστικό τον κατακερματισμό. Είναι μια πραγματικότητα του Υπουργείου Παιδείας, ανάλογα και με το χρονισμό κάθε φορά προ των διορισμών, προ των μεταθέσεων, προ της έναρξης της χρονιάς.

Είχαμε κι ένα χαρακτηριστικό, το οποίο είναι αναντίρρητο. Λυπήθηκα, που δεν το άκουσα μέσα στη Βουλή, σήμερα, κυρίως, από τους ανθρώπους του συνδικαλιστικού κινήματος, το ότι είχαμε τα τελευταία χρόνια και τους περισσότερους διορισμούς από ποτέ. Είχαμε σχεδόν 38.000 ανθρώπους, άντρες και γυναίκες, οι οποίοι είναι κοντά μας, πλέον, στα σχολεία, άρα, πολλές ρυθμίσεις, οι οποίες πρέπει να γίνουν σε δευτερογενές επίπεδο. Είναι, όμως, αλήθεια ότι έχει αυξηθεί ο αριθμός και των αναπληρωτών - αναπληρωτριών και στην Ειδική Αγωγή, στην Παράλληλη Στήριξη, σε πολύ μεγάλο βαθμό, αλλά και σε μόνιμους εκπαιδευτικούς στην Πρωτοβάθμια και Δευτεροβάθμια, που είναι κοντά μας, πλέον, στα σχολεία.

Με το 117, ενισχύουμε την Ειδική Αγωγή και την εκπαίδευση, προχωρούμε στη μεγαλύτερη ενίσχυση της Ειδικής Αγωγής και εκπαίδευσης των τελευταίων δεκαετιών και βλέπετε ότι πρόσφατα κάναμε μια σημαντική παρέμβαση, ως προς τα τμήματα ένταξης, που λειτουργούν στα σχολεία. Μεγαλύτερη αύξηση από ποτέ, 3.448 νέα τμήματα ένταξης, από τα οποία τα 1.842 αφορούν, αποκλειστικά, σε Νηπιαγωγεία.

Νομίζω, είναι μια πάρα πολύ καίρια παρέμβαση, έτσι ώστε να μπορούμε να δούμε, το είχε θέσει η κυρία Τζούφη, την προηγούμενη φορά και το θέμα της πρώιμης παρέμβασης. Γιατί είναι αλήθεια ότι έχουμε δουλέψει και με το Υπουργείο Κοινωνικής Συνοχής και με τον κύριο Μπουσδούνη της ΕΑΕ, αλλά και τον Γενικό Γραμματέα, για να μπορούμε να δούμε καλύτερα τα ζητήματα της πρώιμης παρέμβασης. Πάρα πολύ καίριο.

Καταργούμε εμπόδια. Μειώνονται τα κατώτατα πληθυσμιακά όρια για την παροχή δεύτερου εκπαιδευτικού παράλληλης στήριξης σε μαθητές με αναπηρία.

Για τα τμήματα ένταξης των ΕΠΑΛ. Κάναμε αρκετή κουβέντα σήμερα για τα ΕΠΑΛ. Αυτό είναι μια άλλη συζήτηση. Προβλέπεται, για πρώτη φορά, η παρουσία εκπαιδευτικού τμήματος ένταξης, με ειδικότητα ΠΕ80 έως ΠΕ90, για να υποστηρίζει τους μαθητές και μαθήτριες των ΕΠΑΛ στα εργαστηριακά μαθήματα του τομέα, αλλά και της ειδικότητας.

Επίσης, για πρώτη φορά, προβλέπεται υποστήριξη, κατά τις ώρες του ολοήμερου προγράμματος. Είναι κάτι, το οποίο είχαμε διαπιστώσει, ως ανάγκη. Υπήρχε τεράστιο κενό. Και τώρα, έρχεται η στιγμή, έτσι ώστε να μπορέσουμε να συμπληρώσουμε και αυτή την ανάγκη. Εδραιώνεται, λοιπόν και επιχειρείται να εδραιωθεί, βήμα-βήμα, λιθαράκι-λιθαράκι, ένα συνεκτικό πλαίσιο καθολικής ένταξης.

Και να σας πω κάτι το οποίο αισθάνομαι ότι θέλω να πω είναι πως ό,τι και να κάνουμε, κάθε φορά για τα παιδιά μας, και στη Γενική αλλά και στην Ειδική, δε φαίνεται αρκετό. Δε φαίνεται αρκετό, γιατί θα θέλαμε, πράγματι, την εξάντληση των πιστώσεων, την εξάντληση των προϋπολογισμών. Το κάνουμε, γιατί επαναλαμβάνω, με τους μαζικούς διορισμούς, με το ζήτημα της εξάντλησης του προϋπολογισμού και την παράλληλη στήριξη, αλλά και τις λοιπές διατάξεις, θα προσπαθούμε πάντα να βοηθούμε όσο γίνεται περισσότερο τα παιδιά. Κι εδώ δεν βάζω κανένα κομματικό πρόσημο. Θεωρώ ότι οποιοσδήποτε θα ήταν στη θέση μου θα προσπαθούσε να το κάνει αυτό. Αλλά το ότι το καταφέρνουμε, έχει μια υπογραφή. Είναι η Κυβέρνηση της Νέας Δημοκρατίας και αυτό οφείλω να το αφήσω, ως προς τον απολογισμό μιας σημαντικής θητείας πλέον, που μετρά έξι χρόνια.

Το άρθρο 118 αναφέρθηκε και πριν. Θεσμοθετείται η κάλυψη της ανάγκης των βιβλίων ξένων γλωσσών σε δημοτικά και γυμνάσια, στις περιπτώσεις που δεν υφίσταται Σχολική Επιτροπή. Έρχεται να επιλυθεί ένα ζήτημα για την κάλυψη της δαπάνης.

Όπως επίσης, αναφέρθηκε και πριν, ότι ενισχύουμε, κι έχω ενισχύσει και προσωπικά, το μάθημα της κολύμβησης. Πιστεύω πάρα πολύ στη δυνατότητα των παιδιών στο δημοτικό να μαθαίνουν εγκαίρως, όσο γίνεται περισσότερα παιδιά να κολυμπούν, στην 3η και στην 4η δημοτικού. Είχαμε ξεκινήσει με ένα ειδικό πρόγραμμα ΕΣΠΑ. Προσπαθούμε, αυτή τη στιγμή, και θα θέλαμε στο μέλλον να επεκταθεί και σε υπόλοιπες τάξεις. Καθιερώνουμε το θεσμό συντονιστή της κολύμβησης. Και βέβαια, υπάρχει και η υποστήριξη από εκπαιδευτικούς ειδικής αγωγής σε μαθήτριες και μαθητές με αναπηρία.

Παρατείνουμε τη θητεία Πρότυπων και Πειραματικών Σχολείων, έτσι ώστε να εξασφαλίζεται η απρόσκοπτη λειτουργία τους. Και βέβαια, οι εκπαιδευτικοί μας είναι μαζί μας, μέχρι 31 Οκτωβρίου 2026.

Διάχυση παιδαγωγικών καινοτομιών. Νομίζω ότι μπορούμε να κάνουμε μια ειδική συζήτηση μια μέρα, δεν ευνοεί ούτως ή άλλως και η ώρα, για το πώς μπορούν αυτές οι καινοτομίες, οι οποίες έχουν εφαρμοστεί και εφαρμόζονται στα Πρότυπα και Πειραματικά, να διαχέονται και στα υπόλοιπα σχολεία. Δεν είναι σχολεία ελίτ τα Πρότυπα και τα Πειραματικά. Είναι σχολεία, τα οποία μπορούν να αποτελέσουν εκείνη τη στιγμή έναν οδοδείκτη για τα υπόλοιπα σχολεία μας, για το τι μπορεί να λειτουργήσει. Είτε είναι για την επιμόρφωση, είναι για τα βιβλία ή είναι για εφαρμογή καινοτομιών, όπως είναι και οι όμιλοι οι απογευματινοί, που επαναλαμβάνω και εδώ μπροστά σας ότι θα ήθελα να εφαρμόσω και στα γενικά γυμνάσια πέραν των Πρότυπων και Πειραματικών.

Ολοκληρωμένο πληροφοριακό σύστημα eSchools, έτσι ώστε να μπορέσουμε, κάποια στιγμή, να συγχωνεύσουμε τις πολλές πλατφόρμες καταγραφής των δεδομένων, και των παιδιών και των προγραμμάτων και των εκπαιδευτικών. Το ξέρετε καλά, το Myschool, το mydata. Όλοι οι εκπαιδευτικοί γνωρίζουμε το πόσο όλο αυτό μπορεί να αποτελέσει μια συχνή καθημερινή ενασχόληση. Είναι ένα πληροφοριακό σύστημα, με απόλυτο σεβασμό των προσωπικών δεδομένων.

Επιμίσθιο συντονιστριών και συντονιστών εκπαίδευσης εξωτερικού. Ναι, λαμβάνουμε μέριμνα και πρόνοια, έτσι ώστε να συνεχιστεί. Και ναι, επαναλαμβάνω αυτή είναι η χρονιά, το 2025-2026, όπου πλέον θα έχουμε επιλογή συντονιστών, με διαδικασία επιλογής. Νομίζω ότι απέδειξα από το Μάρτιο, που πήγα, ότι όταν είπα και δεσμεύτηκα, με ειδική διάταξη ότι θα ξεκινήσουμε την επιλογή στελεχών, αυτό έχει γίνει πράξη. Ήδη, έχουμε προϊσταμένους εκπαιδευτικών θεμάτων, μετά από πάρα πολλά χρόνια στις Διευθύνσεις. Θα συνεχίσουμε με τους προϊσταμένους ΚΕΔΑΣΥ. Αμέσως μετά, θα πάμε στο κομμάτι των περιφερειακών διευθυντών και τη νέα χρονιά, με απαραίτητες ρυθμίσεις, ως προς την επιλογή των συντονιστών στο εξωτερικό, θα έχουμε για πρώτη φορά αξιολογημένους, αλλά και με διαδικασία επιλογής τους συντονιστές μας.

Αναβαθμίζουμε επιτροπές καλλιτεχνικής παιδείας.

Δίνουμε το δικαίωμα μετάθεσης για αποσπασμένους νεοδιόριστους. Αυτό ήταν απαραίτητο. Νομίζω έχει γίνει και από τα υπόλοιπα Κόμματα παραδοχή, ήταν μια σημαντική προσμέτρηση, αλλά και εξέλιξη.

Βέβαια, πάρα πολύ θα έλεγα σημαντικό για όλους είναι οι 700 νέες οργανικές θέσεις για το ειδικό εκπαιδευτικό και βοηθητικό προσωπικό στα ΚΕΔΑΣΥ. Έχουμε πραγματική έννοια για τη λειτουργία των ΚΕΔΑΣΥ και θέλω να σας πω κάποιες εξελίξεις για τη νέα χρονιά. Έχουμε εντάξει, ήδη, σε πρόγραμμα ΕΣΠΑ και την αναβάθμιση του τεχνολογικού εξοπλισμού, εννέα νέα διαγνωστικά εργαλεία για τα ΚΕΔΑΣΥ, όπως επίσης και μία ψηφιακή πλατφόρμα, γιατί ξέρω ότι οι γονείς, που μας ακούν, αυτή τη στιγμή και είμαι σίγουρη ότι έχετε γίνει και εσείς αποδέκτες πάρα πολλών παραπόνων, όχι γιατί οι άνθρωποι, με κάποιο λόγο, καθυστερούν τις αιτήσεις στα ΚΕΔΑΣΥ- είναι πάρα πολλές, πλέον, οι αιτήσεις. Είναι πάρα πολλές οι αιτήσεις και μεγάλος ο χρόνος αναμονής των οικογενειών, για να πάρουν τη διάγνωση στο τέλος, ώστε να ξέρουν τι θα πρέπει να κάνουν με το παιδί. Άρα, ψηφιακή πλατφόρμα, περισσότερο μόνιμο προσωπικό, νέα διαγνωστικά εργαλεία, και βέβαια, νέος τεχνολογικός εξοπλισμός για τα ΚΕΔΑΣΥ, μέσα στη χρονιά.

Συστήνουμε 1.200 οργανικές θέσεις, 600 ψυχολόγοι 600 κοινωνικοί λειτουργοί, για τη δημιουργία 600 σχολικών δικτύων εκπαιδευτικής υποστήριξης. Με αυτόν τον τρόπο, γιατί μιλάμε με αποτέλεσμα, από 2.720 σχολεία, που καλύπτονται σήμερα, φτάνουμε σε 5.700 πενήντα σχολικές μονάδες με ενέργειες από αυτά τα δίκτυα και τις ομάδες.

Και προσπαθούμε να βρούμε μια λύση για το θέμα του σχολικού νοσηλευτή. Βέβαια, είναι σε παρακάτω άρθρο, αλλά θα το φέρω εδώ, διότι ξέρω ότι έχει ξεκινήσει ένας διάλογος, που έχει πολύ ενδιαφέρον. Είδατε ότι μειώσαμε τη χιλιομετρική διαφορά στα 100 μέτρα, υπήρχε ήδη η πρόνοια να έχουμε συστεγαζόμενο σχολείο, βάλαμε το όμορο και δεν μπορεί να είναι με τίποτα παραπάνω από δύο, ήδη, μετράμε πόσα σχολεία είναι, θα σας φέρουμε και τα στοιχεία στη β’ ανάγνωση - πόσες θα μπορούσε να αφορά. Ξέρετε, όμως και το γνωρίζετε και οι ίδιες και οι ίδιοι και από Επίκαιρες ή από Ερωτήσεις, οι οποίες έχουν απαντηθεί. Εξαντλείται ο πίνακας από τους σχολικούς νοσηλευτές, μένουν πάρα πολλά παιδιά, που έχουν τη συγκεκριμένη δυνατότητα, χωρίς σχολικό νοσηλευτή, γιατί πέρσι δεν μπορούσαμε να βρούμε 600 άτομα, αφού 600 αιτήσεις δεν μπορούσαν να ικανοποιηθούν, γιατί εξαντλήθηκε ο πίνακας.

Αλλά επειδή δεν είναι μόνο μια διαχείριση τωρινή, πρέπει να κοιτάμε και το μετά, να ξέρετε ότι υπάρχει ειδική επιτροπή, με το Υπουργείο Υγείας και το Υπουργείο Παιδείας και τους νοσηλευτές, θα έρθουν μέσα στη χρονιά, γιατί το αναφέρατε και καλά κάνατε, με συγκεκριμένη πρόταση και για τα κριτήρια, τις προϋποθέσεις πως πρέπει να λειτουργήσει ο θεσμός σχολικού νοσηλευτή και μακάρι να μπορέσουμε να βρούμε περισσότερους ανθρώπους, για να καλύψουμε περισσότερες ανάγκες. Επαναλαμβάνω, ότι δεν είναι θέμα εξοικονόμησης και περιορισμού και θα γλιτώσουμε κάποιες πιστώσεις από εκεί. Αυτή τη στιγμή, δεν καλύπτονται οι ανάγκες των παιδιών από αυτούς, που ήδη είναι εγκεκριμένοι, πρέπει να βρούμε τον τρόπο να καλύψουμε όσο γίνεται περισσότερους.

Θα πω λιγότερα, κύριε Βλάση, για την επαγγελματική εκπαίδευση και κατάρτιση, γιατί ούτως ή άλλως αυτό το νομοσχέδιο έρχεται να καλύψει, να μπορέσει να επισπεύσει την εφαρμογή πραγμάτων, που είχαν προβλεφθεί, ήδη, με τον νόμο. Θυμίζω, όμως, ότι υπάρχει μια αναδιοργάνωση στο πλαίσιο λειτουργίας, με θεσμοθέτηση κέντρου διοίκησης για τα ΚΕΚ, όπως επίσης, προσπαθούμε αποφεύγοντας έτσι τη δημιουργία γραφειοκρατικών και πιο ιδιαίτερα απαιτητικών δομών, τα θεματικά ερευνητικά ινστιτούτα, εκεί που δεν κρίνονται αναγκαία, να λειτουργούν, συμπληρωματικά, με αυτά, τα οποία υπάρχουν από τα ερευνητικά κέντρα και τους κοινωνικούς εταίρους.

Ιδιαίτερη μνεία αξίζει στη ρύθμιση για την επιμήκυνση της προθεσμίας ολοκλήρωσης πρακτικής άσκησης για τους καταρτισμένους από ΣΑΕΚ από 24 σε 36 μήνες.

Και κλείνω με το δημόσιο πανεπιστήμιο, με το οποίο ξεκίνησα. Παραλάβαμε τη σκυτάλη από τους προκατόχους και από τη Νίκη Κεραμέως και τον Κυριάκο Πιερακάκη. Η κυρία Κεραμέως είχε κιόλας νομοθετήσει και στο κομμάτι της αντιμετώπισης της βίας, αλλά και της ασφάλειας. Ερχόμαστε να βελτιώσουμε το νομοθετικό πλαίσιο, που υπήρχε, επαναλαμβάνω, με σεβασμό και στο κομμάτι της ασφάλειας, που για εμάς είναι συνώνυμο του να ασκείς ελεύθερα αυτό, που είναι το δημοκρατικό σου καθήκον, μέσα στο πανεπιστήμιο. Και αυτή η ποινική προστασία της πανεπιστημιακής λειτουργίας εντάσσει ρητά και το θέμα της διατάραξης υπηρεσίας.

Ένας μηχανισμός άμεσης αναστολής φοιτητικής ιδιότητας, στις περιπτώσεις που έχουν προηγηθεί εισαγγελικές αποφάσεις, με περιοριστικούς όρους. Πειθαρχική ευθύνη, πειθαρχικό συμβούλιο ανά ίδρυμα, όπως μας είχαν ζητήσει, κύριε Υφυπουργέ, και οι Πρυτάνεις θεσμικές εγγυήσεις και δυνατότητα παρέμβασης όπως γράφουν τα θεσμικά όργανα.

Ελεγχόμενη πρόσβαση με τεχνολογικά μέσα, όπου χρειάζεται, χωρίς περιορισμό της ελευθερίας του λόγου ή διακίνησης ιδεών και με απαραίτητες κάθε φορά DPA και ειδικές εκθέσεις μελέτης αντίκτυπου και για το κομμάτι των προσωπικών δεδομένων και απαραίτητες διευκρινήσεις, όπου χρειάζεται και αν χρειαστεί να το κάνουμε αυτό, για τη μη λήψη και καταγραφή των δεδομένων, μέσα από εσωτερικό χώρο.

Αν κρίνουμε ότι αυτό χρειάζεται εμπλουτισμό, να το κάνουμε. Δε θα χρησιμοποιείται κάμερα εντός του χώρου όπου κάποιος εργάζεται ή εκεί που είναι το αμφιθέατρο ή εκεί που γίνεται το μάθημα. Να το βάλουμε και ως «μη λήψη και καταγραφή» και τα δυο μας καλύπτουν. Να δούμε τη νομοτεχνική, ούτως ή άλλως, ρήση και να το αποτρέψουμε ως αξιοποίηση. Να πηγαίνουν στους χώρους π.χ. ο διάδρομος, χώροι, οι οποίοι δεν επικαλύπτουν το ακαδημαϊκό έργο, αν είναι κάτι το οποίο μπορεί να μας βρει, τέλος πάντων, σύμφωνους.

Επαναλαμβάνω αυτό το οποίο λέω, ο σκοπός δεν είναι ο έλεγχος, ο σκοπός είναι η προστασία της ελευθερίας, αλλά και η αποτροπή του φόβου. Επαναλαμβάνω είναι κάτι, το οποίο είναι σημαντικό.

Πλήρες πλαίσιο αποζημιωτικής ευθύνης, σε περίπτωση ζημιάς στην πανεπιστημιακή περιουσία και βέβαια, Εθνικό Παρατηρητήριο Ασφάλειας για τα ΑΕΙ. Επαναλαμβάνω, το ξαναλέω, το πιστεύω και οφείλω να το εκφράσω έτσι από καρδιάς, μακάρι να μη χρησιμοποιηθεί. Μακάρι να μη χρειάζεται κάποιος στο Υπουργείο να παρατηρεί ή να εποπτεύει τι θα γίνεται με μια περίπτωση, που, δυστυχώς, θα έχουμε μια αξιόποινη πράξη, διαβαθμισμένη, επαναλαμβάνω, ως προς το να βλέπουμε ποια είναι η εξέλιξή της.

Επειδή ακούστηκαν πολλά και άκουσα και από τα παιδιά για το ζήτημα των μελών ΔΕΠ ή το ζήτημα της οικονομικής ενίσχυσης, πάρα πολύ καίρια θέματα ή την ασφάλεια, τη μέριμνα, το πως αισθάνονται ασφαλείς μέσα σε κτίρια.

Να θυμίσω, λοιπόν, ότι από το 2019 και μετά, έχουμε μια σημαντικότατη αύξηση στα μέλη, τα οποία έχουν διοριστεί μόνιμα μέλη ΔΕΠ στο ελληνικό πανεπιστήμιο. Είναι 3.445 άνθρωποι, αυτή τη στιγμή, που λειτουργούν, ως μόνιμα μέλη ΔΕΠ, στο ελληνικό δημόσιο πανεπιστήμιο. Είναι πάρα πολύ σημαντικό, δε, να σας πω ότι η διαφορά ήταν 678, το 2019, οι οποίοι διορίστηκαν και 987, το 2025. Μια σημαντική επένδυση στο ανθρώπινο δυναμικό.

Βέβαια, αυτή δεν έγινε μόνη της, γιατί την ίδια στιγμή από το 2019, μέχρι το 2025, είχαμε αύξηση στο επίπεδο του 27,74% στην ετήσια τακτική επιχορήγηση για τα ελληνικά δημόσια πανεπιστήμια. Αύξηση στο ΠΔΕ, αύξηση στο ΕΣΠΑ, με συγκεκριμένα στοιχεία, γιατί ξέρω τώρα κουράζουν οι αριθμοί, σίγουρα κατά τη διάρκεια της δεύτερης ανάγνωσης.

Είναι μία θωράκιση του δικαιώματος για τη γνώση σε αυτούς, οι οποίοι επένδυσαν πάρα πολλά χρόνια, ώστε να μπουν στο ελληνικό πανεπιστήμιο και μια δεύτερη ευκαιρία ως προς τον ήδη υπάρχοντα νόμο γι’ αυτούς, οι οποίοι είχαν πραγματικά πασχίσει και προσπαθήσει τα τελευταία χρόνια να ξαναέρθουν στο πανεπιστήμιο.

Βλέπετε ότι ήρθαμε με ειδικές ρυθμίσεις και για άτομα με αναπηρία στο 50%, που δεν διαγράφεται κανείς, αλλά και τη μερική φοίτηση και την αναστολή με μία προσθήκη, για να μπορούμε να δώσουμε αυτή τη δεύτερη ευκαιρία στους ανθρώπους. Όταν είσαι κοντά στη λήψη πτυχίου και υπάρχει μόνο μια πρακτική, μπορεί να είναι η τελευταία εργασία, έρχεται και δίνεται η δυνατότητα να μπορέσεις να πάρεις το πτυχίο.

Επαναλαμβάνω, ειδικές περιπτώσεις για κατατακτήριες, οι οποίες είναι και αυξημένες μάλιστα στο ποσοστό και για τα περιφερειακά τμήματα, στα οποία δίνουμε ιδιαίτερη έμφαση στην ενίσχυσή τους, αλλά και να μπορείς να δώσεις σε μια άλλη σχολή, σε περίπτωση που διαγράφεσαι από μία σχολή, μετά από χρόνια, που δεν υπάρχει παρουσία σου εκεί.

Επανερχομένη στη δεύτερη ανάγνωση, με μία ευχή, πραγματικά, αυτά τα οποία σήμερα προβλέπονται, ελπίζοντας στη δική σας θετική ψήφο και θα γίνουν νόμος από την Παρασκευή και μετά, πρώτα απ’ όλα, να αποτελέσουν μια θεσμική δικλείδα, έτσι ώστε να μπορούμε να ενεργούμε όλοι σε ένα περιβάλλον, που μπορεί και καλλιεργεί αυτό, το οποίο όλοι επιθυμούμε, την ακαδημαϊκή ελευθερία, τη δυνατότητα της ελευθερίας του λόγου, χωρίς όμως να προκαλείται σε κανέναν ο φόβος από το να πηγαίνει στο πανεπιστήμιό του οποιαδήποτε ώρα της ημέρας, ο φόβος από το να μπει σε ένα χώρο, που είναι κατειλημμένος ή το να μπει σε ένα αμφιθέατρο και ξαφνικά να έρθει κάποιος, ο οποίος θεωρεί ότι έχει περισσότερα δικαιώματα από σένα και να προσπαθήσει να τα αποστερήσει.

Νομίζω ότι σε αυτό μπορούμε να συμφωνήσουμε όλες και όλοι.

Κατά τα άλλα, να συζητήσουμε πραγματικά βελτιώσεις, τις οποίες οφείλουμε όλοι σε όλα αυτά τα παιδιά, τα οποία συγχαρήκαμε, πριν από λίγες μέρες και συνεχίζουμε να συγχαίρουμε, ως μία πολυετή προσπάθεια.

Μια ευχή και για τα υπόλοιπα παιδιά, είμαι σίγουρη ότι θα βρουν πάρα πολλές ευκαιρίες και οφείλουμε συνεχώς να τις ενισχύουμε με ποιοτικές επιλογές. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Και εμείς ευχαριστούμε.

Κυρίες και κύριοι συνάδελφοι, η επόμενη συνεδρίαση θα γίνει την Τετάρτη, 30 Ιουλίου 2025, στις 10.00΄, στην ίδια Αίθουσα, με τη δεύτερη ανάγνωση του νομοσχεδίου.

Ευχαριστούμε πάρα πολύ τους συναδέλφους Βουλευτές, για τη συμμετοχή τους στην Επιτροπή.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Παππάς Ιωάννης, Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

Τέλος και περί ώρα 20.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**